CELEX: 32012D0119
Language: el
Date: 2012-02-10 00:00:00
Title: 2012/119/ΕΕ: Εκτελεστική απόφαση της Επιτροπής, της 10ης Φεβρουαρίου 2012 , σχετικά με τη θέσπιση κανόνων που αφορούν τις κατευθυντήριες γραμμές για τη συλλογή δεδομένων, καθώς και για την κατάρτιση των εγγράφων αναφοράς ΒΔΤ και τη διασφάλιση της ποιότητάς τους, οι οποίες αναφέρονται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών [κοινοποιηθείσα υπό τον αριθμό C(2012) 613]  Κείμενο που παρουσιάζει ενδιαφέρον για τον ΕΟΧ

2.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 63/1
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Φεβρουαρίου 2012
   σχετικά με τη θέσπιση κανόνων που αφορούν τις κατευθυντήριες γραμμές για τη συλλογή δεδομένων, καθώς και για την κατάρτιση των εγγράφων αναφοράς ΒΔΤ και τη διασφάλιση της ποιότητάς τους, οι οποίες αναφέρονται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών
   [κοινοποιηθείσα υπό τον αριθμό C(2012) 613]
   (Κείμενο που παρουσιάζει ενδιαφέρον για τον ΕΟΧ)
   (2012/119/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (1), και ιδίως το άρθρο 13 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 13 παράγραφος 1 της οδηγίας 2010/75/ΕΕ, προκειμένου να διευκολυνθεί η σύνταξη των εγγράφων αναφοράς για τις Βέλτιστες Διαθέσιμες Τεχνικές (ΒΔΤ), τα οποία ορίζονται στο άρθρο 3 σημείο 11) της εν λόγω οδηγίας, η Επιτροπή οφείλει να οργανώνει ανταλλαγή πληροφοριών σχετικά με τις εκπομπές μεταξύ της ίδιας, των κρατών μελών, των σχετικών βιομηχανικών κλάδων και μη κυβερνητικών οργανώσεων που προάγουν την προστασία του περιβάλλοντος.
            
         
               (2)
            
            
               Σύμφωνα με το άρθρο 13 παράγραφος 2 της οδηγίας 2010/75/ΕΕ, η ανταλλαγή πληροφοριών πρέπει να καλύπτει, μεταξύ άλλων, τις περιβαλλοντικές επιδόσεις των εγκαταστάσεων και τεχνικών, τη σχετική παρακολούθηση, τις βέλτιστες διαθέσιμες τεχνικές και τις αναδυόμενες τεχνικές.
            
         
               (3)
            
            
               Με την απόφαση της Επιτροπής, της 16ης Μαΐου 2011, σχετικά με τη συγκρότηση φόρουμ για την ανταλλαγή πληροφοριών σύμφωνα με το άρθρο 13 της οδηγίας 2010/75/ΕΕ περί βιομηχανικών εκπομπών (2), συστάθηκε φόρουμ απαρτιζόμενο από αντιπροσώπους των κρατών μελών, των σχετικών βιομηχανικών κλάδων και μη κυβερνητικών οργανώσεων που προάγουν την προστασία του περιβάλλοντος.
            
         
               (4)
            
            
               Σύμφωνα με το με το άρθρο 13 παράγραφος 3 της οδηγίας 2010/75/ΕΕ, η Επιτροπή έλαβε, στις 13 Σεπτεμβρίου 2011, και δημοσιοποίησε τη γνωμοδότηση (3) του εν λόγω φόρουμ σχετικά με τις κατευθυντήριες γραμμές για τη συλλογή δεδομένων, καθώς και για την κατάρτιση των εγγράφων αναφοράς ΒΔΤ και τη διασφάλιση της ποιότητάς τους, που περιλαμβάνει την καταλληλότητα του περιεχομένου και της μορφής τους.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 75 παράγραφος 1 της οδηγίας 2010/75/EE περί βιομηχανικών εκπομπών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τη συλλογή δεδομένων, καθώς και για την κατάρτιση των εγγράφων αναφοράς ΒΔΤ και τη διασφάλιση της ποιότητάς τους, που περιλαμβάνει την καταλληλότητα του περιεχομένου και της μορφής τους, οι οποίες αναφέρονται στο άρθρο 13 παράγραφος 3 στοιχεία γ) και δ) της οδηγίας 2010/75/ΕΕ, παρατίθενται στο παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Φεβρουαρίου 2012.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 334 της 17.12.2010, σ. 17.
   
      (2)  ΕΕ C 146 της 17.5.2011, σ. 3.
   
      (3)  http://circa.europa.eu/Public/irc/env/ied/library?l=/ied_art_13_forum/opinions_article
   
      ΠΑΡΑΡΤΗΜΑ
      
         ΚΑΤΕΥΘΥΝΤΗΡΙΕΣ ΓΡΑΜΜΕΣ
      
      
         σχετικά με τις πρακτικές ρυθμίσεις για την ανταλλαγή πληροφοριών που αναφέρονται στο άρθρο 13 παράγραφος 3 στοιχεία γ) και δ) της οδηγίας 2010/75/ΕΕ και περιλαμβάνουν τη συλλογή δεδομένων καθώς και τη σύνταξη εγγράφων αναφοράς ΒΔΤ και τη διασφάλιση της ποιότητάς τους
      
      ΚΕΦΑΛΑΙΟ 1: ΔΙΑΔΙΚΑΣΙΑ ΣΥΝΤΑΞΗΣ ΚΑΙ ΑΝΑΘΕΩΡΗΣΗΣ ΕΓΓΡΑΦΟΥ ΑΝΑΦΟΡΑΣ ΓΙΑ ΤΙΣ ΒΕΛΤΙΣΤΕΣ ΔΙΑΘΕΣΙΜΕΣ ΤΕΧΝΙΚΕΣ (ΒΔΤ)
      
                  1.1.
               
               Πλαίσιο
            
                  1.1.1.
               
               Ορισμός και σκοπός του εγγράφου αναφοράς ΒΔΤ
            
                  1.1.2.
               
               «Οριζόντια» και «κάθετα» έγγραφα αναφοράς ΒΔΤ
            
                  1.2.
               
               Διαδικασία σύνταξης και αναθεώρησης εγγράφων αναφοράς ΒΔΤ
            
                  1.2.1.
               
               Γενική διαδικασία σύνταξης νέου εγγράφου αναφοράς ΒΔΤ
            
                  1.2.2.
               
               Γενική διαδικασία αναθεώρησης εγγράφου αναφοράς ΒΔΤ
            
                  1.2.3.
               
               Στόχος της αναθεώρησης εγγράφου αναφοράς ΒΔΤ
            
                  1.2.4.
               
               Τυπική ροή εργασιών για τη σύνταξη και αναθεώρηση εγγράφων αναφοράς ΒΔΤ
            
                  1.3.
               
               Γνωμοδότηση του φόρουμ που έχει συσταθεί βάσει του άρθρου 13 της οδηγίας 2010/75/ΕΕ
            
                  1.4.
               
               Έγκριση των συμπερασμάτων ΒΔΤ και δημοσίευση του εγγράφου αναφοράς ΒΔΤ
            ΚΕΦΑΛΑΙΟ 2: ΠΕΡΙΕΧΟΜΕΝΑ ΚΑΙ ΠΕΔΙΟ ΕΦΑΡΜΟΓΗΣ ΤΟΥ ΕΓΓΡΑΦΟΥ ΑΝΑΦΟΡΑΣ ΒΔΤ
      
                  2.1.
               
               Εισαγωγή
            
                  2.2.
               
               Δομή του εγγράφου αναφοράς ΒΔΤ
            
                  2.3.
               
               Περιεχόμενο του εγγράφου αναφοράς ΒΔΤ
            
                  2.3.1.
               
               Γενικές πληροφορίες για το περιεχόμενο του εγγράφου αναφοράς ΒΔΤ
            
                  2.3.2.
               
               Πρόλογος
            
                  2.3.3.
               
               Πεδίο εφαρμογής
            
                  2.3.4.
               
               Γενικές πληροφορίες για τον οικείο κλάδο
            
                  2.3.5.
               
               Εφαρμοζόμενες διεργασίες και τεχνικές
            
                  2.3.6.
               
               Τρέχοντα επίπεδα εκπομπών και κατανάλωσης
            
                  2.3.7.
               
               Τεχνικές προς εξέταση για τον καθορισμό ΒΔΤ
            
                  2.3.7.1.
               
               Γενικές πληροφορίες σχετικά με τις τεχνικές προς εξέταση για τον καθορισμό ΒΔΤ
            
                  2.3.7.2.
               
               Πληροφορίες που παρέχονται για κάθε τεχνική
            
                  2.3.7.2.1.
               
               Περιγραφή
            
                  2.3.7.2.2.
               
               Τεχνική περιγραφή
            
                  2.3.7.2.3.
               
               Περιβαλλοντικά οφέλη που επιτυγχάνονται
            
                  2.3.7.2.4.
               
               Περιβαλλοντικές επιδόσεις και λειτουργικά δεδομένα
            
                  2.3.7.2.5.
               
               Πολυτροπικές επιδράσεις
            
                  2.3.7.2.6.
               
               Τεχνικές εκτιμήσεις σχετικά με τη δυνατότητα εφαρμογής
            
                  2.3.7.2.7.
               
               Οικονομικά στοιχεία
            
                  2.3.7.2.8.
               
               Κινητήρια δύναμη για την εφαρμογή
            
                  2.3.7.2.9.
               
               Παραδείγματα μονάδων
            
                  2.3.7.2.10.
               
               Βιβλιογραφία
            
                  2.3.8.
               
               Συμπεράσματα για τις Βέλτιστες Διαθέσιμες Τεχνικές (ΒΔΤ)
            
                  2.3.9.
               
               Αναδυόμενες τεχνικές
            
                  2.3.10.
               
               Τελικές παρατηρήσεις και συστάσεις για μελλοντικές εργασίες
            
                  2.3.11.
               
               Βιβλιογραφία
            
                  2.3.12.
               
               Γλωσσάριο όρων και συντομογραφιών
            
                  2.3.13.
               
               Παραρτήματα
            ΚΕΦΑΛΑΙΟ 3: ΣΥΜΠΕΡΑΣΜΑΤΑ ΒΔΤ
      
                  3.1.
               
               Εισαγωγή
            
                  3.2.
               
               Στοιχεία επιμέρους συμπεράσματος ΒΔΤ
            
                  3.2.1.
               
               Γενικά
            
                  3.2.2.
               
               Περιγραφή τεχνικών
            
                  3.2.3.
               
               Πληροφορίες για την εκτίμηση της δυνατότητας εφαρμογής των τεχνικών
            
                  3.3.
               
               Επιμέρους συμπεράσματα ΒΔΤ με συνδεδεμένα επίπεδα περιβαλλοντικών επιδόσεων
            
                  3.3.1.
               
               Επιμέρους συμπεράσματα ΒΔΤ με συνδεδεμένα επίπεδα εκπομπών
            
                  3.3.2.
               
               Επιμέρους συμπεράσματα ΒΔΤ με συνδεδεμένα επίπεδα περιβαλλοντικών επιδόσεων εκτός από τα επίπεδα εκπομπών
            
                  3.4.
               
               Επιμέρους συμπεράσματα ΒΔΤ χωρίς επίπεδα περιβαλλοντικών επιδόσεων που συνδέονται με ΒΔΤ
            ΚΕΦΑΛΑΙΟ 4: ΟΡΓΑΝΩΣΗ ΤΗΣ ΑΝΤΑΛΛΑΓΗΣ ΠΛΗΡΟΦΟΡΙΩΝ
      
                  4.1.
               
               Εισαγωγή
            
                  4.2.
               
               Ο ρόλος της επιτροπής που έχει συσταθεί βάσει του άρθρου 75 παράγραφος 1 της οδηγίας 2010/75/EE
            
                  4.3.
               
               Ο ρόλος του φόρουμ που έχει συσταθεί βάσει του άρθρου 13 της οδηγίας 2010/75/EE
            
                  4.4.
               
               Ο ρόλος των τεχνικών ομάδων εργασίας (ΤΟΕ)
            
                  4.4.1.
               
               Συγκρότηση ΤΟΕ
            
                  4.4.2.
               
               Αρμοδιότητες και καθήκοντα των ΤΟΕ
            
                  4.4.3.
               
               Υποομάδες των ΤΟΕ
            
                  4.4.4.
               
               Επιτόπιες επισκέψεις
            
                  4.4.5.
               
               Συμμετοχή των προμηθευτών εξοπλισμού στην ανταλλαγή πληροφοριών
            
                  4.5.
               
               Ο ρόλος του EIPPCB
            
                  4.6.
               
               Ορόσημα της ανταλλαγής πληροφοριών
            
                  4.6.1.
               
               Κατάρτιση του «καταλόγου επιθυμιών»
            
                  4.6.2.
               
               Συνεδριάσεις των ΤΟΕ
            
                  4.6.2.1.
               
               Γενικά
            
                  4.6.2.2.
               
               Εναρκτήρια συνεδρίαση
            
                  4.6.2.3.
               
               Τελική συνεδρίαση της ΤΟΕ
            
                  4.6.2.3.1.
               
               Γενικά
            
                  4.6.2.3.2.
               
               Διάσταση απόψεων
            
                  4.6.3.
               
               Πρώτος κύκλος συλλογής δεδομένων μετά την εναρκτήρια συνεδρίαση
            
                  4.6.4.
               
               Αιτήματα παροχής συμπληρωματικών πληροφοριών (ΑΣΠ)
            
                  4.6.5.
               
               Έγγραφα εργασίας και επίσημα σχέδια για τα έγγραφα αναφοράς ΒΔΤ
            
                  4.6.5.1.
               
               Επίσημα σχέδια
            
                  4.6.5.2.
               
               Σχέδια εργασίας
            
                  4.6.6.
               
               Υποβολή παρατηρήσεων σχετικά με τα επίσημα σχέδια εγγράφων αναφοράς ΒΔΤ
            
                  4.7.
               
               Εργαλεία ανταλλαγής πληροφοριών
            
                  4.7.1.
               
               Πληροφορικό σύστημα για τις ΒΔΤ (BATIS)
            
                  4.7.2.
               
               Ιστότοπος του EIPPCB
            
                  4.8.
               
               Προστασία δεδομένων προσωπικού χαρακτήρα
            ΚΕΦΑΛΑΙΟ 5: ΣΥΛΛΟΓΗ ΚΑΙ ΥΠΟΒΟΛΗ ΔΕΔΟΜΕΝΩΝ
      
                  5.1.
               
               Εισαγωγή
            
                  5.2.
               
               Γενικές αρχές συλλογής και υποβολής δεδομένων για τη σύνταξη και αναθεώρηση εγγράφων αναφοράς ΒΔΤ
            
                  5.2.1.
               
               Τύπος δεδομένων
            
                  5.2.2.
               
               Μορφότυπος δεδομένων
            
                  5.2.3.
               
               Ποιότητα δεδομένων
            
                  5.3.
               
               Ζητήματα εμπιστευτικότητας
            
                  5.4.
               
               Δεδομένα περιβαλλοντικών επιδόσεων και λειτουργικά δεδομένα που απαιτούνται για τα κεφάλαια με τίτλο «Τεχνικές προς εξέταση για τον καθορισμό ΒΔΤ» και «Συμπεράσματα για τις Βέλτιστες Διαθέσιμες Τεχνικές (ΒΔΤ)» του εγγράφου αναφοράς ΒΔΤ
            
                  5.4.1.
               
               Γενικές πληροφορίες σχετικά με τα δεδομένα περιβαλλοντικών επιδόσεων και τα λειτουργικά δεδομένα
            
                  5.4.2.
               
               Κατανάλωση
            
                  5.4.2.1.
               
               Γενικές πληροφορίες σχετικά με την κατανάλωση
            
                  5.4.2.2.
               
               Κατανάλωση πρώτων και βοηθητικών υλών/υλικών τροφοδοσίας
            
                  5.4.2.3.
               
               Χρήση νερού
            
                  5.4.2.4.
               
               Χρήση ενέργειας
            
                  5.4.3.
               
               Εκπομπές στα ύδατα
            
                  5.4.4.
               
               Ατμοσφαιρικές εκπομπές
            
                  5.4.5.
               
               Υπολείμματα/απόβλητα
            
                  5.4.6.
               
               Λοιπές πληροφορίες
            
                  5.4.7.
               
               Πληροφορίες αναφοράς που πρέπει να συνοδεύουν τα δεδομένα εκπομπών
            
                  5.4.7.1.
               
               Γενικά
            
                  5.4.7.2.
               
               Παρακολούθηση
            
                  5.4.7.3.
               
               Μέσοι όροι, εύρη και κατανομές των τιμών εκπομπών
            
                  5.5.
               
               Ειδικά ζητήματα που υπάγονται στην εντολή κάθε τεχνικής ομάδας εργασίας
            ΚΕΦΑΛΑΙΟ 6: ΔΙΑΣΦΑΛΙΣΗ ΠΟΙΟΤΗΤΑΣ ΤΗΣ ΣΥΝΤΑΞΗΣ ΚΑΙ ΑΝΑΘΕΩΡΗΣΗΣ ΕΓΓΡΑΦΩΝ ΑΝΑΦΟΡΑΣ ΒΔΤ
      ΠΡΟΣΑΡΤΗΜΑ 1: ΣΥΣΤΗΜΑ ΠΟΙΟΤΙΚΗΣ ΔΙΑΒΑΘΜΙΣΗΣ ΔΕΔΟΜΕΝΩΝ
      ΠΡΟΣΑΡΤΗΜΑ 2: ΤΥΠΙΚΗ ΡΟΗ ΕΡΓΑΣΙΩΝ ΓΙΑ ΤΗ ΣΥΝΤΑΞΗ ΚΑΙ ΑΝΑΘΕΩΡΗΣΗ ΕΓΓΡΑΦΩΝ ΑΝΑΦΟΡΑΣ ΒΔΤ
      ΚΕΦΑΛΑΙΟ 1
      
         Διαδικασία σύνταξης και αναθεώρησης εγγράφου αναφοράς για τις Βέλτιστες Διαθέσιμες Τεχνικές (ΒΔΤ)
      
      1.1.   Πλαίσιο
      
      1.1.1.   Ορισμός και σκοπός του εγγράφου αναφοράς ΒΔΤ
      
      Το άρθρο 13 παράγραφος 1 της οδηγίας 2010/75/ΕΕ απαιτεί από την Επιτροπή να διοργανώνει ανταλλαγή πληροφοριών μεταξύ κρατών μελών, σχετικών κλάδων και μη κυβερνητικών οργανώσεων που προάγουν την προστασία του περιβάλλοντος προκειμένου να συντάσσονται, να αναθεωρούνται και, κατά περίπτωση, να επικαιροποιούνται τα έγγραφα αναφοράς ΒΔΤ.
      Σύμφωνα με το άρθρο 13 παράγραφος 2 της οδηγίας 2010/75/ΕΕ, κατά την εν λόγω ανταλλαγή πληροφοριών πρέπει να εξετάζονται κυρίως τα ακόλουθα:
      
                  α)
               
               
                  οι επιδόσεις των εγκαταστάσεων και οι τεχνικές όσον αφορά τις εκπομπές, εκφρασμένες ως βραχυπρόθεσμος και μακροπρόθεσμος μέσος όρος κατά περίπτωση, και οι σχετικές συνθήκες αναφοράς, η κατανάλωση και το είδος των πρώτων υλών, η κατανάλωση νερού, η χρήση ενέργειας και η παραγωγή αποβλήτων·
               
            
                  β)
               
               
                  οι χρησιμοποιούμενες τεχνικές, η σχετική παρακολούθηση, οι επιδράσεις σε πολλαπλά στοιχεία του περιβάλλοντος (πολυτροπικές), η οικονομική και τεχνική βιωσιμότητα και οι εξελίξεις όλων των ανωτέρω·
               
            
                  γ)
               
               
                  οι βέλτιστες διαθέσιμες τεχνικές και οι αναδυόμενες τεχνικές που προσδιορίζονται αφού εξετασθούν τα υπό α) και β) ζητήματα.
               
            Στο άρθρο 3 σημείο 11) της οδηγίας 2010/75/ΕΕ ορίζεται το έγγραφο αναφοράς για τις Βέλτιστες Διαθέσιμες Τεχνικές (ΒΔΤ) που προκύπτει από αυτή την ανταλλαγή πληροφοριών. Πρόκειται για έγγραφο το οποίο συντάσσεται για συγκεκριμένες δραστηριότητες και περιγράφει κυρίως τις εφαρμοζόμενες τεχνικές, τα ισχύοντα επίπεδα εκπομπών και κατανάλωσης, τις τεχνικές που εξετάζονται για τον καθορισμό των ΒΔΤ, καθώς και τα συμπεράσματα ΒΔΤ και όλες τις αναδυόμενες τεχνικές, λαμβάνοντας ιδιαίτερα υπόψη τα κριτήρια του παραρτήματος III της οδηγίας 2010/75/ΕΕ. Συνεπώς, σύμφωνα με τον ορισμό, το έγγραφο αναφοράς ΒΔΤ είναι περιγραφικό έγγραφο και δεν επιβάλλει τη χρήση οποιασδήποτε τεχνικής ή συγκεκριμένης τεχνολογίας ούτε ερμηνεύει την εν λόγω οδηγία.
      Το άρθρο 3 σημείο 10) της οδηγίας 2010/75/ΕΕ ορίζει ως Βέλτιστες Διαθέσιμες Τεχνικές (ΒΔΤ) το πλέον αποτελεσματικό και προηγμένο στάδιο εξέλιξης των δραστηριοτήτων και των μεθόδων άσκησής τους, που αποδεικνύει την πρακτική καταλληλότητα συγκεκριμένων τεχνικών να συνιστούν τη βάση των οριακών τιμών εκπομπών και άλλων όρων αδειοδότησης για την αποφυγή και, όταν αυτό δεν είναι πρακτικά εφικτό, τη μείωση των εκπομπών και των επιπτώσεων στο περιβάλλον στο σύνολό του:
      
                  α)
               
               
                  στις «τεχνικές» περιλαμβάνονται τόσο η τεχνολογία που χρησιμοποιείται όσο και ο τρόπος σχεδιασμού, κατασκευής, συντήρησης, λειτουργίας και παροπλισμού της εγκατάστασης·
               
            
                  β)
               
               
                  ως «διαθέσιμες τεχνικές» νοούνται οι αναπτυχθείσες σε κλίμακα που επιτρέπει την εφαρμογή τους εντός του οικείου βιομηχανικού κλάδου, υπό οικονομικώς και τεχνικώς βιώσιμες συνθήκες, λαμβανομένων υπόψη του κόστους και των πλεονεκτημάτων, ανεξαρτήτως του αν οι ως άνω τεχνικές χρησιμοποιούνται ή παράγονται εντός του οικείου κράτους μέλους, εφόσον εξασφαλίζεται η πρόσβαση του φορέα εκμετάλλευσης σε αυτές με εύλογους όρους·
               
            
                  γ)
               
               
                  ως «βέλτιστες» νοούνται οι πλέον αποτελεσματικές όσον αφορά την επίτευξη υψηλού γενικού επιπέδου προστασίας του περιβάλλοντος στο σύνολό του.
               
            Επίσης, σύμφωνα με το άρθρο 3 σημείο 12) της οδηγίας 2010/75/ΕΕ, ως «συμπεράσματα ΒΔΤ» νοούνται τα μέρη του εγγράφου αναφοράς ΒΔΤ που περιλαμβάνουν τα συμπεράσματα σχετικά με τις ΒΔΤ, την περιγραφή τους, πληροφορίες για την εκτίμηση της δυνατότητας εφαρμογής τους, τα επίπεδα εκπομπών που συνδέονται με τις ΒΔΤ, τη σχετική παρακολούθηση, τα αντίστοιχα επίπεδα κατανάλωσης και, κατά περίπτωση, τα συναφή μέτρα αποκατάστασης του χώρου. Τα συμπεράσματα ΒΔΤ εγκρίνονται με τη διαδικασία που αναφέρεται στο άρθρο 75 παράγραφος 2 της εν λόγω οδηγίας και αποτελούν το έγγραφο αναφοράς για τον καθορισμό των όρων αδειοδότησης των εγκαταστάσεων που καλύπτονται από αυτήν.
      Στόχος του εγγράφου αναφοράς ΒΔΤ είναι ο καθορισμός των ΒΔΤ και ο περιορισμός των διαφορών στην Ένωση όσον αφορά τα επίπεδα των εκπομπών από βιομηχανικές δραστηριότητες. Τα έγγραφα αναφοράς ΒΔΤ θα πρέπει να παρέχουν πληροφορίες στις αρμόδιες αρχές των κρατών μελών, στους φορείς εκμετάλλευσης βιομηχανικών εγκαταστάσεων, στην Επιτροπή και στο ευρύ κοινό σχετικά με τις ΒΔΤ και τις αναδυόμενες τεχνικές που υπάρχουν για τις δραστηριότητες οι οποίες καλύπτονται από την οδηγία 2010/75/ΕΕ. Η διαδικασία καθορισμού ΒΔΤ και αναδυόμενων τεχνικών πρέπει να είναι διαφανής και αντικειμενική και να βασίζεται σε ορθές τεχνικές και οικονομικές πληροφορίες. Τα έγγραφα αναφοράς ΒΔΤ πρέπει επίσης να λειτουργούν ως κινητήρια δύναμη για τη βελτίωση των περιβαλλοντικών επιδόσεων σε ολόκληρη την Ένωση.
      Για να εξυπηρετεί το έγγραφο αναφοράς ΒΔΤ τον βασικό σκοπό του και να είναι εύχρηστο, το περιεχόμενό του πρέπει να περιορίζεται στις κατάλληλες πληροφορίες που καθιστούν δυνατό τον καθορισμό ΒΔΤ και των συνδεδεμένων με αυτές επιπέδων περιβαλλοντικών επιδόσεων, όπως προβλέπεται στο κεφάλαιο 3 (1), καθώς και των αναδυόμενων τεχνικών στο πλαίσιο της εφαρμογής της οδηγίας 2010/75/ΕΕ. Το έγγραφο αναφοράς ΒΔΤ δεν προορίζεται να είναι σύγγραμμα με θέμα τις τεχνικές πρόληψης και ελέγχου της ρύπανσης. Για του θέμα αυτό υπάρχει εκτενής βιβλιογραφία στην οποία μπορεί να παραπέμπει το έγγραφο αναφοράς ΒΔΤ, όταν χρειάζεται. Ωστόσο, είναι ουσιώδες να παρέχει το έγγραφο αναφοράς ΒΔΤ πληροφορίες σχετικά με τις κύριες τεχνικές που εξετάστηκαν από την τεχνική ομάδα εργασίας [ΤΟΕ – βλέπε τμήμα 4.4 (2)] για τον καθορισμό ΒΔΤ και αιτιολόγηση των συμπερασμάτων ΒΔΤ στα οποία κατέληξε η ΤΟΕ.
      1.1.2.   «Οριζόντια» και «κάθετα» έγγραφα αναφοράς ΒΔΤ
      
      Τα έγγραφα αναφοράς ΒΔΤ μπορούν είτε να περιορίζονται σε ζητήματα που σχετίζονται με συγκεκριμένες βιομηχανικές δραστηριότητες «κάθετα» έγγραφα αναφοράς ΒΔΤ) είτε να πραγματεύονται διατομεακά ζητήματα [«οριζόντια» έγγραφα αναφοράς ΒΔΤ (3)].
      Τα «οριζόντια» και «κάθετα» έγγραφα αναφοράς ΒΔΤ πρέπει να εκπονούνται κατά τρόπο ώστε να αλληλοσυμπληρώνονται για τον καθορισμό των όρων αδειοδότησης εγκαταστάσεων που καλύπτονται από την οδηγία 2010/75/ΕΕ. Τα «κάθετα» έγγραφα αναφοράς ΒΔΤ είναι δυνατόν να περιλαμβάνουν πληροφορίες για τεχνικές οι οποίες μπορούν να βοηθήσουν τις ΤΟΕ στον καθορισμό ΒΔΤ για άλλους κλάδους. Τα «οριζόντια» έγγραφα αναφοράς ΒΔΤ περιλαμβάνουν πληροφορίες γενικής φύσης που μπορούν να αξιοποιηθούν για πολλές δραστηριότητες οι οποίες εμπίπτουν στο πεδίο εφαρμογής της εν λόγω οδηγίας. Πρέπει να περιλαμβάνονται πληροφορίες σε «οριζόντια» έγγραφα αναφοράς ΒΔΤ όταν αυτές συμπληρώνουν τις πληροφορίες των «κάθετων» έγγραφων αναφοράς ΒΔΤ σχετικά με πτυχές που αφορούν διάφορους βιομηχανικούς κλάδους. Αυτό δεν θα πρέπει να συνεπάγεται αντικρουόμενα συμπεράσματα μεταξύ των «οριζόντιων» και «κάθετων» εγγράφων αναφοράς ΒΔΤ. Προκειμένου να διευκολύνεται η χρήση των «κάθετων» και των «οριζόντιων» εγγράφων αναφοράς ΒΔΤ με συμπληρωματικό τρόπο, πρέπει να υπάρχουν στο έγγραφο αναφοράς ΒΔΤ κατάλληλες παραπομπές σε άλλα συναφή «κάθετα» και «οριζόντια» έγγραφα αναφοράς ΒΔΤ.
      1.2.   Διαδικασία σύνταξης και αναθεώρησης εγγράφων αναφοράς ΒΔΤ
      
      Η Επιτροπή οργανώνει και συντονίζει την ανταλλαγή πληροφοριών μέσω του Ευρωπαϊκού Γραφείου για την Ολοκληρωμένη Πρόληψη και τον Έλεγχο της Ρύπανσης (EIPPCB, που αποτελεί τμήμα της Γενικής Διεύθυνσης Κοινού Κέντρου Ερευνών) και της Γενικής Διεύθυνσης Περιβάλλοντος. Οι εμπλεκόμενοι στην ανταλλαγή πληροφοριών, όπως προβλέπεται στο άρθρο 13 παράγραφος 1 της οδηγίας 2010/75/ΕΕ (τα κράτη μέλη, οι σχετικοί κλάδοι, ΜΚΟ που προάγουν την προστασία του περιβάλλοντος και η Επιτροπή) επιβλέπουν τη διαδικασία μέσω του φόρουμ που έχει συσταθεί βάσει του άρθρου 13 παράγραφος 3 της εν λόγω οδηγίας. Συμβάλλουν στη σύνταξη και αναθεώρηση των εγγράφων αναφοράς ΒΔΤ συμμετέχοντας στις τεχνικές ομάδες εργασίας (ΤΟΕ). Περισσότερες πληροφορίες σχετικά με το ρόλο των εμπλεκομένων και τη λειτουργία του φόρουμ και των ΤΟΕ παρέχονται στο κεφάλαιο 4.
      Η απόφαση για τη σύνταξη εγγράφου αναφοράς ΒΔΤ ή για την έναρξη της αναθεώρησης εγγράφου αναφοράς ΒΔΤ λαμβάνεται από την Επιτροπή. Σύμφωνα με το άρθρο 13 παράγραφος 3 στοιχείο β), η Επιτροπή λαμβάνει υπόψη τη γνώμη του φόρουμ σχετικά με το πρόγραμμα εργασιών για την ανταλλαγή πληροφοριών.
      1.2.1.   Γενική διαδικασία σύνταξης νέου εγγράφου αναφοράς ΒΔΤ
      
      Δεδομένου ότι το παράρτημα I της οδηγίας 2010/75/ΕΕ περιλαμβάνει ορισμένες δραστηριότητες που δεν υπάγονταν στο παράρτημα I της οδηγίας 2008/1/ΕΚ του Ευρωπαϊκού Κοινοβουλίου και του Συμβουλίου (4), είναι αναγκαία η σύνταξη νέων εγγράφων αναφοράς ΒΔΤ.
      Η ροή εργασιών για τη σύνταξη νέου εγγράφου αναφοράς ΒΔΤ παρουσιάζει πολλές ομοιότητες με τη ροή εργασιών για την αναθεώρηση εγγράφου αναφοράς ΒΔΤ που περιγράφεται στο τμήμα 1.2.4. Οι βασικές διαφορές έγκεινται στο ότι δεν επιτρέπεται να ζητούνται «επιθυμίες» προκειμένου για νεοσυντασσόμενα έγγραφα αναφοράς ΒΔΤ (βλέπε τμήμα 4.6), ότι απαιτείται η συλλογή περισσότερων πληροφοριών και ότι αναμένονται γενικά δύο επίσημα σχέδια του εγγράφου αναφοράς ΒΔΤ πριν από την τελική συνεδρίαση της ΤΟΕ.
      1.2.2.   Γενική διαδικασία αναθεώρησης εγγράφου αναφοράς ΒΔΤ
      
      Η αναθεώρηση των εγγράφων αναφοράς ΒΔΤ είναι διαρκής διαδικασία, λόγω του δυναμικού χαρακτήρα των ΒΔΤ. Ενδεικτικά, ενδέχεται να αναδυθούν νέα μέτρα και νέες τεχνικές, η επιστήμη και οι τεχνολογίες εξελίσσονται διαρκώς και νέες ή αναδυόμενες διεργασίες ενσωματώνονται με επιτυχία στη βιομηχανία. Προκειμένου να αντικατοπτρίζονται αυτές οι αλλαγές και οι συνέπειές τους για τις ΒΔΤ, τα έγγραφα αναφοράς ΒΔΤ πρέπει να αναθεωρούνται κατά περιόδους και, εάν χρειάζεται, να επικαιροποιούνται αναλόγως. Αυτό καλύπτεται ρητά από την αιτιολογική σκέψη 13 της οδηγίας 2010/75/ΕΕ, σύμφωνα με την οποία η Επιτροπή θα πρέπει να επιδιώκει να επικαιροποιεί τα έγγραφα αναφοράς ΒΔΤ το αργότερο εντός οκτώ ετών από τη δημοσίευση της προηγούμενης έκδοσης.
      Στην απόφαση για αναθεώρηση εγγράφου αναφοράς ΒΔΤ θα πρέπει να λαμβάνονται υπόψη οι πληροφορίες που περιλαμβάνονται στο κεφάλαιο «Αναδυόμενες τεχνικές» και στο τμήμα «Τελικές παρατηρήσεις και συστάσεις για μελλοντικές εργασίες» του εγγράφου αναφοράς ΒΔΤ (βλέπε τμήμα 2.2), καθώς και άλλοι παράγοντες, όπως η ένδειξη ύπαρξης νέων τεχνικών, η ανάγκη επέκτασης του πεδίου εφαρμογής του εγγράφου αναφοράς ΒΔΤ και η ανάγκη συμπερίληψης προϊόντων/ουσιών ή διεργασιών που δεν έχουν ακόμη καλυφθεί.
      1.2.3.   Στόχος της αναθεώρησης εγγράφου αναφοράς ΒΔΤ
      
      Στόχος της αναθεώρησης ενός εγγράφου αναφοράς ΒΔΤ είναι να εντοπιστούν οι εξελίξεις των ΒΔΤ. Αυτό επιτυγχάνεται κυρίως με την εξέταση των τμημάτων του εγγράφου αναφοράς ΒΔΤ που ορίζουν τα συμπεράσματα επί των ΒΔΤ και με την αναθεώρηση ή επικαιροποίηση αυτών των συμπερασμάτων, όταν υπάρχουν νέες πληροφορίες που το επιτρέπουν.
      Συνεπώς, η αναθεώρηση ενός εγγράφου αναφοράς ΒΔΤ δεν αναμένεται να περιλαμβάνει πλήρη αναδιατύπωση ή τροποποίηση ολόκληρου του εγγράφου. Ωστόσο, αναγνωρίζεται ότι, σε ορισμένες περιπτώσεις, οι πρώτες αναθεωρήσεις εγγράφων αναφοράς ΒΔΤ θα μπορούσαν να περιλαμβάνουν σημαντικά περισσότερες τροποποιήσεις από όσες οι επόμενες αναθεωρήσεις.
      Είναι σαφές ότι οι πλέον συναφείς νέες πληροφορίες που πρέπει να προσδιορίζονται, να συλλέγονται και να υποβάλλονται στο πλαίσιο της ανταλλαγής πληροφοριών για την αναθεώρηση ενός εγγράφου αναφοράς ΒΔΤ είναι αυτές που μπορεί να οδηγήσουν σε αναθεωρημένα ή επικαιροποιημένα συμπεράσματα ΒΔΤ. Για τον σκοπό αυτό, είναι κρίσιμης σημασίας η συλλογή δεδομένων βάσει των κατευθυντήριων γραμμών του κεφαλαίου 5.
      Επιπλέον, η αναθεώρηση ενός εγγράφου αναφοράς ΒΔΤ θα πρέπει να περιλαμβάνει:
      
                  1.
               
               
                  την επικαιροποίηση και συμπλήρωση παλαιών ιστορικών πληροφοριών με βάση πιο πρόσφατα δεδομένα,
               
            
                  2.
               
               
                  την απαλοιφή παρωχημένων και απαρχαιωμένων πληροφοριών,
               
            
                  3.
               
               
                  τη διόρθωση σφαλμάτων και την απαλοιφή τυχόν ασυμφωνιών με άλλα έγγραφα αναφοράς ΒΔΤ.
               
            Η αναθεώρηση ενός εγγράφου αναφοράς ΒΔΤ επικεντρώνεται κυρίως στα κεφάλαια με τίτλο «Τεχνικές προς εξέταση για τον καθορισμό ΒΔΤ», «Συμπεράσματα για τις Βέλτιστες Διαθέσιμες Τεχνικές (ΒΔΤ)» και «Αναδυόμενες τεχνικές» και, σε μικρότερο βαθμό, στα κεφάλαια με τίτλο «Εφαρμοζόμενες διεργασίες και τεχνικές» (σε περίπτωση σημαντικών αλλαγών σε αυτό το κεφάλαιο) και «Τρέχοντα επίπεδα εκπομπών και κατανάλωσης» του εγγράφου αναφοράς ΒΔΤ. Η αναθεώρηση των υπόλοιπων κεφαλαίων του εγγράφου αναφοράς ΒΔΤ θα πρέπει να αποτελεί κατώτερη προτεραιότητα.
      Γενικά, είναι αναγκαίο να εξασφαλίζεται ότι όλες οι πληροφορίες που παραμένουν στο έγγραφο αναφοράς ΒΔΤ είναι, όσο είναι ευλόγως δυνατόν, επικαιροποιημένες, συνεκτικές και ακριβείς.
      1.2.4.   Τυπική ροή εργασιών για τη σύνταξη και αναθεώρηση εγγράφων αναφοράς ΒΔΤ
      
      Η τυπική ροή εργασιών για τη σύνταξη και αναθεώρηση εγγράφων αναφοράς ΒΔΤ (βλέπε προσάρτημα 2) περιλαμβάνει ως βασικά ορόσημα μια εναρκτήρια συνεδρίαση, ένα ή δύο επίσημα σχέδια των εγγράφων αναφοράς ΒΔΤ και μια τελική συνεδρίαση της ΤΟΕ (βλέπε τμήμα 4.6.2.3). Ανάλογα με τον τύπο της διαδικασίας (σύνταξη ή αναθεώρηση εγγράφου αναφοράς ΒΔΤ), υφίστανται οι εξής παραλλαγές της ροής εργασιών:
      
                  1.
               
               
                  για νέο έγγραφο αναφοράς ΒΔΤ ή για την αναθεώρηση εγγράφου αναφοράς ΒΔΤ με ευρεία επέκταση του πεδίου εφαρμογής, θεωρούνται γενικά απαραίτητα δύο επίσημα σχέδια· η συνολική διαδικασία σε αυτές τις περιπτώσεις θα πρέπει να διεκπεραιώνεται εντός 31 έως 39 μηνών·
               
            
                  2.
               
               
                  για την πρώτη αναθεώρηση εγγράφου αναφοράς ΒΔΤ χωρίς ευρεία επέκταση του πεδίου εφαρμογής είναι δυνατόν να απαιτηθούν δύο επίσημα σχέδια, αν και κατά κανόνα αναμένεται να αρκεί ένα επίσημο σχέδιο του εγγράφου αναφοράς ΒΔΤ· ως εκ τούτου, η διαδικασία θα διαρκεί γενικά 24 έως 29 μήνες (όταν συντάσσεται ένα επίσημο σχέδιο, ή 29 έως 39 μήνες όταν συντάσσονται δύο επίσημα σχέδια)·
               
            
                  3.
               
               
                  για τις επόμενες αναθεωρήσεις ενός εγγράφου αναφοράς ΒΔΤ χωρίς ευρεία επέκταση του πεδίου εφαρμογής, αναμένεται να αρκεί ένα επίσημο σχέδιο και η διαδικασία θα πρέπει να διαρκεί γενικά 24 έως 29 μήνες.
               
            Αυτές οι παραλλαγές της ροής εργασιών αποτελούν σημεία αναφοράς για τις ΤΟΕ. Το EIPPCB, κατόπιν διαβούλευσης με την ΤΟΕ, μπορεί να τις προσαρμόζει στις ιδιαίτερες πτυχές συγκεκριμένων εγγράφων αναφοράς ΒΔΤ, λαμβάνοντας υπόψη και την πείρα που έχει αποκτηθεί από τη σύνταξη και αναθεώρηση άλλων εγγράφων αναφοράς ΒΔΤ. Τα βασικά στάδια για τη σύνταξη και αναθεώρηση εγγράφων αναφοράς ΒΔΤ και τα σχετικά χρονοδιαγράμματα περιγράφονται λεπτομερέστερα στον πίνακα 1.
      Σε αυτά τα στάδια έχει ληφθεί υπόψη ο σκοπός που καθορίζεται στην αιτιολογική σκέψη 13 της οδηγίας 2010/75/ΕΕ, δηλαδή ότι τα έγγραφα αναφοράς ΒΔΤ θα πρέπει να επικαιροποιούνται το αργότερο εντός οκτώ ετών από τη δημοσίευση της προηγούμενης έκδοσης.
      Τα χρονοδιαγράμματα που αναφέρονται ανωτέρω θα πρέπει να θεωρούνται αντιπροσωπευτικά ενός τυπικού «κάθετου» εγγράφου αναφοράς ΒΔΤ (βλέπε τμήμα 1.1.2).
      Τα ακριβή στάδια και οι ακριβείς χρόνοι των εργασιών για κάθε έγγραφο αναφοράς ΒΔΤ εξαρτώνται από ορισμένους παράγοντες, μεταξύ των οποίων το πεδίο εφαρμογής του εγγράφου αναφοράς ΒΔΤ (και την πιθανή επέκτασή του όταν πρόκειται για αναθεωρήσεις εγγράφων αναφοράς ΒΔΤ), ο αριθμός και η πολυπλοκότητα των προς αντιμετώπιση θεμάτων, οι πόροι του EIPPCB (με δεδομένο τον κεντρικό του ρόλο στη διαδικασία ανταλλαγής πληροφοριών) και, προπάντων, ο βαθμός ενεργού και αποτελεσματικής συμμετοχής της ΤΟΕ. Η ευελιξία που υπάρχει ως προς την προσαρμογή της ροής εργασιών στις ιδιαίτερες πτυχές συγκεκριμένων εγγράφων αναφοράς ΒΔΤ ισχύει με την επιφύλαξη του συνολικού στόχου ολοκλήρωσης της εργασίας εντός των προαναφερθέντων χρονικών ορίων.
      Αναμένεται ότι, καταρχήν, θα διεξάγονται δύο συνεδριάσεις ολομέλειας της ΤΟΕ κατά την αναθεώρηση εγγράφου αναφοράς ΒΔΤ (η εναρκτήρια και η τελική συνεδρίαση – βλέπε τμήμα 4.6.2). Ωστόσο, σε ορισμένες εξαιρετικές περιπτώσεις (π.χ. όταν έχουν υποβληθεί πολλές νέες πληροφορίες ή όταν ο καθορισμός των ΒΔΤ είναι ιδιαίτερα αμφιλεγόμενος), μπορεί να διεξάγεται μια πρόσθετη συνεδρίαση ολομέλειας της ΤΟΕ. Εκτός από αυτές τις συνεδριάσεις ολομέλειας της ΤΟΕ, μπορούν να οργανώνονται συνεδριάσεις υποομάδων για τη διευκόλυνση της εργασίας (βλέπε τμήμα 4.4.3).
      Επίσης, αναμένεται ότι, καταρχήν, θα δημοσιεύεται ένα επίσημο σχέδιο πριν από την τελική συνεδρίαση ολομέλειας της ΤΟΕ (βλέπε τμήμα 4.6.2.3), εκτός από την περίπτωση νέου εγγράφου αναφοράς ΒΔΤ ή εξαιρετικά περίπλοκης αναθεώρησης, συμπεριλαμβανομένης, για παράδειγμα, της αναθεώρησης με ευρεία επέκταση του πεδίου εφαρμογής, για την οποία απαιτείται δεύτερο επίσημο σχέδιο. Εκτός από αυτό(-ά) το (τα) επίσημο(-α) σχέδιο(-α), μπορούν να διανέμονται σχέδια εργασίας για τη διευκόλυνση των εργασιών (βλέπε τμήμα 4.6.5).
      Προκειμένου να διασφαλίζεται η αποδοτικότερη δυνατή χρήση των πόρων όλων των εμπλεκομένων στη σύνταξη ή αναθεώρηση εγγράφων αναφοράς ΒΔΤ, είναι απαραίτητο να τίθεται ένα σαφές όριο για την υποβολή του κύριου όγκου πληροφοριών για τις οποίες αναλαμβάνεται δέσμευση ή οι οποίες προσδιορίζονται στα συμπεράσματα της εναρκτήριας συνεδρίασης (βλέπε τμήμα 4.6.2.2). Οι πληροφορίες που υποβάλλονται μετά τη λήξη αυτής της προθεσμίας θα γίνονται δεκτές μόνο σε εξαιρετικές περιπτώσεις, μετά από διαβουλεύσεις με την ΤΟΕ, και θα λαμβάνονται υπόψη από το EIPPCB μόνο όταν συμβάλλουν ουσιωδώς στη συναγωγή ή επικαιροποίηση συμπερασμάτων επί των ΒΔΤ.
      Εάν είναι απαραίτητο, το EIPPCB υποβάλλει αιτήματα παροχής συμπληρωματικών πληροφοριών (ΑΣΠ) στην ΤΟΕ προκειμένου να συλλεχθούν σημαντικές ελλείπουσες πληροφορίες που θεωρούνται απαραίτητες, ιδίως για τη συναγωγή συμπερασμάτων ΒΔΤ σύμφωνα με τις κατευθυντήριες γραμμές των κεφαλαίων 3 και 5 (βλέπε τμήμα 4.6.4).
      
         Πίνακας 1
      
      
         Βασικά στάδια για τη σύνταξη και αναθεώρηση εγγράφου αναφοράς ΒΔΤ
      
      
                  Στάδιο αριθ.
               
               
                  Στάδιο αναθεώρησης εγγράφου αναφοράς ΒΔΤ
               
               
                  Αναμενόμενη διάρκεια σταδίου
                  (μήνες)
               
               
                  Συνολικός χρόνος
                  (μήνες)
               
               
                  Παρατηρήσεις
               
            
                  0
               
               
                  Προετοιμασία για την αναθεώρηση
               
               
                   
               
               
                   
               
               
                  Μετά την οριστικοποίηση ενός εγγράφου αναφοράς ΒΔΤ, το EIPPCB διατηρεί το φόρουμ του BATIS για το εν λόγω έγγραφο (βλέπε τμήμα 4.7.1), ιδίως αναφορικά με ενέργειες ανταπόκρισης στις συστάσεις για μελλοντικές εργασίες που διατυπώνονται στο έγγραφο αναφοράς ΒΔΤ (βλέπε τμήμα 2.3.10) και ενόψει της μελλοντικής αναθεώρησης του εγγράφου αναφοράς ΒΔΤ. Το BATIS θα πρέπει να χρησιμεύει ως φόρουμ συζήτησης και ανταλλαγής πληροφοριών για την υποστήριξη της επόμενης διαδικασίας αναθεώρησης.
               
            
                  1
               
               
                  (Επαν)ενεργοποίηση της ΤΟΕ και πρόσκληση για επιθυμίες
               
               
                  2
               
               
                  2
               
               
                  Το EIPPCB (επαν)ενεργοποιεί την ΤΟΕ (ζητώντας επιβεβαίωση της συμμετοχής και των στοιχείων επικοινωνίας των μελών). Όταν πρόκειται για αναθεώρηση εγγράφου αναφοράς ΒΔΤ, το EIPPCB ζητά από τα μέλη της ΤΟΕ να υποβάλουν τις επιθυμίες τους αναφορικά με τις πληροφορίες που θα ήθελαν να εξετάσουν κατά τη διαδικασία αναθεώρησης ή τις τροποποιήσεις/διορθώσεις που επιθυμούν να επέλθουν στο υπάρχον κείμενο (βλέπε τμήμα 4.6.1).
               
            
                  2
               
               
                  Εναρκτήρια συνάντηση
               
               
                  3
               
               
                  5
               
               
                  Όταν πρόκειται για αναθεώρηση εγγράφου αναφοράς ΒΔΤ, το EIPPCB διαμορφώνει και συντάσσει ενοποιημένο κατάλογο επιθυμιών και, κατά περίπτωση, εκπονεί πρότυπα υποδείγματα για κάθε ζήτημα του καταλόγου επιθυμιών, προκειμένου να παράσχει η ΤΟΕ τις πληροφορίες με δομημένο, αποδοτικό και άμεσα χρησιμοποιήσιμο τρόπο.
                  Το EIPPCB συγκαλεί συνεδρίαση της ΤΟΕ (βλέπε τμήμα 4.6.2.2) προκειμένου να διευκρινιστεί η διαδικασία, να συζητηθεί ο κατάλογος επιθυμιών (όταν πρόκειται για αναθεώρηση εγγράφου αναφοράς ΒΔΤ) και να συμφωνηθούν η έκταση της αναθεώρησης, τα προς συλλογή δεδομένα και ο μορφότυπός τους βάσει των κατευθυντήριων γραμμών για τη συλλογή δεδομένων που προβλέπονται στο κεφάλαιο 5.
                  Η ΤΟΕ συμφωνεί σχετικά με διαδικασία βάσει των γενικών κατευθυντήριων γραμμών του EIPPCB για τον χειρισμό ζητημάτων όπως οι εμπιστευτικές επιχειρηματικές πληροφορίες, οι ευαίσθητες πληροφορίες βάσει του δικαίου περί ανταγωνισμού, η σύγκρουση συμφερόντων και άλλα συναφή ζητήματα.
               
            
                  3
               
               
                  Νέες πληροφορίες (προθεσμία)
               
               
                  6
               
               
                  11
               
               
                  Η ΤΟΕ συλλέγει και υποβάλλει τις πληροφορίες για τις οποίες αναλήφθηκε δέσμευση ή οι οποίες προσδιορίστηκαν στα συμπεράσματα της εναρκτήριας συνεδρίασης. Οι άμεσα διαθέσιμες πληροφορίες υποβάλλονται στο EIPPCB χωρίς καθυστέρηση προκειμένου να αρχίσει η σύνταξη το συντομότερο δυνατόν μετά την εναρκτήρια συνεδρίαση.
                  Κατά τη διάρκεια της περιόδου αυτής, το EIPPCB δύναται:
                  
                              —
                           
                           
                              να συμμετέχει σε επιτόπιες επισκέψεις, οι οποίες ενδεχομένως συμφωνήθηκαν κατά την εναρκτήρια συνεδρίαση ή έπειτα από αυτή (βλέπε τμήμα 4.6.2.2)·
                           
                        
                              —
                           
                           
                              να αναζητεί πληροφορίες·
                           
                        
                              —
                           
                           
                              να αρχίζει τη σύνταξη με τη χρήση των διαθέσιμων πληροφοριών που υποβλήθηκαν έγκαιρα.
                           
                        Οι πληροφορίες που υποβάλλονται από μέλη της ΤΟΕ και συλλέγονται από το EIPPCB κοινοποιούνται στα μέλη της ΤΟΕ σε «πραγματικό χρόνο» μέσω του BATIS, σύμφωνα με τα τμήματα 4.7.1 και 5.3. Τα μέλη της ΤΟΕ μπορούν να διατυπώνουν παρατηρήσεις επί των υποβληθεισών πληροφοριών και να κοινοποιούν τις εν λόγω παρατηρήσεις μέσω του BATIS.
               
            
                  4
               
               
                  Σύνταξη του πρώτου επίσημου σχεδίου
               
               
                  4 – 6
               
               
                  15 – 17
               
               
                  Το EIPPCB εκπονεί το πρώτο επίσημο σχέδιο του εγγράφου αναφοράς ΒΔΤ (ή των αναθεωρημένων τμημάτων του, όταν πρόκειται για αναθεώρηση εγγράφου αναφοράς ΒΔΤ) προκειμένου να διεξαχθεί η επίσημη διαβούλευση με την ΤΟΕ (βλέπε κεφάλαιο 2 και τμήματα 4.6.5.1 και 4.6.6).
                  Αναμένεται ότι οι πληροφορίες που υποβάλλονται κατά την περίοδο διαβούλευσης θα παρέχουν κανονικά το απαιτούμενο υπόβαθρο για την επίτευξη υψηλού βαθμού συναίνεσης όσον αφορά τα κεφάλαια με τίτλο «Τρέχοντα επίπεδα εκπομπών και κατανάλωσης» (βλέπε τμήμα 2.3.6) και «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7) του εγγράφου αναφοράς ΒΔΤ, ενώ το κεφάλαιο με τίτλο «Συμπεράσματα για τις Βέλτιστες Διαθέσιμες Τεχνικές (ΒΔΤ)» (βλέπε τμήμα 2.3.8) θα συμπεριλαμβάνεται στο πρώτο επίσημο σχέδιο της αναθεώρησης του εγγράφου αυτού.
               
            
                  5
               
               
                  Παρατηρήσεις της ΤΟΕ
               
               
                  2 – 3
               
               
                  17 – 20
               
               
                  Οι παρατηρήσεις της ΤΟΕ επί του σχεδίου πρέπει να υποβάλλονται εντός δύο μηνών. Όταν προβλέπεται διαβούλευση κατά τη διάρκεια των θερινών διακοπών ή των αργιών του τέλους του έτους, η περίοδος διαβούλευσης μπορεί να παρατείνεται το πολύ σε τρεις μήνες.
               
            
                  6
               
               
                  Σύνταξη του δεύτερου επίσημου σχεδίου
                  (προαιρετική)
               
               
                  3 – 7
               
               
                  [20 – 27]
               
               
                  Το EIPPCB λαμβάνει υπόψη όλες τις παρατηρήσεις και τις υποβληθείσες πληροφορίες. Το EIPPCB συντάσσει ένα ενημερωτικό έγγραφο που περιλαμβάνει αξιολόγηση των βασικών παρατηρήσεων που ελήφθησαν και εκπονεί δεύτερο επίσημο σχέδιο που περιέχει τουλάχιστον μια επικαιροποιημένη έκδοση του κεφαλαίου «Συμπεράσματα για τις Βέλτιστες Διαθέσιμες Τεχνικές (ΒΔΤ)» και την τελευταία έκδοση των κεφαλαίων «Τρέχοντα επίπεδα εκπομπών και κατανάλωσης» (βλέπε τμήμα 2.3.6) και «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7) του εγγράφου αναφοράς ΒΔΤ.
               
            
                  7
               
               
                  Παρατηρήσεις της ΤΟΕ
                  (προαιρετικές)
               
               
                  2 – 3
               
               
                  [22 – 30]
               
               
                  Το δεύτερο επίσημο σχέδιο εκδίδεται για επίσημη διαβούλευση προκειμένου να υποβληθούν οι παρατηρήσεις της ΤΟΕ εντός δύο μηνών. Όταν προβλέπεται διαβούλευση κατά τη διάρκεια των θερινών διακοπών ή των αργιών του τέλους του έτους, η περίοδος διαβούλευσης μπορεί να παρατείνεται το πολύ σε τρεις μήνες.
               
            
                  8
               
               
                  Τελική συνεδρίαση
               
               
                  3 – 5
               
               
                  20 – 25
                  [25 – 35]
               
               
                  Το EIPPCB αναλύει όλες τις παρατηρήσεις και προετοιμάζεται για την τελική συνεδρίαση της ΤΟΕ. Συντάσσει ένα ενημερωτικό έγγραφο, που περιλαμβάνει τουλάχιστον αξιολόγηση των βασικών παρατηρήσεων που ελήφθησαν (βλέπε τμήμα 4.6.6), και παρέχει τουλάχιστον την τελευταία έκδοση των κεφαλαίων «Τρέχοντα επίπεδα εκπομπών και κατανάλωσης» (βλέπε τμήμα 2.3.6), «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7) και «Συμπεράσματα για τις Βέλτιστες Διαθέσιμες Τεχνικές (ΒΔΤ)» (βλέπε τμήμα 2.3.8) του εγγράφου αναφοράς ΒΔΤ.
                  Κατά την εν λόγω τελική συνεδρίαση της ΤΟΕ καταβάλλεται προσπάθεια για την επίτευξη ομοφωνίας για ένα τελικό σχέδιο (βλέπε τμήμα 4.6.2.3).
               
            
                  9
               
               
                  Τελικό σχέδιο
               
               
                  4
               
               
                  24 – 29
                  [29 – 39]
               
               
                  Το τελικό σχέδιο κατατίθεται για μια σύντομη περίοδο υποβολής παρατηρήσεων στην ΤΟΕ, η οποία πρέπει να επικεντρώνεται στις αλλαγές που έγιναν λόγω των συμπερασμάτων της τελικής συνεδρίασης. Το EIPPCB εξασφαλίζει την ενημέρωση της ΤΟΕ σχετικά με τον τρόπο με τον οποίο ελήφθησαν υπόψη αυτές οι παρατηρήσεις.
                  Το επικαιροποιημένο τελικό σχέδιο και η αξιολόγηση των τελικών παρατηρήσεων που ελήφθησαν κοινοποιούνται στο φόρουμ τουλάχιστον οκτώ εβδομάδες πριν από τη συνάντηση του φόρουμ.
               
            
                  10
               
               
                  Παρουσίαση σε συνάντηση του φόρουμ
               
               
                   
               
               
                   
               
               
                  Το επικαιροποιημένο τελικό σχέδιο παρουσιάζεται στο φόρουμ, από το οποίο ζητείται να εκφράσει τη γνώμη του επί του εγγράφου (βλέπε τμήμα 1.3).
                  Η Επιτροπή δημοσιοποιεί τη γνώμη του φόρουμ.
               
            
                  
                     Σημείωση: Οι χρόνοι που παρατίθενται μέσα σε αγκύλες αναφέρονται σε περιπτώσεις στις οποίες διανέμονται δύο επίσημα σχέδια.
               
            Προκειμένου να καταστεί αποδοτικότερη η προετοιμασία των εργασιών, το EIPPCB ενημερώνει το φόρουμ (βλέπε τμήμα 4.3) όσο το δυνατόν νωρίτερα για τις ημερομηνίες/περιόδους κατά τις οποίες αναμένεται να επανενεργοποιηθεί ή να συγκροτηθεί μια ΤΟΕ. Ομοίως, το EIPPCB ενημερώνει τα μέλη της ΤΟΕ για τα επόμενα στάδια και τις πιθανές προθεσμίες.
      1.3.   Γνωμοδότηση του φόρουμ που έχει συσταθεί βάσει του άρθρου 13 της οδηγίας 2010/75/ΕΕ
      
      Αφού ολοκληρωθεί το έργο της ΤΟΕ, το επικαιροποιημένο τελικό σχέδιο του εγγράφου αναφοράς ΒΔΤ διαβιβάζεται στο φόρουμ που έχει συσταθεί σύμφωνα με το άρθρο 13 της οδηγίας 2010/75/ΕΕ (βλέπε τμήμα 4.3), από το οποίο ζητείται να εκφράσει τη γνώμη του επί του εγγράφου. Το έγγραφο συζητείται σε συνάντηση του φόρουμ. Ζητείται από τα μέλη του φόρουμ να υποβάλουν γραπτώς όλες τις παρατηρήσεις τους επί του σχεδίου τελικής έκδοσης του εγγράφου αναφοράς ΒΔΤ πριν από τη συνάντηση.
      Το φόρουμ δύναται να εξετάζει, μεταξύ άλλων:
      
                  1.
               
               
                  ζητήματα που τέθηκαν στην ΤΟΕ για τα οποία η διιστάμενη άποψη του διαφωνούντος μέλους της ΤΟΕ δεν αντανακλάται επακριβώς στο κείμενο του τελικού σχεδίου·
               
            
                  2.
               
               
                  αιτιολογημένες προτάσεις μελών του φόρουμ για τη διαγραφή ή τροποποίηση διιστάμενης άποψης την οποία εξέφρασε ο αντιπρόσωπός τους στην ΤΟΕ·
               
            
                  3.
               
               
                  τη διασαφήνιση κειμένου το οποίο είναι ασαφές λόγω της χρήσης άστοχης αγγλικής διατύπωσης στο τελικό κείμενο·
               
            
                  4.
               
               
                  αναθεωρήσεις του κειμένου που αντανακλούν ακριβέστερα το συμπέρασμα στο οποίο κατέληξε η ΤΟΕ·
               
            
                  5.
               
               
                  διορθώσεις τυπογραφικών λαθών στο τελικό κείμενο·
               
            
                  6.
               
               
                  προτάσεις για τη μεταφορά στο τμήμα «Τελικές παρατηρήσεις και συστάσεις για μελλοντικές εργασίες» σημαντικών ζητημάτων που έχουν ήδη αναφερθεί στο σώμα του εγγράφου αναφοράς ΒΔΤ (βλέπε τμήμα 2.3.10).
               
            Σύμφωνα με το άρθρο 13 παράγραφος 4 της οδηγίας 2010/75/ΕΕ, η Επιτροπή οφείλει να δημοσιοποιεί τη γνώμη του φόρουμ σχετικά με το προτεινόμενο περιεχόμενο των εγγράφων αναφοράς ΒΔΤ και να τη συνεκτιμά για τις διαδικασίες έκδοσης αποφάσεων επί των συμπερασμάτων ΒΔΤ, καθώς και στο τελικό δημοσιευόμενο έγγραφο αναφοράς ΒΔΤ.
      1.4.   Έγκριση των συμπερασμάτων ΒΔΤ και δημοσίευση του εγγράφου αναφοράς ΒΔΤ
      
      Το σχέδιο απόφασης επί των συμπερασμάτων ΒΔΤ (βλέπε τμήμα 2.3.8 και κεφάλαιο 3) υποβάλλεται από την Επιτροπή στην επιτροπή που έχει συσταθεί βάσει του άρθρου 75 παράγραφος 1 της οδηγίας 2010/75/ΕΕ προκειμένου να γνωμοδοτήσει η τελευταία σύμφωνα με τη διαδικασία που αναφέρεται στο άρθρο 75 παράγραφος 2 της εν λόγω οδηγίας (βλέπε τμήμα 4.2).
      Μετά την έκδοση της απόφασης επί των «συμπερασμάτων ΒΔΤ», το EIPPCB τροποποιεί, εάν χρειάζεται, το έγγραφο αναφοράς ΒΔΤ σύμφωνα με την εκδοθείσα απόφαση επί των συμπερασμάτων ΒΔΤ και δημοσιοποιεί χωρίς καθυστέρηση την έκδοση του τελικού εγγράφου αναφοράς ΒΔΤ στην αγγλική γλώσσα. Οι αποφάσεις επί των συμπερασμάτων ΒΔΤ δημοσιεύονται στην Επίσημη Εφημερίδα στις επίσημες γλώσσες της Ένωσης.
      ΚΕΦΑΛΑΙΟ 2
      
         Περιεχόμενα και πεδίο εφαρμογής του εγγράφου αναφοράς ΒΔΤ
      
      2.1.   Εισαγωγή
      
      Το έγγραφο αναφοράς ΒΔΤ είναι ένα τεχνικό έγγραφο που παρουσιάζει πραγματικά τεχνικά και οικονομικά στοιχεία, αντανακλά το αποτέλεσμα της ανταλλαγής πληροφοριών σύμφωνα με το άρθρο 13 της οδηγίας 2010/75/ΕΕ και περιέχει τα απαραίτητα στοιχεία που οδήγησαν στα συμπεράσματα ΒΔΤ για τις οικείες δραστηριότητες.
      Όταν μια ΤΟΕ εντοπίζει ζητήματα τα οποία δεν εμπίπτουν στο πεδίο εφαρμογής του εγγράφου αναφοράς ΒΔΤ ή της οδηγίας 2010/75/ΕΕ, αυτά δεν πρέπει να συμπεριλαμβάνονται στο έγγραφο αναφοράς ΒΔΤ.
      Εάν εξυπηρετείται ο ειδικός σκοπός της υποβοήθησης του αναγνώστη στην αναζήτηση περαιτέρω πληροφοριών για ένα ζήτημα, τότε μπορούν να κατονομάζονται στο έγγραφο αναφοράς ΒΔΤ εταιρείες (δηλαδή εγκαταστάσεις ή προμηθευτές), εμπορικές ονομασίες, πρόσωπα που συνεισέφεραν στη σύνταξή του ή μέλη της ΤΟΕ, εκτός εάν αυτό αντιβαίνει στη νομοθεσία περί ανταγωνισμού.
      2.2.   Δομή του εγγράφου αναφοράς ΒΔΤ
      
      Σύμφωνα με τον ορισμό του εγγράφου αναφοράς ΒΔΤ που διατυπώνεται στο άρθρο 3 σημείο 11) της οδηγίας 2010/75/ΕΕ, το εν λόγω έγγραφο περιγράφει κυρίως τις εφαρμοζόμενες τεχνικές, τα τρέχοντα επίπεδα εκπομπών και κατανάλωσης, τις τεχνικές που εξετάζονται για τον καθορισμό των βέλτιστων διαθέσιμων τεχνικών, καθώς και τα συμπεράσματα ΒΔΤ και όλες τις αναδυόμενες τεχνικές.
      Το έγγραφο αναφοράς ΒΔΤ θα πρέπει να αποτελείται γενικά από τα μέρη που αναφέρονται στον ακόλουθο πίνακα:
      
                   
               
               
                  Πρόλογος
               
            
                   
               
               
                  Πεδίο εφαρμογής
               
            
                   
               
               
                  Κεφάλαιο: Γενικές πληροφορίες για τον οικείο κλάδο
               
            
                   
               
               
                  Κεφάλαιο: Εφαρμοζόμενες διεργασίες και τεχνικές
               
            
                   
               
               
                  Κεφάλαιο: Τρέχοντα επίπεδα εκπομπών και κατανάλωσης
               
            
                   
               
               
                  Κεφάλαιο: Τεχνικές προς εξέταση για τον καθορισμό ΒΔΤ
               
            
                   
               
               
                  Κεφάλαιο: Συμπεράσματα για τις Βέλτιστες Διαθέσιμες Τεχνικές (ΒΔΤ)
               
            
                   
               
               
                  Κεφάλαιο: Αναδυόμενες τεχνικές
               
            
                   
               
               
                  Τελικές παρατηρήσεις και συστάσεις για μελλοντικές εργασίες
               
            
                   
               
               
                  Βιβλιογραφία
               
            
                   
               
               
                  Γλωσσάριο όρων και συντομογραφιών
               
            
                   
               
               
                  Παραρτήματα (αναλόγως της συνάφειας με τον οικείο κλάδο και των διαθέσιμων πληροφοριών)
               
            Η δομή όλων των εγγράφων αναφοράς ΒΔΤ θα πρέπει να ακολουθεί τις γενικές αρχές του παρόντος τμήματος. Ωστόσο, η σειρά των κεφαλαίων που ορίζεται σε αυτό είναι ενδεικτική και οποιοδήποτε έγγραφο αναφοράς ΒΔΤ μπορεί να δομηθεί διαφορετικά, όταν αυτό αρμόζει περισσότερο στο θέμα του. Τα «οριζόντια» έγγραφα αναφοράς ΒΔΤ (βλέπε τμήμα 1.1.2) μπορούν να αποκλίνουν ουσιωδώς από το παρόν περίγραμμα, ενώ ορισμένα κεφάλαια ενδέχεται να μην είναι καν συναφή. Ωστόσο, και για τα «οριζόντια» έγγραφα αναφοράς ΒΔΤ, η ΤΟΕ θα πρέπει να προσπαθεί να συμφωνήσει επί συμπερασμάτων ΒΔΤ, στον βαθμό που αυτά είναι συναφή και εφικτά.
      Σε περίπτωση που ένα έγγραφο αναφοράς ΒΔΤ καλύπτει διαφορετικούς υποκλάδους ή σαφώς διακριτά στάδια διεργασίας εντός του ίδιου κλάδου, ίσως ενδείκνυται περισσότερο να δημιουργηθούν χωριστά κεφάλαια για κάθε υποκλάδο ή στάδιο διεργασίας και να εφαρμοστεί η προαναφερθείσα δομή (από «Γενικές πληροφορίες» έως και «Αναδυόμενες τεχνικές») στο καθένα από αυτά τα κεφάλαια.
      2.3.   Περιεχόμενο του εγγράφου αναφοράς ΒΔΤ
      
      2.3.1.   Γενικές πληροφορίες για το περιεχόμενο του εγγράφου αναφοράς ΒΔΤ
      
      Η σύνταξη και η αναθεώρηση των εγγράφων αναφοράς ΒΔΤ αποσκοπούν στην έκδοση περιεκτικών εγγράφων που επικεντρώνονται στα συμπεράσματα ΒΔΤ και των οποίων τα περιγραφικά μέρη είναι όσο το δυνατόν συντομότερα. Για να ελαχιστοποιείται η επανάληψη των πληροφοριών, μπορούν να υπάρχουν παραπομπές σε άλλα έγγραφα αναφοράς ΒΔΤ (ή σε θέματα των εν λόγω εγγράφων).
      2.3.2.   Πρόλογος
      
      Το περιεκτικό τυποποιημένο τμήμα με τίτλο «Πρόλογος» του εγγράφου αναφοράς ΒΔΤ περιγράφει τη δομή του εγγράφου και υπενθυμίζει εν συντομία το νομοθετικό πλαίσιο (χωρίς να ερμηνεύει την οδηγία 2010/75/ΕΕ) και τον τρόπο με τον οποίο συντάχθηκε το έγγραφο (π.χ. τον τρόπο συλλογής και αξιολόγησης των πληροφοριών). Το κείμενο προσαρμόζεται προκειμένου να αντιστοιχεί στη δομή κάθε εγγράφου αναφοράς ΒΔΤ.
      2.3.3.   Πεδίο εφαρμογής
      
      Το γενικά περιεκτικό τμήμα με τίτλο «Πεδίο εφαρμογής» του εγγράφου αναφοράς ΒΔΤ περιγράφει με τη μεγαλύτερη δυνατή ακρίβεια τις δραστηριότητες που καλύπτονται από το έγγραφο.
      Περιλαμβάνει τουλάχιστον παραπομπή στις σχετικές περιγραφές δραστηριοτήτων που παρατίθενται στο παράρτημα I της οδηγίας 2010/75/ΕΕ. Κατά περίπτωση, συμπεριλαμβάνονται λεπτομερέστερες πληροφορίες σχετικά με τις παραγωγικές διεργασίες και υποδιεργασίες που καλύπτονται από το έγγραφο.
      Σε αυτό το τμήμα αναφέρονται επίσης οι δραστηριότητες/διεργασίες που εξαιρέθηκαν σκόπιμα από το πεδίο εφαρμογής του εγγράφου αναφοράς ΒΔΤ, καθώς και οι λόγοι για τις εν λόγω εξαιρέσεις. Αναφέρονται ακόμη οι βασικές «άμεσα συνδεδεμένες» δραστηριότητες που καλύπτονται από το έγγραφο, έστω και αν αυτές δεν περιλαμβάνονται στο παράρτημα I.
      Θα πρέπει να αναφέρεται η συνάφεια άλλων εγγράφων αναφοράς ΒΔΤ, όταν κρίνεται απαραίτητο, μέσω παραπομπών στα εν λόγω συναφή έγγραφα αναφοράς ΒΔΤ (ή σε θέματα των εν λόγω εγγράφων).
      Θα πρέπει να αναφέρεται σαφώς αν το πεδίο εφαρμογής ενός εγγράφου αναφοράς ΒΔΤ είναι ευρύτερο ή στενότερο από το πεδίο της αντίστοιχης δραστηριότητας (ή των αντίστοιχων δραστηριοτήτων) που υπάγονται στο παράρτημα I της οδηγίας 2010/75/ΕΕ. Ο ορισμός του πεδίου εφαρμογής ενός εγγράφου αναφοράς ΒΔΤ δεν αποτελεί νομική ερμηνεία των περιγραφών δραστηριοτήτων που περιλαμβάνονται στο παράρτημα I της εν λόγω οδηγίας.
      Όταν πρόκειται για «οριζόντια» έγγραφα αναφοράς ΒΔΤ, περιγράφονται τα καλυπτόμενα θέματα καθώς και η δυνατότητα εφαρμογής τους σε σχέση με τις δραστηριότητες που αναφέρονται στο παράρτημα I της οδηγίας 2010/75/ΕΕ.
      2.3.4.   Γενικές πληροφορίες για τον οικείο κλάδο
      
      Το σύντομο εισαγωγικό κεφάλαιο με τίτλο «Γενικές πληροφορίες για τον οικείο κλάδο» του εγγράφου αναφοράς ΒΔΤ παρέχει πρόσφατες γενικές πληροφορίες σχετικά με τον βιομηχανικό κλάδο που εξετάζεται στο έγγραφο αναφοράς ΒΔΤ, όσον αφορά τον αριθμό και το μέγεθος των εγκαταστάσεων, τη γεωγραφική κατανομή, την παραγωγική ικανότητα και τα οικονομικά στοιχεία. Παρέχει μια ένδειξη των βασικών περιβαλλοντικών ζητημάτων του κλάδου, όπου αυτό είναι δυνατόν, με ορισμένα γενικά δεδομένα για τις εκπομπές και την κατανάλωση (με εστίαση στα βασικά περιβαλλοντικά ζητήματα) υπό μορφή ιστορικών πληροφοριών.
      Δεν πρέπει να δίνεται μεγάλη έμφαση στο εισαγωγικό αυτό κεφάλαιο κατά τη σύνταξη ή αναθεώρηση ενός εγγράφου αναφοράς ΒΔΤ.
      2.3.5.   Εφαρμοζόμενες διεργασίες και τεχνικές
      
      Το κεφάλαιο με τίτλο «Εφαρμοζόμενες διεργασίες και τεχνικές» του εγγράφου αναφοράς ΒΔΤ περιγράφει συνοπτικά τις παραγωγικές διεργασίες που εφαρμόζονται προς το παρόν στον(-ους) βιομηχανικό(-ούς) κλάδο(-ους) και οι οποίες καλύπτονται από το έγγραφο αναφοράς ΒΔΤ και παρέχει μια ένδειξη των τεχνικών που χρησιμοποιούνται για την πρόληψη και τη μείωση των εκπομπών.
      Οι καλυπτόμενες δραστηριότητες περιλαμβάνουν τις δραστηριότητες που περιγράφονται στο παράρτημα I της οδηγίας και τις «άμεσα συνδεδεμένες δραστηριότητες», ενώ παράλληλα επισημαίνεται η συνάφεια άλλων εγγράφων αναφοράς ΒΔΤ με κάποιες πτυχές ορισμένων «συνδεδεμένων δραστηριοτήτων». Περιγράφονται οι παραλλαγές των διεργασιών, οι αναπτυσσόμενες τάσεις και οι εναλλακτικές διεργασίες, στον βαθμό που είναι ουσιαστικές ως προς τον καθορισμό ΒΔΤ. Χάριν συντομίας, η περιγραφή επικουρείται από σχήματα ή διαγράμματα ροής.
      Το κεφάλαιο αυτό αντανακλά τα διαδοχικά στάδια σε μια τυπική κατασκευαστική μονάδα. Περιλαμβάνονται μερικά ή όλα τα κατωτέρω ζητήματα (ενδεχομένως με προσαρμογές, προκειμένου να συνάδουν με την ιδιαιτερότητα των μονάδων επεξεργασίας ή των αγροκτημάτων), εφόσον ενδέχεται να έχουν συνάφεια με τον καθορισμό ΒΔΤ:
      
                  —
               
               
                  οι πρώτες ύλες (συμπεριλαμβανομένων των δευτερογενών/ανακυκλωμένων) και τα αναλώσιμα που χρησιμοποιούνται, καθώς και το νερό και η ενέργεια
               
            
                  —
               
               
                  οι βοηθητικές ουσίες/ύλες που χρησιμοποιούνται
               
            
                  —
               
               
                  η προετοιμασία των πρώτων υλών (συμπεριλαμβανομένων της αποθήκευσης και του χειρισμού)
               
            
                  —
               
               
                  η επεξεργασία υλικών
               
            
                  —
               
               
                  η κατασκευή προϊόντων
               
            
                  —
               
               
                  το φινίρισμα προϊόντων
               
            
                  —
               
               
                  οι εφαρμοζόμενες τεχνικές για την πρόληψη ή μείωση των εκπομπών
               
            
                  —
               
               
                  η αποθήκευση και ο χειρισμός των ενδιάμεσων και τελικών προϊόντων
               
            
                  —
               
               
                  ο χειρισμός και η κατάληξη των υποπροϊόντων και υπολειμμάτων/αποβλήτων.
               
            Περιγράφονται οι πραγματικές ή πιθανές σχέσεις και συνδέσεις μεταξύ διαφόρων σταδίων των δραστηριοτήτων/διεργασιών, ιδίως δε όταν ενδέχεται να επηρεάζουν τις συνολικές περιβαλλοντικές επιδόσεις (για παράδειγμα, όταν υποπροϊόντα ή υπολείμματα/απόβλητα μιας δραστηριότητας θα μπορούσαν να χρησιμοποιηθούν ως υλικό τροφοδοσίας σε άλλη).
      2.3.6.   Τρέχοντα επίπεδα εκπομπών και κατανάλωσης
      
      Στο κεφάλαιο με τίτλο «Τρέχοντα επίπεδα εκπομπών και κατανάλωσης» του εγγράφου αναφοράς ΒΔΤ αναφέρεται το φάσμα των επιπέδων εκπομπών και κατανάλωσης που παρατηρούνται επί του παρόντος για τη συνολική διεργασία (ή διεργασίες) και τις υποδιεργασίες της(τους) και παρέχεται μια ένδειξη των χρησιμοποιούμενων τεχνικών. Για τον σκοπό αυτό μπορούν να χρησιμοποιούνται οι πληροφορίες που περιέχονται στα σύνολα δεδομένων τα οποία αναφέρονται στο τμήμα 5.2. Προκειμένου να δοθεί μια ιδέα για τις σχετικές περιβαλλοντικές επιδόσεις ανάλογων δραστηριοτήτων, χρειάζονται πληροφορίες σχετικά με τα επίπεδα παραγωγής ώστε να είναι δυνατή η έκφραση των επιπέδων εκπομπών/κατανάλωσης ανά μονάδα παραγωγής.
      Οι πληροφορίες περιλαμβάνουν την παρατηρούμενη επί του παρόντος χρήση ενέργειας, νερού και πρώτων υλών. Τα δεδομένα περιλαμβάνουν τις εκπομπές βασικών ρύπων στον αέρα και στα ύδατα και την παραγωγή υπολειμμάτων/αποβλήτων από τις δραστηριότητες, καθώς και μια ένδειξη των εκπομπών θορύβου και οσμών, κατά περίπτωση. Στον βαθμό που υπάρχουν πληροφορίες, αναφέρονται οι εισροές και οι εκροές των υποδιεργασιών, ώστε να επισημαίνονται οι σημαντικότερες από περιβαλλοντική άποψη υποδιεργασίες και να εξετάζονται επιλογές σχετικές με την ανακύκλωση και επαναχρησιμοποίηση υλικών εντός της συνολικής διεργασίας ή πέραν αυτής. Οι πληροφορίες και τα δεδομένα του κεφαλαίου αυτού παρέχουν τη βάση για την αξιολόγηση των βασικών πολυτροπικών επιδράσεων και αλληλεξαρτήσεων.
      Τα δεδομένα για τις εκπομπές και την κατανάλωση που παρουσιάζονται σε αυτό το κεφάλαιο του εγγράφου αναφοράς ΒΔΤ υποστηρίζονται κατά το δυνατόν από λεπτομέρειες σχετικά με τις συνθήκες λειτουργίας (π.χ. ποσοστό της πλήρους δυναμικότητας, συμπερίληψη ή εξαίρεση μη κανονικών συνθηκών λειτουργίας, συνθήκες αναφοράς) και τις μεθόδους δειγματοληψίας και ανάλυσης. Για τον σκοπό αυτό μπορούν να παρουσιάζονται στατιστικά στοιχεία (π.χ. μέσοι όροι, μέγιστες και ελάχιστες τιμές, εύρη τιμών).
      2.3.7.   Τεχνικές προς εξέταση για τον καθορισμό ΒΔΤ
      
      2.3.7.1.   Γενικές πληροφορίες σχετικά με τις τεχνικές προς εξέταση για τον καθορισμό ΒΔΤ
      
      Το κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ είναι κρίσιμο για τη συναγωγή των συμπερασμάτων ΒΔΤ και παρέχει κατάλογο των τεχνικών και της σχετικής παρακολούθησης που χρησιμοποιούνται για:
      
                  —
               
               
                  την πρόληψη των εκπομπών στον αέρα, στα ύδατα (συμπεριλαμβανομένων των υπόγειων) και στο έδαφος ή, όταν αυτή δεν είναι πρακτικά εφικτή, για τη μείωση των εκπομπών·
               
            
                  —
               
               
                  την πρόληψη ή μείωση της παραγωγής αποβλήτων.
               
            Οι τεχνικές που περιγράφονται σε αυτό το κεφάλαιο του εγγράφου αναφοράς ΒΔΤ θεωρούνται οι πλέον ουσιαστικές ως προς τον καθορισμό ΒΔΤ για τις οικείες δραστηριότητες. Περιλαμβάνουν τόσο την τεχνολογία που χρησιμοποιείται, όσο και τον τρόπο σχεδιασμού, κατασκευής, συντήρησης, λειτουργίας και παροπλισμού των εγκαταστάσεων.
      Οι περιγραφόμενες τεχνικές περιλαμβάνουν εκείνες που μειώνουν τη χρήση πρώτων υλών, νερού και ενέργειας, καθώς επίσης μέτρα πρόληψης ή περιορισμού των περιβαλλοντικών επιπτώσεων ατυχημάτων και συμβάντων και μέτρα αποκατάστασης χώρων. Καλύπτουν επίσης μέτρα που λαμβάνονται για την πρόληψη ή μείωση της ρύπανσης σε μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας).
      Δεν παρουσιάζονται παρωχημένες τεχνικές.
      Καθώς τα έγγραφα αναφοράς ΒΔΤ δεν προορίζονται να είναι συγγράμματα με θέμα τις τεχνικές πρόληψης και ελέγχου της ρύπανσης, οι τεχνικές αυτού του κεφαλαίου περιγράφονται με περιεκτικό τρόπο.
      Αν μια τεχνική περιγράφεται επαρκώς σε άλλο έγγραφο αναφοράς ΒΔΤ, μπορεί να γίνει παραπομπή στο εν λόγω έγγραφο. Όταν υπάρχουν παραλλαγές για συγκεκριμένους κλάδους, αναφέρονται κάτω από την επικεφαλίδα «Τεχνική περιγραφή» στο υπό επικαιροποίηση έγγραφο αναφοράς ΒΔΤ. Το έγγραφο αναφοράς ΒΔΤ περιλαμβάνει επίσης πληροφορίες για συγκεκριμένους κλάδους κάτω από τις επικεφαλίδες «Περιβαλλοντικές επιδόσεις και λειτουργικά δεδομένα», «Δυνατότητα εφαρμογής» και «Παραδείγματα μονάδων».
      Αυτό το σύνολο πιθανών τεχνικών καλύπτει μέτρα τόσο για την πρόληψη, όσο και για τον έλεγχο της ρύπανσης, αναγνωρίζοντας ότι η πρόληψη των εκπομπών, όπου είναι πρακτικά εφικτή, προτιμάται έναντι της μείωσής τους. Εξετάζονται ορθές πρακτικές λειτουργίας και λαμβάνονται υπόψη συστήματα (προληπτικής) συντήρησης, μέθοδοι ελέγχου διεργασιών και προβλέψεις για έκτακτες καταστάσεις. Συμπεριλαμβάνονται, κατά περίπτωση, τεχνικές που αναδύονται στην πρακτική του συγκεκριμένου κλάδου, ενώ είναι καθιερωμένες σε άλλους.
      Το κεφάλαιο αυτό του εγγράφου αναφοράς ΒΔΤ επιδιώκεται να περιλαμβάνει όσες πληροφορίες απαιτούνται προκειμένου να εκτιμηθεί το κατά πόσον η εκάστοτε τεχνική, είτε μεμονωμένα είτε σε συνδυασμό με άλλες, μπορεί να χαρακτηριστεί ΒΔΤ για τον οικείο κλάδο και να εφαρμοστεί σε αυτόν. Σε αυτό το κεφάλαιο, κάθε τεχνική εξετάζεται χωρίς να κρίνεται εκ των προτέρων αν πληροί όλα τα κριτήρια των ΒΔΤ (βλέπε άρθρο 3 σημείο 10 και παράρτημα III της οδηγίας 2010/75/ΕΕ).
      Διευκρινίζεται αν οι παρουσιαζόμενες τεχνικές μπορούν να εφαρμοστούν σε υφιστάμενες μονάδες, μόνο σε νέες μονάδες ή και σε νέες και σε υφιστάμενες μονάδες. Το φάσμα των παρουσιαζόμενων τεχνικών επιδιώκεται να περιλαμβάνει τεχνικές και χαμηλού και υψηλού κόστους.
      2.3.7.2.   Πληροφορίες που παρέχονται για κάθε τεχνική
      
      Οι πληροφορίες για κάθε τεχνική θα πρέπει κατά προτίμηση να περιλαμβάνουν όλα τα στοιχεία που εμφαίνονται στον ακόλουθο πίνακα.
      
                   
               
               
                  Περιγραφή
               
            
                   
               
               
                  Τεχνική περιγραφή
               
            
                   
               
               
                  Περιβαλλοντικά οφέλη που επιτυγχάνονται
               
            
                   
               
               
                  Περιβαλλοντικές επιδόσεις και λειτουργικά δεδομένα
               
            
                   
               
               
                  Πολυτροπικές επιδράσεις
               
            
                   
               
               
                  Τεχνικές εκτιμήσεις σχετικά με τη δυνατότητα εφαρμογής
               
            
                   
               
               
                  Οικονομικά στοιχεία
               
            
                   
               
               
                  Κινητήρια δύναμη για την εφαρμογή
               
            
                   
               
               
                  Παραδείγματα μονάδων
               
            
                   
               
               
                  Βιβλιογραφία
               
            Οι γενικές αρχές για τη συλλογή δεδομένων, συμπεριλαμβανομένων των προαναφερθεισών πληροφοριών, διατυπώνονται στο κεφάλαιο 5.
      2.3.7.2.1.   Περιγραφή
      Περιλαμβάνεται σύντομη περιγραφή της τεχνικής προκειμένου να χρησιμοποιηθεί στα συμπεράσματα ΒΔΤ (βλέπε τμήμα 3.2).
      2.3.7.2.2.   Τεχνική περιγραφή
      Περιλαμβάνεται μια λεπτομερέστερη, όχι όμως εκτενής τεχνική περιγραφή με τη χρήση, κατά περίπτωση, χημικών ή άλλων εξισώσεων, εικόνων, σχημάτων και διαγραμμάτων ροής.
      2.3.7.2.3.   Περιβαλλοντικά οφέλη που επιτυγχάνονται
      Αναφέρονται τα βασικά πιθανά περιβαλλοντικά οφέλη που θα προκύψουν από την εφαρμογή της τεχνικής (μεταξύ των οποίων μείωση της κατανάλωσης ενέργειας, περιορισμός των εκπομπών στα ύδατα, στον αέρα και στο έδαφος, εξοικονόμηση πρώτων υλών, καθώς επίσης αύξηση της απόδοσης της παραγωγής, μείωση των αποβλήτων κ.λπ.).
      2.3.7.2.4.   Περιβαλλοντικές επιδόσεις και λειτουργικά δεδομένα
      Αναφέρονται τα πραγματικά δεδομένα επιδόσεων για συγκεκριμένες μονάδες (5) [συμπεριλαμβανομένων των επιπέδων των εκπομπών (6), των επιπέδων κατανάλωσης –πρώτων υλών, νερού, ενέργειας– και των ποσοτήτων παραγόμενων υπολειμμάτων/αποβλήτων], προερχόμενα από μονάδες που επιτυγχάνουν ικανοποιητικές επιδόσεις (για το περιβάλλον στο σύνολό του) με την εφαρμογή της τεχνικής και συνοδευόμενα από τις σχετικές πληροφορίες πλαισίου, όπως περιγράφεται στο τμήμα 5.4.
      Συμπεριλαμβάνονται άλλες χρήσιμες πληροφορίες σχετικά με τα κατωτέρω:
      
                  —
               
               
                  τον τρόπο σχεδιασμού, λειτουργίας, συντήρησης, ελέγχου και παροπλισμού της τεχνικής (βλέπε επίσης τμήμα 5.4)·
               
            
                  —
               
               
                  ζητήματα παρακολούθησης εκπομπών τα οποία σχετίζονται με τη χρήση της τεχνικής (βλέπε επίσης τμήμα 5.4.7)·
               
            
                  —
               
               
                  την ευαισθησία και την αντοχή της τεχνικής·
               
            
                  —
               
               
                  ζητήματα που αφορούν την πρόληψη περιβαλλοντικών ατυχημάτων.
               
            Τονίζονται οι συνδέσεις μεταξύ εισροών (π.χ. είδος και ποσότητα των πρώτων υλών και καυσίμων, της ενέργειας, του νερού) και εκροών (εκπομπές, υπολείμματα/απόβλητα, προϊόντα), ιδίως όταν αυτές είναι ουσιαστικές ως προς τη βελτίωση της κατανόησης των διαφόρων περιβαλλοντικών επιπτώσεων και της αλληλεπίδρασής τους, π.χ. σε περίπτωση συμβιβασμού μεταξύ διαφόρων εισροών με τρόπο που δεν επιτρέπει την ταυτόχρονη επίτευξη ορισμένων επιπέδων περιβαλλοντικών επιδόσεων.
      Τα δεδομένα για τις εκπομπές και την κατανάλωση υποστηρίζονται κατά το δυνατόν από λεπτομέρειες για τις αντίστοιχες συνθήκες λειτουργίας (π.χ. ποσοστό της πλήρους δυναμικότητας, σύνθεση καυσίμων, παράκαμψη της τεχνικής (μείωσης), συμπερίληψη ή εξαίρεση μη κανονικών συνθηκών λειτουργίας, συνθήκες αναφοράς) και τις μεθόδους δειγματοληψίας και ανάλυσης, καθώς και από παρουσίαση στατιστικών στοιχείων (π.χ. βραχυπρόθεσμοι και μακροπρόθεσμοι μέσοι όροι, μέγιστες τιμές, εύρη τιμών και κατανομές – βλέπε ειδικότερα τμήμα 5.4.7).
      Συμπεριλαμβάνονται πληροφορίες σχετικά με συνθήκες/περιστάσεις που παρεμποδίζουν τη χρήση της τεχνικής (μείωσης) σε πλήρη δυναμικότητα και/ή καθιστούν αναγκαία την πλήρη ή μερική παράκαμψη της τεχνικής (μείωσης), καθώς και μέτρα που λαμβάνονται για την αποκατάσταση της πλήρους δυναμικότητας (μείωσης).
      Οι πληροφορίες αυτού του τμήματος του εγγράφου αναφοράς ΒΔΤ είναι καίριας σημασίας για τον καθορισμό επιπέδων περιβαλλοντικών επιδόσεων που συνδέονται με ΒΔΤ (βλέπε τμήμα 3.3).
      2.3.7.2.5.   Πολυτροπικές επιδράσεις
      Αναφέρονται οι αρνητικές περιβαλλοντικές επιπτώσεις της εφαρμογής της τεχνικής οι οποίες επιτρέπουν τη σύγκριση τεχνικών προκειμένου να εκτιμηθεί η επίπτωση στο περιβάλλον συνολικά. Αυτές μπορεί να περιλαμβάνουν ζητήματα όπως:
      
                  —
               
               
                  η κατανάλωση πρώτων υλών και νερού και το είδος τους
               
            
                  —
               
               
                  η κατανάλωση ενέργειας και η συμβολή στην κλιματική αλλαγή
               
            
                  —
               
               
                  το δυναμικό καταστροφής του στρατοσφαιρικού όζοντος
               
            
                  —
               
               
                  το δυναμικό φωτοχημικού σχηματισμού όζοντος
               
            
                  —
               
               
                  η αύξηση της οξύτητας εξαιτίας ατμοσφαιρικών εκπομπών
               
            
                  —
               
               
                  τα σωματίδια στον ατμοσφαιρικό αέρα (συμπεριλαμβανομένων των μικροσωματιδίων και μετάλλων)
               
            
                  —
               
               
                  ο ευτροφισμός του εδάφους και των υδάτων εξαιτίας εκπομπών στον αέρα και στα ύδατα
               
            
                  —
               
               
                  το δυναμικό καταστροφής του οξυγόνου στο νερό
               
            
                  —
               
               
                  τα ανθεκτικά/τοξικά/βιοσυσσωρεύσιμα συστατικά (συμπεριλαμβανομένων των μετάλλων)
               
            
                  —
               
               
                  η παραγωγή υπολειμμάτων/αποβλήτων
               
            
                  —
               
               
                  ο περιορισμός της δυνατότητας επαναχρησιμοποίησης ή ανακύκλωσης υπολειμμάτων/αποβλήτων
               
            
                  —
               
               
                  η δημιουργία θορύβου ή/και οσμών
               
            
                  —
               
               
                  ο αυξημένος κίνδυνος ατυχημάτων.
               
            Όταν υπάρχουν σημαντικές πολυτροπικές επιδράσεις, θα πρέπει να λαμβάνεται υπόψη το έγγραφο αναφοράς για τα οικονομικά και τις πολυτροπικές επιδράσεις (Reference Document on Economics and Cross-media Effects - ECM).
      2.3.7.2.6.   Τεχνικές εκτιμήσεις σχετικά με τη δυνατότητα εφαρμογής
      Αναφέρεται αν η τεχνική μπορεί να εφαρμοστεί σε ολόκληρο τον βιομηχανικό κλάδο που καλύπτει το έγγραφο αναφοράς ΒΔΤ (βλέπε τμήμα 2.3.3). Σε αντίθετη περίπτωση, αναφέρονται οι γενικοί τεχνικοί περιορισμοί ως προς τη χρήση της τεχνικής εντός του κλάδου.
      Οι κυριότεροι περιορισμοί για συγκεκριμένους κλάδους που αναμένεται να παρατίθενται είναι οι εξής:
      
                  —
               
               
                  ένδειξη του τύπου των μονάδων ή διεργασιών του κλάδου στις οποίες δεν μπορεί να εφαρμοστεί η τεχνική·
               
            
                  —
               
               
                  περιορισμοί ως προς την εφαρμογή σε ορισμένες γενικές περιπτώσεις, λαμβανομένων υπόψη π.χ.:
                  
                              —
                           
                           
                              του κατά πόσον αυτή αφορά νέα ή υφιστάμενη μονάδα, με συνεκτίμηση των παραγόντων που υπεισέρχονται στη μετασκευή (π.χ. διαθέσιμος χώρος) και των αλληλεπιδράσεων με ήδη εγκαταστημένες τεχνικές,
                           
                        
                              —
                           
                           
                              του μεγέθους της μονάδας, της δυναμικότητάς της (μικρή ή μεγάλη) ή του συντελεστή φόρτισής της,
                           
                        
                              —
                           
                           
                              της ποσότητας, του τύπου ή της ποιότητας του παραγόμενου προϊόντος,
                           
                        
                              —
                           
                           
                              του τύπου του καυσίμου και της πρώτης ύλης που χρησιμοποιείται,
                           
                        
                              —
                           
                           
                              της καλής μεταχείρισης των ζώων,
                           
                        
                              —
                           
                           
                              των κλιματολογικών συνθηκών.
                           
                        
            Οι ανωτέρω περιορισμοί θα πρέπει να αναφέρονται μαζί με τους σχετικούς λόγους.
      Αυτοί οι περιορισμοί δεν προορίζονται να αποτελέσουν κατάλογο πιθανών τοπικών συνθηκών που θα μπορούσαν να επηρεάσουν τη δυνατότητα εφαρμογής της τεχνικής σε μεμονωμένη βιομηχανική μονάδα.
      2.3.7.2.7.   Οικονομικά στοιχεία
      Περιλαμβάνονται πληροφορίες σχετικά με το κόστος των τεχνικών (κεφάλαιο/επένδυση, λειτουργία και συντήρηση, με λεπτομέρειες για τον τρόπο με τον οποίο υπολογίστηκε/εκτιμήθηκε αυτό το κόστος), καθώς και σχετικά με τις πιθανές εξοικονομήσεις μετά την εφαρμογή τους (π.χ. μείωση της κατανάλωσης πρώτων υλών ή ενέργειας, τέλη αποβλήτων, μείωση του χρόνου απόσβεσης σε σύγκριση με άλλες τεχνικές), τα έσοδα ή άλλα οφέλη, με λεπτομέρειες για τον τρόπο με τον οποίο υπολογίστηκαν/εκτιμήθηκαν.
      Τα σχετικά με το κόστος δεδομένα πρέπει να αναφέρονται κατά προτίμηση σε ευρώ (EUR). Εάν γίνεται μετατροπή από άλλο νόμισμα, αναφέρονται τα δεδομένα στο αρχικό νόμισμα, καθώς και το έτος κατά τον οποίο συλλέχθηκαν τα δεδομένα. Αυτό είναι σημαντικό εφόσον οι συναλλαγματικές ισοτιμίες μεταβάλλονται με το χρόνο. Παράλληλα με την τιμή/το κόστος του εξοπλισμού ή των υπηρεσιών αναφέρεται και το έτος αγοράς.
      Τα σχετικά με το κόστος δεδομένα πρέπει να αναφέρονται κατά προτίμηση ως οριακό κόστος ώστε να καθιστούν δυνατή την αξιολόγηση της μεταβολής του συνολικού κόστους.
      Αναφέρονται πληροφορίες σχετικά με την αγορά του οικείου κλάδου, εάν είναι διαθέσιμες, προκειμένου να δοθεί το πλαίσιο για την κατανόηση του κόστους των τεχνικών.
      Πρέπει να συμπεριλαμβάνονται πληροφορίες που σχετίζονται τόσο με νέες, όσο και με υφιστάμενες μονάδες. Αυτό επιτρέπει την εκτίμηση, κατά περίπτωση, της οικονομικής βιωσιμότητας της τεχνικής για τον οικείο κλάδο και των πιθανών οικονομικών περιορισμών ως προς τη δυνατότητα εφαρμογής της.
      Πρέπει να αναφέρονται πληροφορίες σχετικά με τη σχέση κόστους-αποτελεσματικότητας της τεχνικής (π.χ. σε EUR ανά μείωση μάζας ρύπου), εφόσον έχουν σημασία προκειμένου να είναι εφικτή η εκτίμηση της οικονομικής βιωσιμότητας, σύμφωνα με το άρθρο 3 σημείο 10) στοιχείο β) της οδηγίας 2010/75/ΕΕ.
      Για τις οικονομικές πτυχές και το κόστος παρακολούθησης πρέπει να λαμβάνονται υπόψη το έγγραφο αναφοράς ECM και το έγγραφο αναφοράς για τις γενικές αρχές παρακολούθησης (Reference Document on the General Principles of Monitoring - MON), αντίστοιχα.
      Όταν ανακύπτουν ζητήματα εμπιστευτικότητας, πρέπει να αντιμετωπίζονται όπως περιγράφεται στο τμήμα 5.3.
      2.3.7.2.8.   Κινητήρια δύναμη για την εφαρμογή
      Περιλαμβάνονται, κατά περίπτωση, οι ειδικές τοπικές συνθήκες, απαιτήσεις (π.χ. νομοθεσία, μέτρα ασφαλείας) ή μη περιβαλλοντικοί μοχλοί (π.χ. αύξηση της απόδοσης, βελτίωση της ποιότητας προϊόντων, οικονομικά κίνητρα – π.χ. επιδοτήσεις, φοροαπαλλαγές) που έχουν υποκινήσει ή προωθήσει την εφαρμογή της τεχνικής έως σήμερα.
      Αυτό το τμήμα του εγγράφου αναφοράς ΒΔΤ θα πρέπει να είναι πολύ σύντομο και να χρησιμοποιεί καταλόγους με κουκίδες.
      Ακολουθούν παραδείγματα των πληροφοριών που θα πρέπει να υποβάλλονται σε αυτό το πλαίσιο:
      
                  —
               
               
                  πληροφορίες σχετικά με τον τύπο/την ποιότητα των υδάτινων αποδεκτών (π.χ. θερμοκρασία, αλατότητα),
               
            
                  —
               
               
                  πληροφορίες σχετικά με τα περιβαλλοντικά πρότυπα ποιότητας,
               
            
                  —
               
               
                  πληροφορίες σχετικά με την αύξηση της παραγωγής ή της παραγωγικότητας.
               
            2.3.7.2.9.   Παραδείγματα μονάδων
      Παρατίθενται παραπομπές σε μονάδες όπου εφαρμόζεται η τεχνική και από τις οποίες ελήφθησαν πληροφορίες και χρησιμοποιήθηκαν για τη σύνταξη του σχετικού με τη συγκεκριμένη τεχνική τμήματος του εγγράφου αναφοράς ΒΔΤ, συμπεριλαμβανομένης ένδειξης του βαθμού στον οποίο η εν λόγω τεχνική χρησιμοποιείται στην Ένωση ή παγκοσμίως.
      Η παράθεση ονομασιών μονάδων σε αυτό το τμήμα του εγγράφου αναφοράς ΒΔΤ θεωρείται πολύ χρήσιμη και αναμένεται γενικά να μη δημιουργεί δυσκολίες αναφορικά με τα ζητήματα εμπιστευτικότητας (βλέπε τμήμα 5.3).
      2.3.7.2.10.   Βιβλιογραφία
      Περιλαμβάνεται βιβλιογραφία ή άλλο υλικό αναφοράς (π.χ. βιβλία, εκθέσεις, μελέτες) που χρησιμοποιήθηκε για τη συγγραφή του τμήματος και η οποία περιέχει λεπτομερέστερες πληροφορίες σχετικά με την τεχνική. Όταν το υλικό αναφοράς είναι πολυσέλιδο, αναγράφεται(-ονται) η (οι) σχετική(-ές) σελίδα(-ες) ή τμήμα(-τα).
      Η βιβλιογραφία κοινοποιείται μέσω του BATIS, κατά περίπτωση.
      2.3.8.   Συμπεράσματα για τις Βέλτιστες Διαθέσιμες Τεχνικές (ΒΔΤ)
      
      Στο κεφάλαιο με τίτλο «Συμπεράσματα για τις Βέλτιστες Διαθέσιμες Τεχνικές (ΒΔΤ)» του εγγράφου αναφοράς ΒΔΤ παρατίθενται τα συμπεράσματα ως προς τις τεχνικές που είναι ΒΔΤ για τον οικείο κλάδο, με βάση την ανταλλαγή πληροφοριών η οποία αποτυπώνεται στα προηγούμενα κεφάλαια και λαμβανομένου υπόψη του ορισμού των «βέλτιστων διαθέσιμων τεχνικών» στο άρθρο 3 σημείο 10), σε συνδυασμό με τα κριτήρια που αναφέρονται στο παράρτημα III της οδηγίας 2010/75/ΕΕ. Κατά τη διαδικασία συναγωγής αυτών των συμπερασμάτων ΒΔΤ, εξετάζονται σε σχέση με τον οικείο βιομηχανικό κλάδο τα γενικά κριτήρια περιβαλλοντικών επιδόσεων των τεχνικών, στα οποία συμπεριλαμβάνονται οι πολυτροπικές επιδράσεις, καθώς και το κόστος τους.
      Το κεφάλαιο αυτό συντάσσεται κατά τρόπο ώστε να μην απαιτούνται ουσιώδεις αλλαγές για τη συμπερίληψή του σε έγγραφο κατάλληλο για έκδοση σύμφωνα με το άρθρο 13 παράγραφος 5 της οδηγίας 2010/75/ΕΕ και χρήση ως «συμπεράσματα ΒΔΤ», όπως αυτά ορίζονται στο άρθρο 3 σημείο 12) της εν λόγω οδηγίας.
      Πρέπει να σημειωθεί ότι τα στοιχεία (δηλαδή βάσιμες τεχνικές και οικονομικές πληροφορίες) που υποστηρίζουν τον χαρακτηρισμό μια τεχνικής ως ΒΔΤ μπορούν να προέρχονται από μία ή περισσότερες εγκαταστάσεις οι οποίες εφαρμόζουν την εν λόγω τεχνική σε κάποιο σημείο της υφηλίου. Στις περιπτώσεις που οι σχετικές με την τεχνική πληροφορίες προέρχονται από μία μόνο εγκατάσταση ή/και μόνο από εγκαταστάσεις τρίτων περιφερειών, η ΤΟΕ διενεργεί ενδελεχή εκτίμηση της δυνατότητας εφαρμογής της στον οικείο κλάδο.
      Περισσότερες πληροφορίες σχετικά με τα συμπεράσματα ΒΔΤ και τα στοιχεία που πρέπει να περιέχουν σύμφωνα με το άρθρο 3 σημείο 12) της οδηγίας 2010/75/ΕΕ παρέχονται στο κεφάλαιο 3.
      2.3.9.   Αναδυόμενες τεχνικές
      
      Σύμφωνα με το άρθρο 3 σημείο 14) της οδηγίας 2010/75/ΕΕ, η «αναδυόμενη τεχνική» ορίζεται ως νέα τεχνική για μια βιομηχανική δραστηριότητα, η οποία, εάν αναπτυχθεί εμπορικά, μπορεί να εξασφαλίσει είτε υψηλότερο γενικό επίπεδο προστασίας του περιβάλλοντος είτε τουλάχιστον το ίδιο επίπεδο προστασίας του περιβάλλοντος και μεγαλύτερες οικονομίες από τις υφιστάμενες βέλτιστες διαθέσιμες τεχνικές.
      Το κεφάλαιο με τίτλο «Αναδυόμενες τεχνικές» του εγγράφου αναφοράς ΒΔΤ προσδιορίζει τέτοιες αναδυόμενες τεχνικές. Χρειάζεται προσοχή προκειμένου να περιλαμβάνονται μόνο οι τεχνικές που βρίσκονται σε επαρκώς προηγμένο στάδιο, ώστε να υπάρχει μεγάλη πιθανότητα να καταστούν ΒΔΤ στο (εγγύς) μέλλον.
      Οι πληροφορίες για κάθε αναδυόμενη τεχνική περιλαμβάνουν τουλάχιστον την περιγραφή της, τις δυνητικές επιδόσεις της σε σύγκριση με τις υφιστάμενες βέλτιστες διαθέσιμες τεχνικές, προκαταρκτική εκτίμηση κόστους-οφέλους, καθώς και ένδειξη του χρονικού ορίζοντα στον οποίο θα μπορούσε η τεχνική να καταστεί εμπορικά «διαθέσιμη».
      Το κεφάλαιο αυτό μπορεί επίσης να περιλαμβάνει τεχνικές για την αντιμετώπιση περιβαλλοντικών ζητημάτων τα οποία βρέθηκαν στο επίκεντρο του ενδιαφέροντος μόλις πρόσφατα σε σχέση με τον οικείο κλάδο.
      Οι τεχνικές που εφαρμόζονται ήδη σε βιομηχανική κλίμακα παρουσιάζονται στο κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ (βλέπε τμήμα 2.3.7) και όχι στο κεφάλαιο «Αναδυόμενες τεχνικές».
      2.3.10.   Τελικές παρατηρήσεις και συστάσεις για μελλοντικές εργασίες
      
      Το σύντομο τμήμα με τίτλο «Τελικές παρατηρήσεις και συστάσεις για μελλοντικές εργασίες» του εγγράφου αναφοράς ΒΔΤ αναφέρει την ημερομηνία έναρξης και τη διάρκεια της διαδικασίας με την οποία συντάχθηκε ή αναθεωρήθηκε το έγγραφο αναφοράς ΒΔΤ, καθώς και τα βασικά ορόσημα (π.χ. συνεδριάσεις της ΤΟΕ, επίσημα σχέδια εγγράφων που εκδόθηκαν).
      Αναφέρονται τα ιδρύματα και οι οργανισμοί που εκπροσωπούνταν στην ΤΟΕ και συνέβαλαν ενεργά στην ανταλλαγή πληροφοριών, καθώς και οι βασικές πηγές πληροφοριών στις οποίες βασίστηκε το έγγραφο αναφοράς ΒΔΤ, με έμφαση σε αξιοσημείωτες εκθέσεις ή υποβολές που συνέβαλαν στη βεβαιότητα των αποτελεσμάτων.
      Προσδιορίζεται ο βαθμός συναίνεσης που επιτεύχθηκε κατά την ανταλλαγή πληροφοριών με την αναφορά των έγκυρων (7) διιστάμενων απόψεων τις οποίες εξέφρασαν μέλη της ΤΟΕ και του βαθμού υποστήριξης από τα μέλη της ΤΟΕ.
      Το εν λόγω τμήμα περιλαμβάνει αναφορά στη γνώμη του φόρουμ για το προτεινόμενο περιεχόμενο του εγγράφου αναφοράς ΒΔΤ και σε τυχόν ζητήματα που χρειάστηκε να επιλυθούν κατά τη διαδικασία έγκρισης των συμπερασμάτων ΒΔΤ.
      Προσδιορίζονται τα βασικά εκκρεμή ζητήματα ή κενά των γνώσεων. Συμπεριλαμβάνονται συστάσεις για περαιτέρω έρευνα ή συλλογή πληροφοριών ενόψει της επόμενης αναθεώρησης του εγγράφου.
      2.3.11.   Βιβλιογραφία
      
      Στο τμήμα με τίτλο «Βιβλιογραφία» του εγγράφου αναφοράς ΒΔΤ απαριθμούνται οι πηγές πληροφοριών που χρησιμοποίησε το EIPPCB κατά τη σύνταξη του εγγράφου, ιδίως δε τα έγγραφα που κατέθεσαν τα μέλη της ΤΟΕ για την ανταλλαγή πληροφοριών. Τα έγγραφα αυτά κοινοποιούνται και στα μέλη της ΤΟΕ μέσω του BATIS (βλέπε τμήμα 4.7.1), εκτός εάν περιέχουν εμπιστευτικές πληροφορίες (βλέπε τμήμα 5.3) ή δεν είναι δυνατή η περαιτέρω διανομή τους λόγω δικαιωμάτων διανοητικής ιδιοκτησίας.
      2.3.12.   Γλωσσάριο όρων και συντομογραφιών
      
      Το τμήμα με τίτλο «Γλωσσάριο όρων και συντομογραφιών» του εγγράφου αναφοράς ΒΔΤ, το οποίο έχει τυποποιημένη δομή και εισαγωγή, συνοψίζει και ορίζει τους ειδικούς τεχνικούς όρους και επεξηγεί όλα τα αρκτικόλεξα που χρησιμοποιούνται στο έγγραφο.
      2.3.13.   Παραρτήματα
      
      Αναλόγως της συνάφειας με τον οικείο κλάδο και της διαθεσιμότητας των πληροφοριών, το κυρίως μέρος του εγγράφου αναφοράς ΒΔΤ μπορεί να συμπληρώνεται με παραρτήματα που περιέχουν υποστηρικτικές πληροφορίες προερχόμενες από τη βιβλιογραφία ή/και από περιπτωσιολογικές μελέτες.
      Το έγγραφο αναφοράς ΒΔΤ δεν πρέπει να περιλαμβάνει συνόψεις νομοθεσίας. Συνόψεις παραπομπών σε εθνική νομοθεσία υποβαλλόμενων από τα μέλη της ΤΟΕ μπορούν να κοινοποιούνται μέσω του ιστότοπου του EIPPCB.
      ΚΕΦΑΛΑΙΟ 3
      
         Συμπεράσματα ΒΔΤ
      
      3.1.   Εισαγωγή
      
      Σύμφωνα με το άρθρο 3 σημείο 12) της οδηγίας 2010/75/ΕΕ, τα «συμπεράσματα ΒΔΤ» ορίζονται ως «έγγραφο το οποίο περιέχει τα μέρη του εγγράφου αναφοράς ΒΔΤ που περιλαμβάνουν τα συμπεράσματα σχετικά με τις βέλτιστες διαθέσιμες τεχνικές, την περιγραφή τους, πληροφορίες για την εκτίμηση της δυνατότητας εφαρμογής τους, τα επίπεδα εκπομπών που συνδέονται με τις βέλτιστες διαθέσιμες τεχνικές, τη σχετική παρακολούθηση, τα αντίστοιχα επίπεδα κατανάλωσης και, κατά περίπτωση, τα συναφή μέτρα αποκατάστασης του χώρου».
      Συνεπώς, το κεφάλαιο με τίτλο «Συμπεράσματα για τις Βέλτιστες Διαθέσιμες Τεχνικές (ΒΔΤ)» του εγγράφου αναφοράς ΒΔΤ συντάσσεται έτσι ώστε να καλύπτει όλες τις προαναφερθείσες πτυχές και να μην απαιτούνται ουσιώδεις αλλαγές για τη συμπερίληψή του σε έγγραφο κατάλληλο για έκδοση σύμφωνα με το άρθρο 13 παράγραφος 5 της οδηγίας 2010/75/ΕΕ και χρήση ως «συμπεράσματα ΒΔΤ», όπως αυτά ορίζονται στο άρθρο 3 σημείο 12) της εν λόγω οδηγίας (βλέπε τμήμα 2.3.8).
      Χάριν σαφήνειας, το έγγραφο ορίζει αδιαμφισβήτητα τις δραστηριότητες που υπόκεινται στα συμπεράσματα ΒΔΤ. Επιπλέον, αναφέρεται ότι ο κατάλογος τεχνικών που περιγράφεται στα συμπεράσματα ΒΔΤ δεν είναι ούτε δεσμευτικός ούτε εξαντλητικός. Επιτρέπεται η χρήση άλλων τεχνικών που εξασφαλίζουν τουλάχιστον ισοδύναμο επίπεδο προστασίας του περιβάλλοντος. Μπορούν να συμπεριλαμβάνονται επίσης, κατά περίπτωση, ειδικοί για τον κλάδο ορισμοί των εννοιών «νέα εγκατάσταση/μονάδα» και «υφιστάμενη εγκατάσταση/μονάδα».
      Τα συμπεράσματα ΒΔΤ αποτελούνται από επιμέρους συμπεράσματα που υποδεικνύουν ποια(-ές) τεχνική(-ές) ή ποιος(-οί) συνδυασμός(-οί) τεχνικών αποτελεί(-ούν) ΒΔΤ για την επίτευξη συγκεκριμένου περιβαλλοντικού στόχου. Αυτές οι τεχνικές θα πρέπει να έχουν αναφερθεί στο κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ.
      Κάθε επιμέρους ΒΔΤ μπορεί να παρουσιάζεται με ή χωρίς συνδεδεμένο επίπεδο περιβαλλοντικών επιδόσεων. Το συνδεδεμένο επίπεδο περιβαλλοντικών επιδόσεων μπορεί να είναι επίπεδο εκπομπών ή άλλου είδους επίπεδο επιδόσεων.
      Τα συμπεράσματα ΒΔΤ μπορούν επίσης να περιέχουν, όταν αυτό κρίνεται χρήσιμο για τις αρμόδιες αρχές και τους φορείς εκμετάλλευσης, δηλώσεις που αναφέρουν πότε ορισμένες τεχνικές δεν είναι ΒΔΤ και, ως εκ τούτου, εξαιρέθηκαν σκόπιμα από τα συμπεράσματα ΒΔΤ, λόγω παραγόντων όπως οι χαμηλές ή αναξιόπιστες περιβαλλοντικές επιδόσεις, η έλλειψη διαθεσιμότητας, τα οικονομικά στοιχεία, οι τεχνικές ή/και οικονομικές εκτιμήσεις σχετικά με τη μετασκευή, οι πολυτροπικές επιδράσεις ή η λειτουργική αξιοπιστία.
      Σύμφωνα με το άρθρο 3 σημείο 12) της οδηγίας 2010/75/ΕΕ, τα συμπεράσματα ΒΔΤ θα πρέπει να καλύπτουν και την παρακολούθηση που σχετίζεται με τις ΒΔΤ (συχνότητα και μέθοδοι παρακολούθησης). Αυτό μπορεί να γίνει είτε με τη συμπερίληψη χωριστών συμπερασμάτων για την παρακολούθηση είτε στο πλαίσιο άλλων συμπερασμάτων, λόγου χάριν όταν αναφέρεται φάσμα περιβαλλοντικών επιδόσεων.
      Τα συμπεράσματα ΒΔΤ θα πρέπει να καλύπτουν μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας), όταν αυτές θεωρούνται ανησυχητικές ως προς την προστασία του περιβάλλοντος.
      Τα συμπεράσματα ΒΔΤ δομούνται έτσι ώστε να ομαδοποιούνται διάφορα επιμέρους συμπεράσματα βάσει των κοινών χαρακτηριστικών τους, π.χ. περιβαλλοντικά ζητήματα, στάδια της παραγωγικής διεργασίας ή τελικό(-ά) προϊόν(-τα), κατά περίπτωση.
      3.2.   Στοιχεία επιμέρους συμπεράσματος ΒΔΤ
      
      3.2.1.   Γενικά
      
      Κάθε επιμέρους συμπέρασμα ΒΔΤ θα πρέπει να παρουσιάζεται με τη χρήση πρότυπου μορφοτύπου, η δομή του οποίου εξαρτάται ουσιωδώς από το κατά πόσον συνδέεται με τη ΒΔΤ κάποιο επίπεδο περιβαλλοντικών επιδόσεων.
      Κάθε επιμέρους συμπέρασμα ΒΔΤ αριθμείται για να διευκολύνεται η παραπομπή σε αυτό και αρχίζει με μια ένδειξη του (των) επιδιωκόμενου(-ων) περιβαλλοντικού(-ών) στόχου(-ων)/οφέλους(-ών) (π.χ. πρόληψη/μείωση των εκπομπών σκόνης, πρόληψη/μείωση της κατανάλωσης νερού, πρόληψη/μείωση της παραγωγής αποβλήτων). Ακολουθούν η φράση «η ΒΔΤ συνίσταται στη χρήση» και η τεχνική ή ο συνδυασμός τεχνικών που μπορεί να χρησιμοποιηθεί για την επίτευξη του (των) εν λόγω στόχου(-ων).
      Κάθε συμπέρασμα ΒΔΤ περιέχει περιγραφή της (των) τεχνικής(-ών) ή του συνδυασμού τεχνικών που οδηγεί(-ούν) στην επίτευξη του (των) αναφερόμενου(-ων) περιβαλλοντικού(-ών) στόχου(-ων)/οφέλους(-ών) και περιλαμβάνει πληροφορίες για την εκτίμηση της δυνατότητας εφαρμογής της (τους) στον οικείο κλάδο.
      3.2.2.   Περιγραφή τεχνικών
      
      Η περιγραφή των τεχνικών είναι σύντομη αλλά αρκετά κατατοπιστική ώστε να είναι χρήσιμη για τις αρμόδιες αρχές και τους φορείς εκμετάλλευσης. Αποφεύγονται τα αρκτικόλεξα που δεν επεξηγούνται και οι τεχνικοί ιδιωματισμοί. Οι σύντομες περιγραφές τεχνικών που περιλαμβάνονται στο κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ (βλέπε τμήμα 2.3.7) θα πρέπει να παρέχουν τη βάση για τις περιγραφές στα συμπεράσματα ΒΔΤ.
      Κατά περίπτωση, αυτή η περιγραφή καλύπτει και πτυχές που αναφέρονται στον ορισμό των ΒΔΤ (π.χ. συντήρηση, σχεδιασμός, λειτουργία, παροπλισμός).
      3.2.3.   Πληροφορίες για την εκτίμηση της δυνατότητας εφαρμογής των τεχνικών
      
      Εκτός αν ορίζεται διαφορετικά, οι τεχνικές που αναφέρονται στα συμπεράσματα ΒΔΤ ισχύουν γενικά για την οικεία δραστηριότητα. Όταν υφίστανται περιορισμοί στη δυνατότητα εφαρμογής μιας ορισμένης τεχνικής, αυτό αναφέρεται ρητά. Οι πληροφορίες που περιλαμβάνονται στο κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ (βλέπε τμήμα 2.3.7 – ιδίως οι πληροφορίες κάτω από τις επικεφαλίδες «Τεχνικά ζητήματα σχετικά με τη δυνατότητα εφαρμογής», «Οικονομικά στοιχεία» και «Πολυτροπικές επιδράσεις») θα πρέπει να παρέχουν τη βάση για τη μνεία ζητημάτων δυνατότητας εφαρμογής στα συμπεράσματα ΒΔΤ.
      Οι πληροφορίες για την εκτίμηση της δυνατότητας εφαρμογής συγκεκριμένων τεχνικών καλύπτουν ειδικότερα τα εξής, κατά περίπτωση: «νέες» μονάδες/εγκαταστάσεις έναντι «υφιστάμενων», μέγεθος της μονάδας/εγκατάστασης, τύπος της χρησιμοποιούμενης διεργασίας, τύπος του χρησιμοποιούμενου καυσίμου ή της χρησιμοποιούμενης πρώτης ύλης, επίπεδα κατανάλωσης, συντελεστής φόρτισης, απόδοση ή παραγωγικότητα, κλιματολογικές συνθήκες και χωρικές απαιτήσεις. Δεν αναφέρονται πολυτροπικές επιδράσεις, εκτός εάν επιφέρουν περιορισμούς στη δυνατότητα εφαρμογής.
      3.3.   Επιμέρους συμπεράσματα ΒΔΤ με συνδεδεμένα επίπεδα περιβαλλοντικών επιδόσεων
      
      Τα συνδεδεμένα με ΒΔΤ επίπεδα περιβαλλοντικών επιδόσεων είναι δυνατόν να περιλαμβάνουν:
      
                  —
               
               
                  επίπεδα εκπομπών,
               
            
                  —
               
               
                  επίπεδα κατανάλωσης,
               
            
                  —
               
               
                  άλλα επίπεδα (π.χ. αποδοτικότητα της μείωσης).
               
            Περιλαμβάνεται συνδεδεμένο με ΒΔΤ επίπεδο περιβαλλοντικών επιδόσεων όταν αυτό υπαγορεύεται από βάσιμο λόγο. Αυτό βασίζεται στην ανταλλαγή πληροφοριών από την ΤΟΕ, λαμβανομένων υπόψη της ποσότητας και της ποιότητας των ειδικών για συγκεκριμένες βιομηχανικές μονάδες δεδομένων τα οποία ελήφθησαν κατά την ανταλλαγή πληροφοριών.
      Τα επίπεδα περιβαλλοντικών επιδόσεων που συνδέονται με ΒΔΤ εκφράζονται ως εύρος τιμών και όχι ως μεμονωμένες τιμές. Ένα εύρος μπορεί να αντανακλά τις διαφορές στο εσωτερικό δεδομένου τύπου εγκατάστασης (π.χ. διαφορές στην κατάταξη/καθαρότητα και στην ποιότητα του τελικού προϊόντος, διαφορές στον σχεδιασμό, την κατασκευή, το μέγεθος και τη δυναμικότητα της εγκατάστασης) οι οποίες έχουν ως αποτέλεσμα διακυμάνσεις των περιβαλλοντικών επιδόσεων που επιτυγχάνονται με την εφαρμογή ΒΔΤ.
      Προτιμάται η χρήση πραγματικού εύρους τιμών αντί εκφράσεων του τύπου «< X», επειδή μια τέτοια έκφραση παρέχει λιγότερες πληροφορίες. Η χρήση έκφρασης του τύπου «< X έως Ψ» (δηλαδή «< X» για το κατώτερο άκρο του φάσματος, Ψ για το ανώτερο άκρο) είναι αποδεκτή, όταν δεν μπορεί να καθοριστεί επακριβώς το κατώτερο άκρο, π.χ. όταν τα δεδομένα που αναφέρονται κατά την ανταλλαγή πληροφοριών βρίσκονται κοντά στο όριο ανίχνευσης.
      Το EIPPCB και η ΤΟΕ αξιολογούν τα δεδομένα που συλλέγονται κατά την ανταλλαγή πληροφοριών (βλέπε κεφάλαιο 5) προκειμένου να καθορίσουν τόσο το ανώτερο όσο και το κατώτερο άκρο του εύρους τιμών.
      Για τον καθορισμό του κατώτερου άκρου του εύρους τιμών, είναι αναγκαίο να χρησιμοποιούνται οι επιδόσεις της (των) μονάδας(-ων) που επιτυγχάνονται σε κανονικές συνθήκες λειτουργίας με τη ΒΔΤ η οποία εξασφαλίζει τις καλύτερες περιβαλλοντικές επιδόσεις, όπως αναφέρονται κατά την ανταλλαγή πληροφοριών (κεφάλαιο με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ), εκτός εάν η ΤΟΕ έχει εξαιρέσει τις επιδόσεις αυτές από το εύρος τιμών. Σε αυτή την περίπτωση, εξηγείται στο έγγραφο αναφοράς ΒΔΤ ο λόγος της απόρριψης, λαμβανομένου υπόψη ότι η μονάδα που επιτυγχάνει τις καλύτερες επιδόσεις για δεδομένο περιβαλλοντικό δείκτη ίσως να μην είναι σε θέση να επιτύχει άριστες επιδόσεις για άλλους δείκτες.
      Το ανώτερο άκρο του φάσματος συνδεδεμένων με ΒΔΤ επιπέδων περιβαλλοντικών επιδόσεων καθορίζεται λαμβανομένου υπόψη του φάσματος των επιδόσεων που συνδέονται με την εφαρμογή της ΒΔΤ (8) σε κανονικές συνθήκες λειτουργίας.
      Κατά τον καθορισμό των επιπέδων περιβαλλοντικών επιδόσεων που συνδέονται με ΒΔΤ επιτρέπεται να χρησιμοποιούνται στρογγυλοποιημένες τιμές, προκειμένου να λαμβάνονται υπόψη οι περιορισμοί ως προς τη συλλογή δεδομένων ή τεχνικά ζητήματα (π.χ. χρήση διαφορετικών μεθόδων παρακολούθησης, αβεβαιότητα των μετρήσεων).
      3.3.1.   Επιμέρους συμπεράσματα ΒΔΤ με συνδεδεμένα επίπεδα εκπομπών
      
      Σύμφωνα με το άρθρο 3 σημείο 13) της οδηγίας 2010/75/ΕΕ, τα «επίπεδα εκπομπών που συνδέονται με τις βέλτιστες διαθέσιμες τεχνικές» ορίζονται ως «το φάσμα των επιπέδων εκπομπών που εκλύονται υπό κανονικές συνθήκες λειτουργίας με τη χρήση της βέλτιστης διαθέσιμης τεχνικής ή συνδυασμού βέλτιστων διαθέσιμων τεχνικών, εκπεφρασμένες ως μέσος όρος κατά τη διάρκεια δεδομένου χρονικού διαστήματος, υπό συγκεκριμένες συνθήκες αναφοράς».
      Σύμφωνα με το άρθρο 3 σημείο 4) της οδηγίας 2010/75/ΕΕ, η «εκπομπή» ορίζεται ως «η άμεση ή έμμεση απόρριψη ουσιών, κραδασμών, θερμότητας ή θορύβου στον αέρα, το νερό ή το έδαφος, από σημειακές ή διάχυτες πηγές της εγκατάστασης».
      Το άρθρο 14 παράγραφος 1 στοιχείο στ) αναφέρει την έναρξη και παύση λειτουργίας, τις διαρροές, την ελαττωματική λειτουργία και τις προσωρινές διακοπές ως παραδείγματα «μη κανονικών συνθηκών λειτουργίας».
      Ένα επιμέρους συμπέρασμα ΒΔΤ με επίπεδα εκπομπών που συνδέονται με ΒΔΤ (ΕΕΣ-ΒΔΤ) περιέχει ένα εύρος αριθμητικών τιμών των επιπέδων των εκπομπών. Πρέπει να ορίζονται αδιαμφισβήτητα οι μονάδες μέτρησης, οι συνθήκες αναφοράς (π.χ. επίπεδο οξυγόνου στα απαέρια, θερμοκρασία, πίεση) – κατά περίπτωση – και η χρονική περίοδος μεσοτίμησης (π.χ. ωριαίος/ημερήσιος/εβδομαδιαίος/μηνιαίος/ετήσιος μέσος όρος). Εάν κρίνεται αναγκαίο και εάν το επιτρέπουν τα υποβληθέντα δεδομένα, τα ΕΕΣ-ΒΔΤ μπορούν να εκφράζονται ως βραχυπρόθεσμοι και μακροπρόθεσμοι μέσοι όροι (βλέπε επίσης τμήμα 5.4.7).
      Μπορούν να προστίθενται πληροφορίες που εξηγούν σε ποιες συνθήκες μπορεί να επιτευχθεί το κατώτερο άκρο των ΕΕΣ-ΒΔΤ ή αντανακλούν διαφορετικές επιδόσεις διαφορετικών τεχνικών.
      Ένα παράδειγμα επιμέρους συμπεράσματος ΒΔΤ που περιλαμβάνει επίπεδα εκπομπών τα οποία συνδέονται με τις ΒΔΤ παρέχεται στο.
      
         Σχήμα 3.1
      
      
         Παράδειγμα επιμέρους συμπεράσματος ΒΔΤ με επίπεδα εκπομπών που συνδέονται με ΒΔΤ (ΕΕΣ-ΒΔΤ)
      
      
                  42.
               
               
                  Η ΒΔΤ για τη μείωση των εκπομπών πτητικών οργανικών ενώσεων από τη διεργασία ΑΑ συνίσταται στη χρησιμοποίηση μιας από τις κατωτέρω τεχνικές ή συνδυασμού αυτών.
               
            
                   
               
               
                  
                     Τεχνική
                  
               
               
                  
                     Περιγραφή
                  
               
               
                  
                     Δυνατότητα εφαρμογής
                  
               
            
                  α
               
               
                  αα
               
               
                  [περιγραφή]
               
               
                  νέες μονάδες
               
            
                  β
               
               
                  ββ
               
               
                   
               
               
                  υφιστάμενες μονάδες
               
            
                  γ
               
               
                  γγ
               
               
                   
               
               
                   
               
            Τα ΕΕΣ-ΒΔΤ για τις πτητικές οργανικές ενώσεις είναι:
      
                  —
               
               
                  Για νέες εγκαταστάσεις: 10 – 20 mg C/Nm3 ως ημερήσιος μέσος όρος στις συνθήκες αναφοράς χχ, ψψ, …
               
            
                  —
               
               
                  Για υφιστάμενες εγκαταστάσεις: 20 – 30 mg C/Nm3 ως ημερήσιος μέσος όρος στις συνθήκες αναφοράς χχ, ψψ, …
               
            Τα ΕΕΣ-ΒΔΤ μπορούν να εκφραστούν με έναν ή περισσότερους τρόπους ανάλογα με τις διαθέσιμες πληροφορίες, συμπεριλαμβανομένων των τρόπων που αναφέρονται κατωτέρω.
      
                  —
               
               
                  Ως συγκεντρώσεις (μάζα εκλυόμενου ρύπου κατ’ όγκο). Αυτός είναι γενικά ο συνηθέστερος τρόπος έκφρασης των επιπέδων εκπομπών, αλλά οι συνθήκες αναφοράς και οι περίοδοι μεσοτίμησης είναι κρίσιμης σημασίας για τη δυνατότητα σύγκρισής τους.
               
            
                  —
               
               
                  Ως ειδικά φορτία (μάζα εκλυόμενου ρύπου κατά μάζα παραγόμενου προϊόντος ή χρησιμοποιούμενης πρώτης ύλης). Σε ορισμένες περιπτώσεις, τα ειδικά φορτία αποτελούν καλύτερο δείκτη των επιδόσεων από ό,τι οι συγκεντρώσεις, για παράδειγμα όταν οι συγκεντρώσεις ρύπων αυξάνονται λόγω μέτρων για τη μείωση των όγκων λυμάτων και την εξοικονόμηση ενέργειας, π.χ. κλείσιμο κυκλωμάτων νερού. Και σε αυτή την περίπτωση, οι περίοδοι μεσοτίμησης είναι κρίσιμης σημασίας για τη δυνατότητα σύγκρισης.
               
            3.3.2.   Επιμέρους συμπεράσματα ΒΔΤ με συνδεδεμένα επίπεδα περιβαλλοντικών επιδόσεων εκτός από τα επίπεδα εκπομπών
      
      Είναι δυνατόν να συνδεθούν με ορισμένες ΒΔΤ άλλα επίπεδα περιβαλλοντικών επιδόσεων εκτός από τα επίπεδα εκπομπών. Σχετικά παραδείγματα είναι η κατανάλωση υλικών, νερού ή ενέργειας, η παραγωγή αποβλήτων, η αποδοτικότητα της μείωσης των ρύπων και η διάρκεια των ορατών εκπομπών.
      Τα συνδεδεμένα με ΒΔΤ επίπεδα κατανάλωσης θα πρέπει να εκφράζονται κατά προτίμηση ως κατανάλωση (π.χ. πρώτης ύλης, ενέργειας, νερού) κατά μάζα παραγόμενου προϊόντος (π.χ. σε kg/t, MJ/t).
      Όσον αφορά την κατανάλωση ενέργειας και νερού, τα συνδεδεμένα με ΒΔΤ επίπεδα κατανάλωσης επιτρέπεται επίσης να εκφράζονται ως κατανάλωση κατά μάζα πρώτης ύλης (π.χ. MJ/t, m3/t).
      Σε σχέση με την παραγωγή αποβλήτων, τα συνδεδεμένα με ΒΔΤ επίπεδα περιβαλλοντικών επιδόσεων θα πρέπει να εκφράζονται κατά προτίμηση ως μάζα παραγόμενων αποβλήτων κατά μάζα παραγόμενου προϊόντος (π.χ. σε kg/t προϊόντος). Επιτρέπεται επίσης να εκφράζονται και με άλλους τρόπους, λόγου χάριν ως μάζα παραγόμενων αποβλήτων κατά μάζα πρώτης ύλης (π.χ. σε kg/t).
      Τα επιμέρους συμπεράσματα ΒΔΤ που περιλαμβάνουν συνδεδεμένα επίπεδα περιβαλλοντικών επιδόσεων εκτός από τα επίπεδα εκπομπών έχουν δομή ανάλογη με αυτή που εμφαίνεται στο (με άλλα επίπεδα περιβαλλοντικών επιδόσεων αντί των ΕΕΣ-ΒΔΤ).
      3.4.   Επιμέρους συμπεράσματα ΒΔΤ χωρίς επίπεδα περιβαλλοντικών επιδόσεων που συνδέονται με ΒΔΤ
      
      Τα επιμέρους συμπεράσματα ΒΔΤ χωρίς επίπεδα περιβαλλοντικών επιδόσεων που συνδέονται με ΒΔΤ, π.χ. όσα αφορούν την παρακολούθηση, την αποκατάσταση του χώρου ή τα συστήματα περιβαλλοντικής διαχείρισης, έχουν δομή ανάλογη με αυτή που εμφαίνεται στο, με εξαίρεση τις πληροφορίες που σχετίζονται με τα συνδεδεμένα με ΒΔΤ επίπεδα περιβαλλοντικών επιδόσεων.
      ΚΕΦΑΛΑΙΟ 4
      
         Οργάνωση της ανταλλαγής πληροφοριών
      
      4.1.   Εισαγωγή
      
      Τα διάφορα στάδια της διαδικασίας ανταλλαγής πληροφοριών και έκδοσης συμπερασμάτων ΒΔΤ που ορίζονται στο άρθρο 13 της οδηγίας 2010/75/ΕΕ περιγράφονται στο τμήμα 1.2.4.
      Αυτή η διαδικασία ανταλλαγής πληροφοριών καλείται συχνά «διαδικασία της Σεβίλλης», επειδή συντονίζεται από το EIPPCB που εδρεύει στη Σεβίλλη της Ισπανίας.
      Οι ρόλοι των βασικών μερών που συμμετέχουν σε αυτή τη διαδικασία περιγράφονται στα τμήματα 4.2 έως 4.5.
      Σημαντικά ορόσημα της διαδικασίας ανταλλαγής πληροφοριών, εργαλεία ανταλλαγής πληροφοριών και ζητήματα σχετικά με την ασφάλεια των δεδομένων προσωπικού χαρακτήρα περιγράφονται στα τμήματα 4.6 έως 4.8.
      4.2.   Ο ρόλος της επιτροπής που έχει συσταθεί βάσει του άρθρου 75 παράγραφος 1 της οδηγίας 2010/75/EE
      
      Το άρθρο 75 της οδηγίας 2010/75/EE προβλέπει τη σύσταση επιτροπής, αποτελούμενης από αντιπροσώπους όλων των κρατών μελών, η οποία επικουρεί την Επιτροπή στο πλαίσιο της εφαρμογής της εν λόγω οδηγίας.
      Το άρθρο 13 παράγραφος 5 της οδηγίας 2010/75/EE προβλέπει την έκδοση των αποφάσεων σχετικά με τα συμπεράσματα ΒΔΤ σύμφωνα με την εξεταστική διαδικασία του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (9). Συνεπώς, η επιτροπή που έχει συσταθεί βάσει του άρθρου 75 παράγραφος 1 της εν λόγω οδηγίας θα συμμετέχει στην έκδοση των αποφάσεων σχετικά με τα συμπεράσματα ΒΔΤ που προκύπτουν από την ανταλλαγή πληροφοριών.
      Σύμφωνα με το άρθρο 13 παράγραφος 3, η ανωτέρω επιτροπή συμμετέχει επίσης στη συζήτηση και έγκριση των «κατευθυντήριων γραμμών για τη συλλογή δεδομένων» και των «κατευθυντήριων γραμμών για την κατάρτιση των εγγράφων αναφοράς ΒΔΤ και για την εγγύηση της ποιότητάς τους καθώς και την καταλληλότητα του περιεχομένου και του μορφοτύπου τους» (δηλαδή του παρόντος εγγράφου).
      4.3.   Ο ρόλος του φόρουμ που έχει συσταθεί βάσει του άρθρου 13 της οδηγίας 2010/75/EE
      
      Το φόρουμ που έχει συσταθεί βάσει του άρθρου 13 της οδηγίας 2010/75/EE είναι μια ομάδα εμπειρογνωμόνων που συγκαλείται από την Επιτροπή, η οποία και προεδρεύει, και αποτελείται από αντιπροσώπους των κρατών μελών, των σχετικών βιομηχανικών κλάδων και μη κυβερνητικών οργανώσεων που προάγουν την προστασία του περιβάλλοντος. Τα μέλη του φόρουμ διορίζονται σύμφωνα με την απόφαση 2011/C 146/03 της Επιτροπής, της 16ης Μαΐου 2011, σχετικά με τη συγκρότηση του φόρουμ (10), η οποία ορίζει και τα καθήκοντά του.
      Ο ρόλος του φόρουμ, όπως περιγράφεται στην αιτιολογική σκέψη 14 και στο άρθρο 13 της οδηγίας 2010/75/EE, είναι να διασφαλίζει την αποτελεσματική, ενεργό και διαφανή ανταλλαγή πληροφοριών η οποία οδηγεί σε υψηλής ποιότητας έγγραφα αναφοράς ΒΔΤ, συζητώντας και γνωμοδοτώντας σχετικά με τις πρακτικές ρυθμίσεις για την ανταλλαγή πληροφοριών.
      Το βασικό καθήκον του φόρουμ είναι να αξιολογεί την έκβαση της ανταλλαγής πληροφοριών για τις ΒΔΤ, λαμβάνοντας υπόψη το παρόν έγγραφο κατευθυντήριων γραμμών, και να γνωμοδοτεί επί του προτεινόμενου περιεχομένου των εγγράφων αναφοράς ΒΔΤ που προκύπτει από την εργασία η οποία εκτελείται σε τεχνικό επίπεδο (βλέπε τμήμα 1.3). Τα μέλη του φόρουμ είναι αρμόδια να ορίζουν τους αντιπροσώπους τους στις ΤΟΕ (βλέπε συγκεκριμένα τμήμα 4.4.2 που αφορά τα καθήκοντα και τα προσόντα των μελών των ΤΟΕ) και να παραμένουν σε επαφή με αυτούς καθ’ όλη τη διαδικασία σύνταξης προκειμένου να εξασφαλίζεται η ενεργός και αποτελεσματική ανταλλαγή πληροφοριών.
      Συγκεκριμένα, σύμφωνα με το άρθρο 13 παράγραφος 3 της οδηγίας 2010/75/EE, το φόρουμ γνωμοδοτεί για τα εξής:
      
                  1.
               
               
                  τον εσωτερικό κανονισμό του φόρουμ,
               
            
                  2.
               
               
                  το πρόγραμμα εργασιών για την ανταλλαγή πληροφοριών,
               
            
                  3.
               
               
                  τις κατευθυντήριες γραμμές για τη συλλογή δεδομένων,
               
            
                  4.
               
               
                  τις κατευθυντήριες γραμμές για την κατάρτιση των εγγράφων αναφοράς ΒΔΤ και για τη διασφάλιση της ποιότητάς τους, καθώς και για την καταλληλότητα του περιεχομένου και του μορφοτύπου τους.
               
            Το φόρουμ αποτελεί επίσης το όργανο στο οποίο συζητούνται γενικά ζητήματα σχετικά με την ανταλλαγή πληροφοριών. Μέσω του φόρουμ, τα ενδιαφερόμενα μέρη μπορούν να εκφράζουν τη γνώμη τους επί της διαδικασίας ανταλλαγής πληροφοριών. Το φόρουμ δύναται, κατά περίπτωση, να προτείνει συγκεκριμένες πτυχές για να εξεταστούν κατά τη σύνταξη ή αναθεώρηση ενός εγγράφου αναφοράς ΒΔΤ.
      4.4.   Ο ρόλος των τεχνικών ομάδων εργασίας (ΤΟΕ)
      
      4.4.1.   Συγκρότηση ΤΟΕ
      
      Για τη σύνταξη ή αναθεώρηση εγγράφου αναφοράς ΒΔΤ, η Επιτροπή συγκροτεί (ή επανενεργοποιεί) μια ΤΟΕ. Κάθε ΤΟΕ αποτελείται από τεχνικούς εμπειρογνώμονες που εκπροσωπούν τα κράτη μέλη, τους σχετικούς κλάδους, μη κυβερνητικές οργανώσεις (ΜΚΟ) που προάγουν την προστασία του περιβάλλοντος και την Επιτροπή.
      Τα μέλη των ΤΟΕ ορίζονται να συμμετέχουν στην ανταλλαγή πληροφοριών κυρίως με βάση την τεχνική, οικονομική, περιβαλλοντική ή ρυθμιστική εμπειρογνωμοσύνη τους (ιδίως σχετικά με την αδειοδότηση ή επιθεώρηση βιομηχανικών εγκαταστάσεων), καθώς και την ικανότητά τους να εισάγουν στη διαδικασία ανταλλαγής πληροφοριών την οπτική γωνία του τελικού χρήστη του εγγράφου αναφοράς ΒΔΤ.
      Οι εμπειρογνώμονες κάθε ΤΟΕ ορίζονται από τους αντιπροσώπους που συμμετέχουν στο φόρουμ. Για τον σκοπό αυτό, τα μέλη του φόρουμ αποστέλλουν στο EIPPCB τα ονόματα και τα στοιχεία επικοινωνίας των προσώπων που ορίζουν ως μέλη ΤΟΕ.
      Προκειμένου να βελτιωθεί η αποδοτικότητα της συμμετοχής των ενδιαφερόμενων βιομηχανικών κλάδων στις ΤΟΕ, ο ορισμός των μελών τους μπορεί να συντονίζεται από τις ευρωπαϊκές κλαδικές ενώσεις.
      4.4.2.   Αρμοδιότητες και καθήκοντα των ΤΟΕ
      
      Η ΤΟΕ συντάσσει ή αναθεωρεί τα έγγραφα αναφοράς ΒΔΤ, καταγράφοντας την έκβαση της ανταλλαγής πληροφοριών για δεδομένο κλάδο.
      Η ΤΟΕ αποτελεί τη βασική πηγή πληροφοριών για τη σύνταξη και αναθεώρηση των εγγράφων αναφοράς ΒΔΤ. Είναι επομένως ουσιώδες να συμμετέχουν ενεργά τα μέλη της ΤΟΕ στην ανταλλαγή πληροφοριών. Με τη συμμετοχή τους στην ΤΟΕ, τα μέλη δεσμεύονται να συλλέγουν ενεργά και να υποβάλλουν πληροφορίες εντός των προθεσμιών που έχουν συμφωνηθεί από την ΤΟΕ ή προταθεί από το EIPPCB, τηρώντας τους κανόνες του ανταγωνισμού.
      Τα μέλη της ΤΟΕ είναι αρμόδια να ενημερώνουν τον αντιπρόσωπο του φόρουμ που τα όρισε, ιδίως όταν ανακύπτουν ζητήματα κατά την ανταλλαγή πληροφοριών.
      Τα βασικά καθήκοντα των μελών των ΤΟΕ είναι τα εξής:
      
                  1.
               
               
                  γνώση και κατανόηση των κατευθυντήριων γραμμών του παρόντος εγγράφου·
               
            
                  2.
               
               
                  εντοπισμός και κατάρτιση καταλόγου νέων/επικαιροποιημένων βασικών δεδομένων και θεμάτων που έχουν σημασία ως προς τη συναγωγή ή επικαιροποίηση συμπερασμάτων ΒΔΤ για τον οικείο κλάδο·
               
            
                  3.
               
               
                  ενεργός συλλογή στοχευμένων τεχνικών και οικονομικών πληροφοριών που είναι σημαντικές για τη σύνταξη/αναθεώρηση εγγράφου αναφοράς ΒΔΤ, ειδικότερα νέων/επικαιροποιημένων δεδομένων για τα επίπεδα εκπομπών και κατανάλωσης από εγκαταστάσεις καλυπτόμενες από το έγγραφο αναφοράς ΒΔΤ (για τον κλάδο/το κράτος μέλος που εκπροσωπούν), με τη διαδικασία που έχει συμφωνηθεί από την ΤΟΕ βάσει των γενικών κατευθυντήριων γραμμών του EIPPCB, σύμφωνα με τις αρχές που διατυπώνονται στο κεφάλαιο 5 του παρόντος εγγράφου, καθώς και για το χειρισμό ζητημάτων όπως οι εμπιστευτικές επιχειρηματικές πληροφορίες, οι ευαίσθητες πληροφορίες βάσει του δικαίου περί ανταγωνισμού, η σύγκρουση συμφερόντων και άλλα συναφή ζητήματα·
               
            
                  4.
               
               
                  έλεγχος της ποιότητας των συλλεγόμενων δεδομένων και πληροφοριών πριν από την υποβολή τους στο EIPPCB, ιδίως των δεδομένων που περιέχονται σε συμπληρωμένα υποδείγματα/ερωτηματολόγια τα οποία χρησιμοποιούνται για τη συλλογή πληροφοριών σχετικά με συγκεκριμένες μονάδες ή εγκαταστάσεις (βλέπε τμήματα 5.4 και 5.5)·
               
            
                  5.
               
               
                  από κοινοποίηση των συλλεγόμενων δεδομένων στα υπόλοιπα μέλη της ΤΟΕ και στο EIPPCB, μέσω απευθείας ανάρτησης των πληροφοριών στο BATIS (βλέπε τμήμα 4.7.1), με πιθανή εξαίρεση τις εμπιστευτικές επιχειρηματικές πληροφορίες ή τις ευαίσθητες πληροφορίες βάσει του δικαίου περί ανταγωνισμού·
               
            
                  6.
               
               
                  έγκαιρη ανταπόκριση σε αιτήματα του EIPPCB για συμπληρωματικές πληροφορίες ή διευκρινίσεις (βλέπε τμήμα 1.2.4)·
               
            
                  7.
               
               
                  διατύπωση παρατηρήσεων, εντός των καθορισμένων προθεσμιών, σχετικά με τα επίσημα σχέδια εγγράφων αναφοράς ΒΔΤ και άλλα έγγραφα που συντάσσει το EIPPCΒ·
               
            
                  8.
               
               
                  παρουσία και ενεργός συμμετοχή στις συνεδριάσεις της ΤΟΕ·
               
            
                  9.
               
               
                  ανταλλαγή εμπειριών με το EIPPCB και τα υπόλοιπα μέλη της ΤΟΕ (π.χ. κατά τη διάρκεια επιτόπιων επισκέψεων)·
               
            
                  10.
               
               
                  εντοπισμός προσώπων που δεν είναι μέλη της ΤΟΕ (π.χ. σκιώδεις ομάδες εμπειρογνωμόνων, αρμόδιες αρχές, φορείς εκμετάλλευσης ή ομάδες φορέων εκμετάλλευσης, εθνικές ομάδες) και δημιουργία επαφών/δικτύων με τα πρόσωπα αυτά, ώστε να αποκτούν περισσότερες εμπειρίες προς ανταλλαγή με τα υπόλοιπα μέλη της ΤΟΕ και το EIPPCB.
               
            Τα μέλη της ΤΟΕ είναι αρμόδια να ανεβάζουν στο BATIS όλες τις πληροφορίες που συλλέγουν και υποβάλλουν για τη διαδικασία σύνταξης ή αναθεώρησης εγγράφου αναφοράς ΒΔΤ (βλέπε τμήμα 4.7.1), με πιθανή εξαίρεση τις εμπιστευτικές επιχειρηματικές πληροφορίες ή τις ευαίσθητες πληροφορίες βάσει του δικαίου περί ανταγωνισμού (βλέπε τμήμα 5.3). Επιτρέπεται κατ’ εξαίρεση η υποβολή δεδομένων με άλλα ηλεκτρονικά μέσα, π.χ. μέσω ηλεκτρονικού ταχυδρομείου.
      Το μεγαλύτερο μέρος του έργου των μελών των ΤΟΕ αναμένεται ότι θα εκτελείται εκτός των συνεδριάσεων της ολομέλειας, για την υποβολή πληροφοριών και την αναθεώρηση προτάσεων για σχέδια κειμένων. Ειδικότερα, η επιτυχής εκπόνηση ενός εγγράφου αναφοράς ΒΔΤ απαιτεί λεπτομερή απάντηση της ΤΟΕ σε ουσιώδη σχέδια εγγράφων εντός περιορισμένου χρόνου. Η συναίνεση της ΤΟΕ, αν και επιδιώκεται καθ’ όλη τη διάρκεια των εργασιών, δεν αποτελεί προϋπόθεση και είναι καθήκον του EIPPCB να αποτυπώνει τις σχετικές διαθέσιμες πληροφορίες στο έγγραφο αναφοράς ΒΔΤ.
      4.4.3.   Υποομάδες των ΤΟΕ
      
      Για την εξέταση συγκεκριμένων ζητημάτων στο πλαίσιο του πεδίου των εργασιών, η ΤΟΕ μπορεί να αποφασίζει να συγκροτήσει υποομάδες για να αναλάβουν συγκεκριμένα καθήκοντα, όπως η συλλογή, ανάλυση, δόμηση και συζήτηση πληροφοριών και δεδομένων, η συζήτηση παρατηρήσεων σχετικά με προταθέντα σχέδια κειμένων ή η προετοιμασία και εκπόνηση υποδειγμάτων ή εγγράφων. Τη λειτουργία αυτών των υποομάδων διαχειρίζεται με διαφάνεια το EIPPCB, ώστε να μπορούν όλα τα μέλη της ΤΟΕ να έχουν πρόσβαση στις υποομάδες και να παρακολουθούν και να κατανοούν τις δραστηριότητές τους, καθώς και τα αποτελέσματά τους (π.χ. οι ημερήσιες διατάξεις, τα πρακτικά και οι εκθέσεις των συνεδριάσεων ανεβάζονται εγκαίρως στο BATIS).
      Οι συνεδριάσεις των υποομάδων μιας ΤΟΕ μπορούν να διεξάγονται στις εγκαταστάσεις της Επιτροπής στη Σεβίλλη της Ισπανίας ή σε άλλα μέρη.
      Οι συζητήσεις και οι εργασίες των υποομάδων δεν αντικαθιστούν τις συνεδριάσεις ολομέλειας της ΤΟΕ, κατά τις οποίες λαμβάνονται αποφάσεις με τη συμμετοχή όλων των μελών της.
      4.4.4.   Επιτόπιες επισκέψεις
      
      Οι επιτόπιες επισκέψεις μπορεί να είναι καθοριστικές για τη συλλογή και επικύρωση πληροφοριών για τη σύνταξη και αναθεώρηση εγγράφων αναφοράς ΒΔΤ. Επιτόπιες επισκέψεις μπορούν να προτείνουν τα μέλη της ΤΟΕ στο EIPPCB και σε άλλα μέλη της ΤΟΕ. Οι πληροφορίες σχετικά με τις επιτόπιες επισκέψεις κοινοποιούνται σε ολόκληρη την ΤΟΕ αρκετά πριν από τις ημερομηνίες των επισκέψεων προκειμένου να είναι δυνατή η συμμετοχή αντιπροσώπων των τοπικών αρμόδιων αρχών και των ενδιαφερόμενων μελών της ΤΟΕ, όσο αυτό είναι δυνατόν και με τρόπο που αποτρέπει οποιαδήποτε σύγκρουση συμφερόντων. Σύντομες εκθέσεις σχετικά με τις επισκέψεις αυτές κοινοποιούνται σε ολόκληρη την ΤΟΕ μέσω του BATIS (βλέπε τμήμα 4.7.1).
      4.4.5.   Συμμετοχή των προμηθευτών εξοπλισμού στην ανταλλαγή πληροφοριών
      
      Οι «προμηθευτές εξοπλισμού» που μπορούν να προσφέρουν πολύτιμα τεχνικά και οικονομικά δεδομένα και πληροφορίες για τη σύνταξη και αναθεώρηση των εγγράφων αναφοράς ΒΔΤ θα πρέπει να προσκαλούνται να συμμετάσχουν ενεργά στην ανταλλαγή πληροφοριών, είτε άμεσα ως μέλη ΤΟΕ είτε έμμεσα ως εμπειρογνώμονες που παρέχουν πληροφορίες στο EIPPCB ή σε άλλα μέλη ΤΟΕ.
      Ο όρος «προμηθευτές εξοπλισμού» θα πρέπει να γίνεται αντιληπτός υπό την ευρεία έννοια, με σκοπό τη διεύρυνση των γνωστικών ορίων της ανταλλαγής πληροφοριών. Το βασικό κριτήριο για τη συμμετοχή των «προμηθευτών εξοπλισμού» στη διαδικασία ανταλλαγής πληροφοριών είναι να διαθέτουν τις σχετικές τεχνικές και οικονομικές γνώσεις/πληροφορίες που θα μπορούσαν να είναι επωφελείς για την ανταλλαγή πληροφοριών όσον αφορά τις ΒΔΤ και τη σχετική παρακολούθηση. Αυτό αποκλείει, καταρχήν, τους απλούς εμπορικούς μεσάζοντες (εμπόρους χονδρικής) που πωλούν εξοπλισμό ή υπηρεσίες στους φορείς εκμετάλλευσης/ιδιοκτήτες των εγκαταστάσεων με σκοπό το κέρδος, χωρίς να διαθέτουν κατ’ ανάγκην επαρκή τεχνική αντίληψη της λειτουργίας του «εξοπλισμού» και γνώση των λειτουργικών του επιδόσεων.
      Οι τεχνικές και οικονομικές γνώσεις/πληροφορίες που διαθέτουν οι «προμηθευτές εξοπλισμού» μπορεί να εφαρμόζονται σε ευρύ φάσμα δραστηριοτήτων, όπως η σύλληψη, ο σχεδιασμός, η αδειοδότηση, η παρασκευή/κατασκευή, η προμήθεια, η λειτουργία, η συντήρηση, η παρακολούθηση και ο παροπλισμός μιας μονάδας/εγκατάστασης ή μέρους αυτής (π.χ. διεργασία, σύστημα, κατασκευαστικό στοιχείο).
      Ο αντιπρόσωπος εταιρείας «προμήθειας εξοπλισμού» που ορίζεται ως μέλος ΤΟΕ θα πρέπει εκ των πραγμάτων να ενεργεί ως εκπρόσωπος των «προμηθευτών εξοπλισμού» γενικά ή ενός συγκεκριμένου υποκλάδου (όχι αποκλειστικά ως αντιπρόσωπος της εταιρείας που τον απασχολεί) ώστε να διασφαλίζεται η κατάλληλη εκπροσώπηση του οικείου κλάδου.
      Για τον λόγο αυτό, συνιστάται να συμμετέχουν αντιπρόσωποι ενώσεων προμηθευτών εξοπλισμού, εφόσον είναι δυνατόν, μέσω των οποίων μπορούν να παρέχουν πληροφορίες οι επιμέρους εταιρείες.
      4.5.   Ο ρόλος του EIPPCB
      
      Ο ρόλος του EIPPCB είναι να συντονίζει την ανταλλαγή πληροφοριών και να διασφαλίζει ότι η συλλογή και επεξεργασία των πληροφοριών για τη σύνταξη ή αναθεώρηση εγγράφων αναφοράς ΒΔΤ είναι σύμφωνη με τις κατευθυντήριες γραμμές του παρόντος εγγράφου.
      Για κάθε έγγραφο αναφοράς ΒΔΤ, το επιστημονικό προσωπικό του EIPPCB διευθύνει τις εργασίες της ΤΟΕ που συγκροτείται για τον σκοπό αυτό.
      Το EIPPCB καθοδηγεί τις εργασίες καθορισμού ΒΔΤ που ορίζει η οδηγία 2010/75/ΕΕ, με γνώμονα τις αρχές της τεχνικής εμπειρογνωμοσύνης, της διαφάνειας και της αμεροληψίας. Το έργο του συνεπάγεται την ανεξάρτητη επαλήθευση και ανάλυση των πληροφοριών που συλλέγονται για τη συναγωγή συμπερασμάτων ΒΔΤ.
      Εάν τα μέλη της ΤΟΕ παράσχουν ελλιπείς ή ανεπαρκείς πληροφορίες, το EIPPCB ενημερώνει σχετικά την ΤΟΕ και το φόρουμ και ζητεί τη συμπλήρωση των πληροφοριών. Επιπλέον, το EIPPCB προσπαθεί να συμπληρώνει τα κενά των πληροφοριών αναζητώντας ενεργά τα δεδομένα που λείπουν ή είναι ελλιπή (π.χ. κατά τη διάρκεια επιτόπιων επισκέψεων –βλέπε τμήμα 4.4.4– ή επικοινωνώντας με πρόσωπα/οργανισμούς που δεν εκπροσωπούνται άμεσα στην ΤΟΕ). Παράλληλα, το EIPPCB δύναται να οργανώνει τηλεφωνικές διασκέψεις ή βιντεοδιασκέψεις, όταν είναι αναγκαίο να συζητηθούν ορισμένα ζητήματα σχετικά με τη σύνταξη ή αναθεώρηση εγγράφου αναφοράς ΒΔΤ.
      Ειδικότερα, για τη διεκπεραίωση του ρόλου του, το EIPPCB εκτελεί τα εξής καθήκοντα:
      
                  1.
               
               
                  συμμετέχει ενεργά και υποστηρίζει τη συλλογή πληροφοριών και συντάσσει τα έγγραφα αναφοράς ΒΔΤ·
               
            
                  2.
               
               
                  ελέγχει/επαληθεύει τα υποβαλλόμενα δεδομένα/πληροφορίες και ζητεί από τον πάροχό τους τις συμπληρώσεις/διευκρινίσεις που κρίνει απαραίτητες·
               
            
                  3.
               
               
                  διευθύνει τις τεχνικές συζητήσεις κατά τις συνεδριάσεις της ολομέλειας και των υποομάδων των ΤΟΕ και προεδρεύει στις εν λόγω συνεδριάσεις (βλέπε επίσης τμήματα 4.6.2 και 4.4.3)·
               
            
                  4.
               
               
                  αναλαμβάνει τη γενική διαχείριση του εργαλείου συνεργασίας BATIS (βλέπε τμήμα 4.7.1) ώστε να διασφαλίζεται η διαφάνεια της ανταλλαγής πληροφοριών·
               
            
                  5.
               
               
                  παρουσιάζει τα τελικά σχέδια εγγράφων αναφοράς ΒΔΤ στις συναντήσεις του φόρουμ (βλέπε τμήμα 4.3).
               
            Άλλα καθήκοντα του EIPPCB αναφέρονται σε άλλα μέρη του παρόντος εγγράφου, συγκεκριμένα στα τμήματα 4.6 και 4.7.
      Το μέλος του προσωπικού του EIPPCB που διευθύνει την ανταλλαγή πληροφοριών για συγκεκριμένο έγγραφο αναφοράς ΒΔΤ αναμένεται να διαθέτει πολύ καλή αντίληψη της τεχνολογίας διεργασιών, των περιβαλλοντικών ζητημάτων, των κλαδικών κανονισμών, των διαδικασιών περιβαλλοντικής αδειοδότησης και της περιβαλλοντικής πολιτικής στην ΕΕ, καθώς και ιδιαίτερη γνώση και κατανόηση του οικείου βιομηχανικού κλάδου.
      Τα βασικά προσόντα που απαιτούνται είναι τεχνικές γνώσεις, οργανωτικές, επικοινωνιακές και συντακτικές δεξιότητες, αμεροληψία, ακεραιότητα και ικανότητα επεξεργασίας και συγγραφής τεχνικών εγγράφων στην αγγλική γλώσσα.
      4.6.   Ορόσημα της ανταλλαγής πληροφοριών
      
      4.6.1.   Κατάρτιση του «καταλόγου επιθυμιών»
      
      Στην περίπτωση της αναθεώρησης εγγράφου αναφοράς ΒΔΤ, όταν επανενεργοποιείται μια ΤΟΕ ζητείται από τα μέλη του φόρουμ να ορίσουν τον ή τους αντιπροσώπους τους στην ΤΟΕ. Από τα συγκεκριμένα μέλη της ΤΟΕ ζητείται να υποβάλλουν κατάλογο «επιθυμιών», που θα χρησιμοποιηθεί για την οργάνωση και δόμηση των συζητήσεων κατά την εναρκτήρια συνεδρίαση (βλέπε τμήμα 4.6.2.2).
      Για να επικεντρώνεται η αναθεώρηση του εγγράφου αναφοράς ΒΔΤ, οι επιθυμίες θα πρέπει να αφορούν πρωτίστως ζητήματα μείζονος σημασίας, όπως αυτά που σχετίζονται με:
      
                  1.
               
               
                  το πεδίο εφαρμογής και τη δομή του εγγράφου αναφοράς ΒΔΤ (βλέπε τμήματα 2.3.3 και 2.2)·
               
            
                  2.
               
               
                  ΒΔΤ που λείπουν ή είναι παρωχημένες, ελλιπείς ή ασαφείς ή με επίπεδα περιβαλλοντικών επιδόσεων που συνδέονται με ΒΔΤ (βλέπε τμήμα 2.3.8 και κεφάλαιο 3)·
               
            
                  3.
               
               
                  το είδος και τον μορφότυπο των δεδομένων για συγκεκριμένες μονάδες/εγκαταστάσεις τα οποία θα πρέπει να συλλεχθούν για να τροφοδοτήσουν την αναθεώρηση (βλέπε τμήμα 5.4)·
               
            
                  4.
               
               
                  την επικαιροποίηση του φάσματος των παρατηρούμενων τρεχόντων επιπέδων εκπομπών και κατανάλωσης για τη συνολική διεργασία (ή διεργασίες) και τις υποδιεργασίες της (τους), με ταυτόχρονη ένδειξη των χρησιμοποιούμενων τεχνικών·
               
            
                  5.
               
               
                  τις νέες «τεχνικές προς εξέταση για τον καθορισμό ΒΔΤ» και τις νέες «αναδυόμενες τεχνικές» και διεργασίες, των οποίων η εφαρμογή θα απέφερε περιβαλλοντικά ή/και οικονομικά οφέλη στον κλάδο (βλέπε τμήματα 2.3.7 και 2.3.9)·
               
            
                  6.
               
               
                  τις βελτιώσεις υφιστάμενων τεχνικών και διεργασιών ως προς την προστασία του περιβάλλοντος ή/και οικονομικές πτυχές (βλέπε τμήμα 2.3.7).
               
            Συνεπώς, οι προτεινόμενες επιθυμίες θα πρέπει να εστιάζουν πρωτίστως στα μέρη του εγγράφου αναφοράς ΒΔΤ που αφορούν τα «Τρέχοντα επίπεδα εκπομπών και κατανάλωσης» (βλέπε τμήμα 2.3.6), αλλά κυρίως τις «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7), τα «Συμπεράσματα για τις Βέλτιστες Διαθέσιμες Τεχνικές (ΒΔΤ)» (βλέπε τμήμα 2.3.8), τις «Αναδυόμενες τεχνικές» (βλέπε τμήμα 2.3.9) και τις «Τελικές παρατηρήσεις και συστάσεις για μελλοντικές εργασίες» (βλέπε τμήμα 2.3.10).
      Δεν θα πρέπει να αναφέρονται στις «επιθυμίες»δευτερεύοντα ζητήματα (π.χ. ορθογραφικά λάθη). Η αρχική περίοδος συλλογής δεδομένων και η περίοδος υποβολής παρατηρήσεων που οργανώνονται για κάθε σχέδιο εγγράφου αναφοράς ΒΔΤ παρέχουν ευκαιρίες στα μέλη της ΤΟΕ για να θέσουν τα ζητήματα αυτά υπόψη των υπόλοιπων μελών της ΤΟΕ.
      Ο «κατάλογος επιθυμιών» θα πρέπει να καλύπτει τη συλλογή νέων και διαθέσιμων πληροφοριών που επιθυμεί να συγκεντρώσει και να υποβάλει η ΤΟΕ.
      Για να έχει μια επιθυμία πλήρη πρακτική αξία θα πρέπει να συνοδεύεται από:
      
                  1.
               
               
                  το σχετικό σκεπτικό,
               
            
                  2.
               
               
                  υποστηρικτικά έγγραφα/πληροφορίες, εάν υπάρχουν,
               
            
                  3.
               
               
                  προτάσεις σχετικά με το είδος και τον μορφότυπο των σχετικών πληροφοριών και με τον τρόπο συλλογής των πληροφοριών που κρίνονται απαραίτητες για την αναθεώρηση.
               
            4.6.2.   Συνεδριάσεις των ΤΟΕ
      
      4.6.2.1.   Γενικά
      
      Οι συνεδριάσεις ολομέλειας των ΤΟΕ (π.χ. οι εναρκτήριες και οι τελικές συνεδριάσεις τους) οργανώνονται από το EIPPCB, το οποίο και προεδρεύει σε αυτές, και διεξάγονται στις εγκαταστάσεις της Επιτροπής στη Σεβίλλη της Ισπανίας. Η γλώσσα εργασίας των συνεδριάσεων είναι η αγγλική. Οι εν λόγω συνεδριάσεις των ΤΟΕ υποστηρίζονται από ένα ενημερωτικό έγγραφο που συντάσσεται από το EIPPCB, ορίζει τα ζητήματα που προτείνονται για συζήτηση και διαβιβάζεται πριν από τη συνεδρίαση σε όλα τα μέλη της ΤΟΕ (βλέπε τμήμα 1.2.4).
      Το EIPPCB δύναται να οργανώνει πρόσθετες ειδικές συσκέψεις με μεμονωμένα μέλη ή ομάδα μελών της ΤΟΕ προκειμένου να συζητηθούν ή να επεξηγηθούν επιμέρους ζητήματα ή παρατηρήσεις μελών της ΤΟΕ, με σκοπό τη διευκόλυνση της αίσιας έκβασης της διαδικασίας ανταλλαγής πληροφοριών (βλέπε επίσης τμήμα 4.4.3 σχετικά με τις υποομάδες των ΤΟΕ).
      Το EIPPCB τηρεί και ανεβάζει στο BATIS σύντομα πρακτικά των συνεδριάσεων ολομέλειας και των ειδικών συσκέψεων της ΤΟΕ ή σχετικά σημειώματα.
      4.6.2.2.   Εναρκτήρια συνεδρίαση
      
      Όπως αναφέρεται στο τμήμα 4.6.1, σε περίπτωση αναθεώρησης εγγράφου αναφοράς ΒΔΤ, ο κατάλογος επιθυμιών αποτελεί τη βάση για την οργάνωση και τη δόμηση των συζητήσεων κατά την εναρκτήρια συνεδρίαση.
      Κατά την εναρκτήρια συνεδρίαση εξετάζονται ιδίως τα ακόλουθα θέματα και συνάγονται τα σχετικά συμπεράσματα:
      
                  1.
               
               
                  Πεδίο εφαρμογής και δομή του εγγράφου αναφοράς ΒΔΤ.
               
            
                  2.
               
               
                  Φύση και έκταση των πληροφοριών που θα συλλεχθούν κατά την αναθεώρηση. Ειδικότερα, θα πρέπει να συνάγονται συμπεράσματα όσον αφορά:
                  
                              i)
                           
                           
                              το υπόδειγμα (τα υποδείγματα) για τη συλλογή και αναφορά πληροφοριών σχετικά με συγκεκριμένους κλάδους (βλέπε επίσης τμήματα 5.4 και 5.5), καθώς και τη στρατηγική διάδοσης των εν λόγω υποδειγμάτων, ώστε να αποτρέπονται, αφενός η λήψη πολλαπλών αιτημάτων παροχής δεδομένων από τους φορείς εκμετάλλευσης και, αφετέρου, η παραγωγή μεγάλου όγκου δεδομένων που δεν είναι δυνατόν να αξιοποιηθεί·
                           
                        
                              ii)
                           
                           
                              τρόπους εξασφάλισης της αντιπροσωπευτικότητας των συνόλων δεδομένων που απαιτούνται για τη συναγωγή συμπερασμάτων ΒΔΤ.
                           
                        
            
                  3.
               
               
                  Διαδικασία με την οποία η ΤΟΕ προσδιορίζει, κατά περίπτωση, και αποσαφηνίζει στο έγγραφο αναφοράς ΒΔΤ:
                  
                              i)
                           
                           
                              ποιες συνθήκες λειτουργίας θεωρούνται «κανονικές» και ποιες «μη κανονικές» για τις δραστηριότητες που εμπίπτουν στο πεδίο εφαρμογής του εγγράφου αναφοράς ΒΔΤ·
                           
                        
                              ii)
                           
                           
                              ποια είναι τα μέτρα πρόληψης ή, όταν αυτή δεν είναι πρακτικά εφικτή, μείωσης της ρύπανσης σε μη κανονικές συνθήκες λειτουργίας (όπως η έναρξη ή παύση λειτουργίας και η παράκαμψη συστημάτων μείωσης των εκπομπών – βλέπε επίσης τμήμα 2.3.7).
                           
                        
            
                  4.
               
               
                  Γενικό χρονοδιάγραμμα των εργασιών, με βάση την τυπική ροή εργασιών που αναφέρεται στο τμήμα 1.2.4, ιδίως προθεσμία λήψης του κύριου όγκου των πληροφοριών μετά την εναρκτήρια συνεδρίαση.
               
            
                  5.
               
               
                  Τα συγκεκριμένα καθήκοντα της ΤΟΕ, με ειδική αναφορά των μελών της ΤΟΕ που έχουν δεσμευθεί να καταθέσουν πληροφορίες και προσδιορισμό των πληροφοριών αυτών.
               
            
                  6.
               
               
                  Η εναρκτήρια συνεδρίαση αποτελεί επίσης ευκαιρία ενημέρωσης των μελών της ΤΟΕ για ζητήματα που πρέπει να αντιμετωπιστούν με συνέπεια στα διάφορα έγγραφα αναφοράς ΒΔΤ και, ειδικότερα, για:
                  
                              i)
                           
                           
                              τους τρόπους χειρισμού πιθανώς εμπιστευτικών επιχειρηματικών πληροφοριών και ευαίσθητων πληροφοριών βάσει του δικαίου περί ανταγωνισμού, συγκρούσεων συμφερόντων και συναφών ζητημάτων (βλέπε τμήμα 5.3)·
                           
                        
                              ii)
                           
                           
                              τις αλληλεπιδράσεις με άλλα έγγραφα αναφοράς ΒΔΤ (τόσο «οριζόντια», όσο και «κάθετα» – βλέπε τμήμα 1.1.2)·
                           
                        
                              iii)
                           
                           
                              το συγκεκριμένο εργαλείο που θα χρησιμοποιήσει η ΤΟΕ για τη συλλογή, ανταλλαγή και ανάλυση των πληροφοριών. Ειδικότερα, παρουσιάζονται στην ΤΟΕ το σύστημα BATIS (βλέπε τμήμα 4.7.1) και οι διαδικασίες υποβολής των πληροφοριών που προσδιορίζονται κατά την εναρκτήρια συνεδρίαση (βλέπε τμήμα 4.6.3).
                           
                        
            Τα βασικά ζητήματα που πρόκειται να συζητηθούν κατά την εναρκτήρια συνεδρίαση και οι προτάσεις του EIPPCB εκτίθενται σε γενικές γραμμές σε ενημερωτικό έγγραφο που διανέμεται στην ΤΟΕ τουλάχιστον τέσσερις εβδομάδες πριν από τη συνεδρίαση.
      4.6.2.3.   Τελική συνεδρίαση της ΤΟΕ
      
      4.6.2.3.1.   Γενικά
      Η τελική συνεδρίαση της ΤΟΕ συγκαλείται για να επιλυθούν τα εκκρεμή ζητήματα, με απώτερο σκοπό να ολοκληρωθούν οι τεχνικές συζητήσεις στην ΤΟΕ.
      Κατά την εν λόγω συνεδρίαση εξετάζονται ιδίως τα ακόλουθα θέματα και συνάγονται τα σχετικά συμπεράσματα:
      
                  1.
               
               
                  Περιεχόμενο και δομή των συμπερασμάτων ΒΔΤ (βλέπε κεφάλαιο 3).
               
            
                  2.
               
               
                  Τροποποιήσεις που πρέπει ενδεχομένως να γίνουν στο περιεχόμενο των κεφαλαίων με τίτλο «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7) και «Αναδυόμενες τεχνικές» (βλέπε τμήμα 2.3.9) του εγγράφου αναφοράς ΒΔΤ.
               
            
                  3.
               
               
                  Ζητήματα που πρέπει να αναφερθούν στο τμήμα με τίτλο «Τελικές παρατηρήσεις και συστάσεις για μελλοντικές εργασίες» του εγγράφου αναφοράς ΒΔΤ (βλέπε τμήμα 2.3.10).
               
            Τα βασικά ζητήματα που πρόκειται να συζητηθούν κατά την τελική συνεδρίαση της ΤΟΕ και οι προτάσεις του EIPPCB εκτίθενται σε γενικές γραμμές σε αναλυτικό ενημερωτικό έγγραφο που διανέμεται στην ΤΟΕ τουλάχιστον τέσσερις εβδομάδες πριν από τη συνεδρίαση. Το ενημερωτικό έγγραφο περιλαμβάνει τουλάχιστον αξιολόγηση των μείζονος σημασίας παρατηρήσεων που υποβλήθηκαν (βλέπε τμήμα 4.6.6). Το EIPPCB χορηγεί επίσης στην ΤΟΕ τουλάχιστον την τελευταία έκδοση των κεφαλαίων με τίτλο «Τρέχοντα επίπεδα εκπομπών και κατανάλωσης» (βλέπε τμήμα 2.3.6), «Τεχνικές προς εξέταση για τον καθορισμό ΒΔΤ» (βλέπε τμήμα 2.3.7) και «Συμπεράσματα για τις Βέλτιστες Διαθέσιμες Τεχνικές (ΒΔΤ)» (βλέπε τμήμα 2.3.8) του εγγράφου αναφοράς ΒΔΤ.
      Το ζητούμενο κατά την τελική συνεδρίαση της ΤΟΕ είναι να συναχθούν συμπεράσματα με ομοφωνία των παρόντων μελών της. Όταν υπάρχουν τεκμηριωμένες διιστάμενες απόψεις, καταγράφονται όπως αναφέρεται στο τμήμα 4.6.2.3.2 κατωτέρω.
      4.6.2.3.2.   Διάσταση απόψεων
      Το σχέδιο των ΒΔΤ και των επιπέδων περιβαλλοντικών επιδόσεων που συνδέονται με ΒΔΤ (βλέπε τμήμα 3.3) καταρτίζεται από το EIPPCB με βάση τις πληροφορίες οι οποίες είναι διαθέσιμες κατά τον χρόνο διανομής του σχεδίου αυτού στην ΤΟΕ για την τελική συνεδρίασή της (βλέπε τμήμα 4.6.2.3). Οι πληροφορίες αυτές είναι δυνατόν να περιλαμβάνουν συγκεκριμένες προτάσεις της ΤΟΕ για ΒΔΤ ή συνδεδεμένα επίπεδα περιβαλλοντικών επιδόσεων.
      Αναμένεται από τα μέλη της ΤΟΕ που δεν συμφωνούν με τα σχέδια συμπερασμάτων ΒΔΤ να υποβάλλουν ισχυρά τεχνικά και οικονομικά επιχειρήματα, καθώς και επιχειρήματα που αφορούν πολυτροπικές επιδράσεις, για να υποστηρίξουν την άποψή τους. Τα επιχειρήματα αυτά θα πρέπει να υποβάλλονται αρχικά ως παρατηρήσεις επί του επίσημου σχεδίου εγγράφου αναφοράς ΒΔΤ εντός της καθορισμένης προθεσμίας διαβούλευσης (βλέπε τμήμα 1.2.4).
      Εάν δεν επιτευχθεί τελικά ομοφωνία για ένα ζήτημα στην ΤΟΕ, οι διιστάμενες απόψεις και το σκεπτικό τους αναφέρονται στο τμήμα με τίτλο «Τελικές παρατηρήσεις και συστάσεις για μελλοντικές εργασίες» του εγγράφου αναφοράς ΒΔΤ, μόνον εφόσον πληρούνται σωρευτικά οι ακόλουθες προϋποθέσεις:
      
                  1.
               
               
                  η διιστάμενη άποψη βασίζεται σε πληροφορίες που είχε ήδη στη διάθεσή του το EIPPCB κατά τον χρόνο σύνταξης των συμπερασμάτων ΒΔΤ για το έγγραφο αναφοράς ΒΔΤ ή οι οποίες υποβλήθηκαν εντός της προθεσμίας υποβολής παρατηρήσεων που αντιστοιχεί στο συγκεκριμένο σχέδιο·
               
            
                  2.
               
               
                  το ή τα ενδιαφερόμενα μέλη της ΤΟΕ έχουν καταθέσει βάσιμο σκεπτικό υπέρ της διιστάμενης άποψής τους. Το EIPPCB θεωρεί το σκεπτικό βάσιμο εάν υποστηρίζεται από κατάλληλα τεχνικά ή οικονομικά δεδομένα ή δεδομένα που αφορούν πολυτροπικές επιδράσεις ή από πληροφορίες που σχετίζονται με τον ορισμό των ΒΔΤ.
               
            Τα κράτη μέλη, περιβαλλοντικές ΜΚΟ ή κλαδικές ενώσεις που διατυπώνουν ή υποστηρίζουν τη διιστάμενη άποψη κατονομάζονται στο έγγραφο (βλέπε τμήμα 2.3.10).
      4.6.3.   Πρώτος κύκλος συλλογής δεδομένων μετά την εναρκτήρια συνεδρίαση
      
      Οι πληροφορίες για τις οποίες αναλαμβάνεται δέσμευση ή οι οποίες προσδιορίζονται στα συμπεράσματα της εναρκτήριας συνεδρίασης (βλέπε τμήμα 4.6.2.2) και υποβάλλονται στο EIPPCB, εκτός από τα συμπληρωμένα υποδείγματα/ερωτηματολόγια (βλέπε τμήμα 5.4), συνοδεύονται από ένα ή περισσότερα «φύλλα χαρτογράφησης πληροφοριών» που υποδεικνύουν τα μέρη του εγγράφου αναφοράς ΒΔΤ με τα οποία σχετίζεται κάθε υποβαλλόμενη πληροφορία.
      Οι πληροφορίες θα πρέπει κατά προτίμηση να συνοδεύονται από συγκεκριμένες προτάσεις με τη μορφή σχεδίων κειμένων για το έγγραφο αναφοράς ΒΔΤ και από το ή τα τμήματα στα οποία θα πρέπει να παρεμβληθούν. Τα εν λόγω προτεινόμενα κείμενα πληρούν τις απαιτήσεις που καθορίζονται στις παρούσες κατευθυντήριες γραμμές, ιδίως στο τμήμα 2.3.
      Οι πληροφορίες θα πρέπει κατά προτίμηση να υποβάλλονται στην αγγλική γλώσσα ώστε να είναι πιο προσιτές στα διάφορα μέλη της ΤΟΕ.
      Το EIPPCB αξιολογεί τα υποβαλλόμενα «φύλλα χαρτογράφησης πληροφοριών» και ενημερώνει σχετικά την ΤΟΕ, ιδίως για το αν και πώς ελήφθησαν υπόψη οι υποβληθείσες πληροφορίες στο έγγραφο αναφοράς ΒΔΤ. Το EIPPCB παρέχει την ενημέρωση αυτή κατά τον χρόνο έκδοσης του πρώτου σχεδίου του εγγράφου αναφοράς ΒΔΤ. Εάν τα δεδομένα που έχουν παρασχεθεί από μέλος της ΤΟΕ δεν μπορούν να ληφθούν υπόψη, το EIPPCB θα πρέπει να ενημερώνει το συντομότερο δυνατόν τον πάροχό τους ώστε να βελτιώνονται οι παρεχόμενες πληροφορίες.
      4.6.4.   Αιτήματα παροχής συμπληρωματικών πληροφοριών (ΑΣΠ)
      
      Το EIPPCB υποβάλλει ΑΣΠ στην ΤΟΕ με σκοπό να συγκεντρώσει σημαντικές πληροφορίες για τον καθορισμό ΒΔΤ και συνδεδεμένων με ΒΔΤ επιπέδων περιβαλλοντικών επιδόσεων, οι οποίες είτε δεν προσδιορίστηκαν κατά την εναρκτήρια συνεδρίαση (βλέπε τμήμα 4.6.2.2) είτε δεν υποβλήθηκαν κατά τον πρώτο κύκλο συλλογής δεδομένων. Τα ΑΣΠ θα πρέπει να μην απαιτούν μακρά περίοδο συλλογής δεδομένων. Η ΤΟΕ ενημερώνεται σχετικά με τα αποτελέσματα των ΑΣΠ.
      4.6.5.   Έγγραφα εργασίας και επίσημα σχέδια για τα έγγραφα αναφοράς ΒΔΤ
      
      4.6.5.1.   Επίσημα σχέδια
      
      Τα επίσημα σχέδια νέου ή αναθεωρημένου εγγράφου αναφοράς ΒΔΤ, που προβλέπονται στο τμήμα 1.2.4, περιλαμβάνουν όλα τα μέρη που αναφέρονται στο τμήμα 2.3, με πιθανή εξαίρεση το κεφάλαιο με τίτλο «Συμπεράσματα για τις Βέλτιστες Διαθέσιμες Τεχνικές (ΒΔΤ)» και το τμήμα με τίτλο «Τελικές παρατηρήσεις και συστάσεις για μελλοντικές εργασίες» του εγγράφου αναφοράς ΒΔΤ.
      Όταν το επίσημο σχέδιο δεν είναι το τελικό, συνοδεύεται από αξιολόγηση τουλάχιστον όλων των μείζονος σημασίας παρατηρήσεων που υποβλήθηκαν σχετικά με το προηγούμενο επίσημο σχέδιο (βλέπε τμήμα 4.6.6). Πριν από την παρουσίαση του εγγράφου αναφοράς ΒΔΤ στο φόρουμ, όπως αναφέρεται στο τμήμα 4.6.6, το EIPPCB ενημερώνει την ΤΟΕ σχετικά με την αντιμετώπιση όλων των παρατηρήσεων που υποβλήθηκαν (τόσο των μείζονος σημασίας, όσο και των δευτερευουσών).
      Κάθε επίσημο σχέδιο αναθεωρημένου εγγράφου αναφοράς ΒΔΤ έχει τη μορφή ενοποιημένης έκδοσης, στην οποία επισημαίνονται οι νέες πληροφορίες και οι αλλαγές σε σύγκριση με:
      
                  1.
               
               
                  την προηγούμενη έκδοση του εγγράφου αναφοράς ΒΔΤ που δημοσιεύθηκε,
               
            
                  2.
               
               
                  τις πληροφορίες που περιείχε(-αν) το (τα) προηγούμενο(-α) σχέδιο(-α) που συντάχθηκε(-αν) κατά τη διαδικασία αναθεώρησης.
               
            Το EIPPCB διανέμει τα επίσημα σχέδια στην ΤΟΕ με σκοπό την αξιολόγησή τους από ομότιμους κριτές και τη συλλογή των πληροφοριών που λείπουν. Οι παρατηρήσεις πρέπει να υποβάλλονται στο EIPPCB εντός καθορισμένης προθεσμίας (βλέπε τμήματα 1.2.4 και 4.6.6) και με τη χρήση συγκεκριμένων μορφότυπων.
      4.6.5.2.   Σχέδια εργασίας
      
      Κατά τη σύνταξη/αναθεώρηση εγγράφου αναφοράς ΒΔΤ, εκτός από τα επίσημα σχέδια του εγγράφου και προκειμένου να αυξηθεί η διαφάνεια των υπό εξέλιξη εργασιών, το EIPPCB δύναται να αποφασίζει να διανείμει ένα σχέδιο έκδοσης του εγγράφου αναφοράς ΒΔΤ ή μερών του ως έγγραφο εργασίας για πληροφόρηση και διαβούλευση με την ΤΟΕ, στο πλαίσιο της οποίας τα μέλη μπορούν να επιλέξουν να διατυπώσουν εθελοντικά παρατηρήσεις.
      Ωστόσο, το EIPPCB καθιστά σαφή στην ΤΟΕ τα ζητήματα για τα οποία ζητούνται οι παρατηρήσεις της, διευκρινίζοντας ταυτόχρονα ότι πρόκειται για άτυπη διαβούλευση που δεν αντικαθιστά τη διαδικασία επίσημης διαβούλευσης. Αυτή η άτυπη διαβούλευση μπορεί, λόγου χάριν, να αξιοποιηθεί προκειμένου να επισημανθούν πιθανά κενά των δεδομένων και να αρχίσει η περαιτέρω συλλογή πληροφοριών. Αποτελεί ευθύνη των μελών της ΤΟΕ να ζητούν τη γνώμη άλλων εμπειρογνωμόνων, εάν το κρίνουν απαραίτητο.
      Η ανωτέρω προσέγγιση δεν χρησιμοποιείται για τα συμπεράσματα ΒΔΤ (βλέπε τμήμα 2.3.8) και μόνο η προτεινόμενη δομή (πίνακας περιεχομένων) επιτρέπεται να διανέμεται πριν από την έκδοση του επίσημου σχεδίου.
      4.6.6.   Υποβολή παρατηρήσεων σχετικά με τα επίσημα σχέδια εγγράφων αναφοράς ΒΔΤ
      
      Μετά τη διανομή κάθε επίσημου σχεδίου εγγράφου αναφοράς ΒΔΤ, προβλέπεται προθεσμία τουλάχιστον 8 εβδομάδων για την υποβολή παρατηρήσεων, ώστε να έχουν τα μέλη της ΤΟΕ τη δυνατότητα να υποβάλουν τις παρατηρήσεις και προτάσεις τους επί του εγγράφου (βλέπε τμήμα 1.2.4). Αυτό δεν ισχύει για τα τελικά σχέδια που εκπονούνται μετά την τελική συνεδρίαση της ΤΟΕ (βλέπε τμήμα 4.6.2.3), στην περίπτωση των οποίων προβλέπεται προθεσμία τουλάχιστον 4 εβδομάδων για την υποβολή παρατηρήσεων, ώστε οι τελευταίες να επικεντρώνονται στις αλλαγές που επήλθαν λόγω των συμπερασμάτων της τελικής συνεδρίασης.
      Βασικός στόχος της διαβούλευσης είναι να προσκληθούν τα μέλη της ΤΟΕ να αξιολογήσουν τις πληροφορίες που περιέχει το έγγραφο με την ιδιότητα του ομότιμου κριτή, να τις επικυρώσουν και να συμπληρώσουν τα κενά των πληροφοριών υποβάλλοντας πρόσθετα δεδομένα. Σε εξαιρετικές και αιτιολογημένες περιπτώσεις, όταν είναι αναγκαίο να συλλεχθούν λεπτομερέστερες πληροφορίες για την υποστήριξη των υποβαλλόμενων παρατηρήσεων, αυτό θα πρέπει να αναφέρεται σαφώς μαζί με τις παρατηρήσεις και οι σχετικές πληροφορίες θα πρέπει να υποβάλλονται το αργότερο εντός τριών μηνών από τη λήξη της προθεσμίας υποβολής παρατηρήσεων.
      Για την επικέντρωση και την επιτάχυνση της αναθεώρησης των εγγράφων αναφοράς ΒΔΤ, οι παρατηρήσεις που υποβάλλονται σχετικά με το πρώτο σχέδιο (ή σχετικά με το πρώτο και το δεύτερο σχέδιο – βλέπε τμήμα 1.2.4) χωρίζονται σε δύο ομάδες:
      
                  1.
               
               
                  η πρώτη ομάδα περιλαμβάνει παρατηρήσεις τις οποίες τα μέλη της ΤΟΕ θεωρούν «μείζονος σημασίας» (δηλαδή εκείνες που επηρεάζουν τα συμπεράσματα ΒΔΤ, το πεδίο εφαρμογής του εγγράφου ΒΔΤ ή τη δομή του)·
               
            
                  2.
               
               
                  η δεύτερη ομάδα περιλαμβάνει «δευτερεύουσες» παρατηρήσεις (π.χ. τυπογραφικά λάθη, παρατηρήσεις που δεν επηρεάζουν τα συμπεράσματα ΒΔΤ).
               
            Πριν διαβιβάσουν τις παρατηρήσεις τους στο EIPPCB, τα μέλη της ΤΟΕ εξασφαλίζουν την κατάταξη κάθε παρατήρησης που διατυπώνουν σε μία από αυτές τις δύο ομάδες. Το EIPPCB με τη σειρά του συγκεντρώνει και διαδίδει στατιστικά στοιχεία βάσει αυτού του διαχωρισμού για να δώσει μια αδρή ένδειξη του συνεπαγόμενου φόρτου εργασίας και να συμβάλει στον προσδιορισμό των πρωτευόντων ζητημάτων σε αρχικό στάδιο της διαδικασίας.
      Οι παρατηρήσεις που θεωρούνται «μείζονος σημασίας» αντιμετωπίζονται κατά προτεραιότητα από το EIPPCB και λαμβάνονται υπόψη πριν από την έκδοση του επόμενου επίσημου σχεδίου. Οι παρατηρήσεις που θεωρούνται «δευτερεύουσες» μπορεί να μην αντικατοπτρίζονται πλήρως στο επόμενο επίσημο σχέδιο. Ωστόσο, και οι δύο τύποι παρατηρήσεων λαμβάνονται πλήρως υπόψη πριν από την κατάρτιση του τελικού σχεδίου.
      Το EIPPCB ενημερώνει λεπτομερώς την ΤΟΕ σχετικά με τον τρόπο με τον οποίο ελήφθησαν υπόψη οι μείζονος σημασίας παρατηρήσεις της, όταν διανέμει νέο επίσημο σχέδιο ή διαβιβάζει το ενημερωτικό έγγραφο για την τελική συνεδρίαση της ΤΟΕ (βλέπε τμήμα 4.6.2). Πριν από την παρουσίαση του εγγράφου αναφοράς ΒΔΤ στο φόρουμ (βλέπε τμήμα 4.3), το EIPPCB ενημερώνει την ΤΟΕ σχετικά με τον τρόπο με τον οποίο ελήφθησαν υπόψη όλες οι παρατηρήσεις.
      4.7.   Εργαλεία ανταλλαγής πληροφοριών
      
      4.7.1.   Πληροφορικό σύστημα για τις ΒΔΤ (BATIS)
      
      Το BATIS είναι μια διαδικτυακή εφαρμογή λογισμικού που έχει δημιουργηθεί για να διευκολύνει την ανταλλαγή πληροφοριών σχετικά με τις ΒΔΤ, καθώς και την εσωτερική διαδικασία που διεκπεραιώνει το EIPPCB για την εκπόνηση ή αναθεώρηση εγγράφων αναφοράς ΒΔΤ. Εκτός από το προσωπικό του EIPPCB, πρόσβαση στο BATIS έχουν μόνο τα διορισμένα μέλη του φόρουμ και των ΤΟΕ. Για τη διευκόλυνση της ανταλλαγής πληροφοριών στο εσωτερικό κάθε ΤΟΕ, τα στοιχεία επικοινωνίας των μελών των ΤΟΕ είναι διαθέσιμα στο BATIS.
      Βασικός στόχος του συστήματος είναι η υποστήριξη της οργάνωσης και διαχείρισης των πληροφοριών που σχετίζονται με τα έγγραφα αναφοράς ΒΔΤ από το EIPPCB, η εξασφάλιση διαφάνειας και η εκπόνηση υψηλής ποιότητας εγγράφων αναφοράς ΒΔΤ.
      Το BATIS συμβάλλει στη διατήρηση της διαφάνειας κατά τη διαδικασία σύνταξης και αναθεώρησης εγγράφων αναφοράς ΒΔΤ. Για τον σκοπό αυτό, όλες οι πληροφορίες που συλλέγονται στο πλαίσιο της σύνταξης ή αναθεώρησης εγγράφου αναφοράς ΒΔΤ είναι διαθέσιμες στο BATIS, με εξαίρεση τις εμπιστευτικές ή ευαίσθητες πληροφορίες (βλέπε τμήμα 5.3).
      Το EIPPCB είναι αρμόδιο για τη συνολική διαχείριση των πληροφοριών στο BATIS. Το EIPPCB δομεί τις πληροφορίες/τα έγγραφα στο BATIS (αλλάζοντας τελικά τη θέση των εγγράφων που ανεβάζουν απευθείας τα μέλη των ΤΟΕ) με τρόπο που διευκολύνει την ανεύρεσή τους, ιδίως από τα μέλη των ΤΟΕ και του φόρουμ.
      Ειδικότερα, το EIPPCB είναι αρμόδιο για την κοινοποίηση μέσω του BATIS πληροφοριών που αφορούν τις συνεδριάσεις των ΤΟΕ και των υποομάδων τους (π.χ. ενημερωτικά έγγραφα, πρακτικά συνεδριάσεων, διαφάνειες από τις συνεδριάσεις), καθώς και των παρατηρήσεων που υποβάλλει η ΤΟΕ σχετικά με σχέδια εγγράφων αναφοράς ΒΔΤ και των απαντήσεων του EIPPCB στις παρατηρήσεις αυτές (βλέπε τμήμα 4.6.6).
      Τα μέλη των ΤΟΕ είναι αρμόδια να ανεβάζουν στο BATIS τα στοιχεία που συνεισφέρουν. Το BATIS θέτει στη διάθεση των χρηστών του ένα επιγραμμικό εγχειρίδιο χρήστη. Όταν η χρήση του BATIS για την υποβολή πληροφοριών είναι αδύνατη για πρακτικούς ή άλλους λόγους (π.χ. σε περίπτωση αποστολής βιβλίου στο EIPPCB), μπορούν να χρησιμοποιούνται άλλες μέθοδοι υποβολής πληροφοριών στο EIPPCB (π.χ. ταχυδρομείο, φαξ). Ωστόσο, αναμένεται ότι αυτό δεν θα αποτελεί τον κανόνα και οι πληροφορίες που είναι διαθέσιμες σε ηλεκτρονική μορφή θα πρέπει να ανεβάζονται απευθείας στο BATIS, όπως αναφέρεται ανωτέρω.
      Το BATIS περιλαμβάνει μια λειτουργία που επιτρέπει στα μέλη των ΤΟΕ να γνωρίζουν αυτόματα (δηλαδή σε ημερήσια βάση) αν ανέβηκαν νέες πληροφορίες ή αν μέλη της ομάδας είχαν πρόσβαση στις πληροφορίες οι οποίες ανέβηκαν το τελευταίο 24ωρο.
      Οι πληροφορίες που συλλέγονται για την προετοιμασία της σύνταξης ή αναθεώρησης εγγράφου αναφοράς ΒΔΤ κοινοποιούνται μέσω του BATIS (βλέπε τμήμα 4.7.1).
      4.7.2.   Ιστότοπος του EIPPCB
      
      Ο ιστότοπος του EIPPCB (http://eippcb.jrc.ec.europa.eu) αποτελεί το βασικό εργαλείο διάδοσης των εγγράφων αναφοράς ΒΔΤ και των σχεδίων εγγράφων αναφοράς ΒΔΤ. Περιέχει τα ακόλουθα:
      
                  1.
               
               
                  γενικές πληροφορίες για την οδηγία 2010/75/ΕΕ και το EIPPCB,
               
            
                  2.
               
               
                  πρόσβαση στα εκδοθέντα έγγραφα αναφοράς ΒΔΤ και πληροφορίες σχετικά με το καθεστώς τους (π.χ. εκδοθέντα, υπό αναθεώρηση),
               
            
                  3.
               
               
                  πρόσβαση στα οριστικοποιημένα και τα επίσημα σχέδια εγγράφων αναφοράς ΒΔΤ,
               
            
                  4.
               
               
                  πρόσβαση σε έγγραφα κατευθυντήριων γραμμών επιτροπών (όπως οι παρούσες κατευθυντήριες γραμμές),
               
            
                  5.
               
               
                  γνωμοδοτήσεις και έγγραφα του φόρουμ,
               
            
                  6.
               
               
                  ανακοινώσεις για εκδηλώσεις και συνεδριάσεις του EIPPCB,
               
            
                  7.
               
               
                  ενδείξεις για προγράμματα εργασιών του EIPPCB που αφορούν τη σύνταξη και αναθεώρηση εγγράφων αναφοράς ΒΔΤ,
               
            
                  8.
               
               
                  πληροφορίες σχετικά με ευκαιρίες απασχόλησης στο EIPPCB,
               
            
                  9.
               
               
                  πρόσβαση στον ηλεκτρονικό χώρο εργασίας του BATIS για τα μέλη των ΤΟΕ και του φόρουμ.
               
            4.8.   Προστασία δεδομένων προσωπικού χαρακτήρα
      
      Το EIPPCB συλλέγει τα δεδομένα προσωπικού χαρακτήρα των μελών των ΤΟΕ και του φόρουμ, που συνίστανται από το όνομα και τα στοιχεία επικοινωνίας κάθε μέλους, κατά τον διορισμό τους ως μελών ΤΟΕ ή του φόρουμ, με αποκλειστικό σκοπό να είναι το ίδιο σε θέση να διαχειρίζεται τη συμμετοχή των μελών των ΤΟΕ και του φόρουμ στη σύνταξη/αναθεώρηση εγγράφων αναφοράς ΒΔΤ και να μπορούν τα μέλη των ΤΟΕ και του φόρουμ να έχουν πρόσβαση σε διαχειριστικά εργαλεία για την επεξεργασία και αναθεώρηση εγγράφων αναφοράς ΒΔΤ και άλλων εγγράφων.
      Η Επιτροπή δεσμεύεται να τηρεί το απόρρητο των χρηστών. Η πολιτική για την «προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα της Ένωσης» βασίζεται στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (11). Για περισσότερες πληροφορίες διατίθεται στον ιστότοπο του EIPPCB δήλωση προστασίας του ιδιωτικού απορρήτου για τα μέλη των ΤΟΕ και του φόρουμ. Συνεπώς, το EIPPCB δεν δημοσιεύει στον ιστότοπό του τα στοιχεία επικοινωνίας των μελών των ΤΟΕ.
      Η Επιτροπή, ως το θεσμικό όργανο που είναι υπεύθυνο για την επεξεργασία των προαναφερόμενων δεδομένων προσωπικού χαρακτήρα, φυλάσσει τα δεδομένα.
      Τα μέλη των ΤΟΕ και του φόρουμ δύνανται να ασκούν οποιαδήποτε στιγμή το δικαίωμά τους να έχουν πρόσβαση στα δεδομένα και να τα τροποποιούν, επικοινωνώντας με τη Γραμματεία του EIPPCB:
      email: jrc-ipts-eippcb@ec.europa.eu
      Τηλ. +34 954 488 284
      Φαξ +34 954 488 426.
      ΚΕΦΑΛΑΙΟ 5
      
         Συλλογή και υποβολή δεδομένων
      
      5.1.   Εισαγωγή
      
      Το παρόν κεφάλαιο παρέχει κατευθύνσεις σχετικά με τη συλλογή δεδομένων για την ανταλλαγή πληροφοριών βάσει της οδηγίας 2010/75/ΕΕ, όπως αναφέρεται στο άρθρο 13 παράγραφος 3 στοιχείο γ) της εν λόγω οδηγίας.
      5.2.   Γενικές αρχές συλλογής και υποβολής δεδομένων για τη σύνταξη και αναθεώρηση εγγράφων αναφοράς ΒΔΤ
      
      Τα δεδομένα που συλλέγονται και υποβάλλονται στο EIPPCB σχετικά με τις περιβαλλοντικές επιδόσεις μονάδων/εγκαταστάσεων και τις εφαρμοζόμενες τεχνικές, καθώς και με την τεχνική και οικονομική τους βιωσιμότητα, θα πρέπει να επιτρέπουν τη σύνταξη, την αναθεώρηση και, κατά περίπτωση, την επικαιροποίηση των εγγράφων αναφοράς ΒΔΤ και των συμπερασμάτων ΒΔΤ που περιέχονται σε αυτά, όπως περιγράφεται στο κεφάλαιο 3.
      Κατωτέρω συνοψίζονται οι γενικές αρχές τις οποίες τηρούν τα μέλη των ΤΟΕ κατά τη συλλογή και υποβολή δεδομένων.
      
                  1.
               
               
                  Τα σύνολα δεδομένων σε επίπεδο μεμονωμένων μονάδων/εγκαταστάσεων τα οποία καταδεικνύουν τόσο τις περιβαλλοντικές επιδόσεις που επιτυγχάνονται, όσο και τις τεχνικές που χρησιμοποιούνται για την επίτευξή τους, είναι θεμελιώδους σημασίας για τον καθορισμό ΒΔΤ.
               
            
                  2.
               
               
                  Επομένως, είναι ζωτικής σημασίας να παρέχουν τα μέλη των ΤΟΕ πλήρη σύνολα δεδομένων τουλάχιστον σε επίπεδο μονάδας, όπως αναλύεται στο τμήμα 5.4. Τα συγκεντρωτικά δεδομένα από περισσότερες της μιας μονάδες/εγκαταστάσεις δεν επαρκούν συνήθως για τη συναγωγή συμπερασμάτων σχετικά με τις ΒΔΤ ή/και με συνδεδεμένα με ΒΔΤ επίπεδα περιβαλλοντικών επιδόσεων (βλέπε τμήματα 3.3.1 και 3.3.2). Σε εξαιρετικές περιπτώσεις, λόγοι σχετικοί με εμπιστευτικά ή ευαίσθητα ζητήματα βάσει του δικαίου περί ανταγωνισμού μπορεί να καθιστούν αναγκαία την κατάλληλη επεξεργασία των πληροφοριών (π.χ. ανωνυμοποίηση) από το EIPPCB προκειμένου να αναφερθούν στο έγγραφο αναφοράς ΒΔΤ (βλέπε επίσης εδάφιο για την εμπιστευτικότητα στο τμήμα 5.3 κατωτέρω).
               
            
                  3.
               
               
                  Θα πρέπει να αναφέρονται και να τεκμηριώνονται τόσο οι τεχνικές που εφαρμόζονται κατά τη διεργασία όσο και εκείνες που εφαρμόζονται μετά το τέλος της στη μονάδα/εγκατάσταση για τη μείωση των επιπτώσεών της στο περιβάλλον. Κατά περίπτωση, υποβάλλεται πλήρης περιγραφή της (των) τεχνικής(-ών) (μαζί με τα σύνολα δεδομένων), τηρουμένης της δομής των 10 επικεφαλίδων που περιγράφεται στο τμήμα 2.3.7.
               
            
                  4.
               
               
                  Τα υποβαλλόμενα δεδομένα θα πρέπει να συνοδεύονται από σαφή ένδειξη του αν αφορούν κανονικές ή μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας) – βλέπε τμήμα 4.6.2.2.
               
            5.2.1.   Τύπος δεδομένων
      
      Τα κύρια δεδομένα/πληροφορίες θα πρέπει να συλλέγονται τουλάχιστον σε επίπεδο μονάδας ή σε ακόμη πιο διακριτό επίπεδο (π.χ. γραμμή παραγωγής, μονάδα, διεργασία, υψικάμινος), με σαφή αναφορά στην (στις) εφαρμοζόμενη(-ες) τεχνική(-ές). Θα πρέπει να επαναχρησιμοποιούνται δεδομένα/πληροφορίες που έχουν ήδη συλλεχθεί για άλλους σκοπούς, εφόσον είναι διαθέσιμα.
      Οι πληροφορίες που παρέχουν μια γενική εικόνα του κλάδου – μεταξύ των οποίων πληροφορίες για τη δυναμικότητα του κλάδου, τα επίπεδα της παραγωγής, τις αγορές, τις τιμές και άλλες πιθανώς ευαίσθητες πληροφορίες – μπορούν να παρέχονται ως συγκεντρωτικά στοιχεία, αλλά είναι χρήσιμες κυρίως για τη σύνταξη ή επικαιροποίηση των κεφαλαίων με τίτλο «Γενικές πληροφορίες» και «Τρέχοντα επίπεδα εκπομπών και κατανάλωσης» του εγγράφου αναφοράς ΒΔΤ (βλέπε τμήματα 2.3.4 και 2.3.6).
      Οι υποβαλλόμενες πληροφορίες σχετικά με τεχνικές θα πρέπει να καλύπτουν κατά το δυνατόν όλες τις πτυχές που αναφέρονται στο τμήμα 5.4, ώστε να επιτρέπουν τη σύνταξη του κεφαλαίου με τίτλο «Τεχνικές προς εξέταση για τον καθορισμό ΒΔΤ» του εγγράφου αναφοράς ΒΔΤ (βλέπε τμήμα 2.3.7). Όσον αφορά τις επιδόσεις των τεχνικών, θα πρέπει να δίνεται το απαραίτητο πλαίσιο για την κατανόησή τους και να υποστηρίζονται από συναφή λειτουργικά και οικονομικά δεδομένα (βλέπε τμήμα 5.4).
      Θα πρέπει να παρέχονται πληροφορίες από εγκαταστάσεις που θεωρείται ότι έχουν τις καλύτερες επιδόσεις (αναφορικά με το περιβάλλον στο σύνολό του). Για τις εγκαταστάσεις αυτές, οι πληροφορίες που αναφέρονται στο τμήμα 5.4 θα πρέπει να περιλαμβάνουν επαρκείς λεπτομέρειες για να διευκολύνουν την κατανόηση του τρόπου με τον οποίο έχει επιτευχθεί το παρατηρούμενο υψηλό επίπεδο περιβαλλοντικών επιδόσεων. Αυτό δεν σημαίνει ότι θα πρέπει να συλλέγονται και να υποβάλλονται μόνο πληροφορίες για τις μονάδες που έχουν τις καλύτερες επιδόσεις. Για την επικαιροποίηση του κεφαλαίου 3 με τίτλο «Τρέχοντα επίπεδα εκπομπών και κατανάλωσης» του εγγράφου αναφοράς ΒΔΤ (βλέπε τμήμα 2.3.6) είναι απαραίτητη η υποβολή πληροφοριών σχετικά με το φάσμα των παρατηρούμενων τρεχόντων επιπέδων εκπομπών και κατανάλωσης για τη συνολική διεργασία και τις επιμέρους διεργασίες της.
      5.2.2.   Μορφότυπος δεδομένων
      
      Οι πληροφορίες σε επίπεδο μονάδας/εγκατάστασης υποβάλλονται στο EIPPCB κυρίως με τη χρήση κοινού υποδείγματος για το οποίο έχει συμφωνήσει η ΤΟΕ, χωρίς να περιορίζεται η δυνατότητα υποβολής πρόσθετων υποστηρικτικών εγγράφων, εάν αυτά κρίνονται χρήσιμα. Για την ελαχιστοποίηση της εργασίας συμπλήρωσης του κοινού αυτού υποδείγματος, προτρέπεται η ΤΟΕ να λαμβάνει υπόψη τις απαιτήσεις περιοδικής υποβολής εκθέσεων και τη διαθεσιμότητα δεδομένων. Τα υποδείγματα είναι ιδιαίτερα χρήσιμα για τη συλλογή μεγάλου όγκου πληροφοριών, προκειμένου να μπορεί να γίνει σύγκριση δεδομένων και να εντοπίζονται κενά και ανωμαλίες. Αυτό δεν αποκλείει τη χρήση συμπληρωματικών δεδομένων (π.χ. περιπτωσιολογικές μελέτες, τεχνικά και κοστολογικά δεδομένα σχετικά με συγκεκριμένες τεχνικές), εάν αυτά κρίνονται καθοριστικά για τη συναγωγή συμπερασμάτων ΒΔΤ.
      Τα ουσιώδη δεδομένα/πληροφορίες που θα πρέπει να περιέχει ένα υπόδειγμα συλλογής πλήρων συνόλων δεδομένων σε επίπεδο μονάδας (ή σε πιο διακριτό επίπεδο) αναφέρονται στο τμήμα 5.4 (με ανάλυση των απαιτούμενων δεδομένων για τις περιβαλλοντικές επιδόσεις και τη λειτουργία).
      5.2.3.   Ποιότητα δεδομένων
      
      Οι υποβαλλόμενες πληροφορίες θα πρέπει να είναι επαρκώς λεπτομερείς προκειμένου να μπορούν να αξιολογηθούν και να συγκριθούν με άλλα δεδομένα και να χρησιμοποιηθούν τελικά για τη συναγωγή συμπερασμάτων ΒΔΤ (βλέπε κεφάλαιο 3). Μολονότι η ανταλλαγή πληροφοριών επικεντρώνεται στα διαθέσιμα δεδομένα μετρήσεων, συνιστάται να λαμβάνεται υπόψη το σύστημα ποιοτικής διαβάθμισης δεδομένων που εμφαίνεται στο προσάρτημα 1 ώστε να διασφαλίζεται η ποιότητα των δεδομένων των εκτιμήσεων.
      Τα παρεχόμενα δεδομένα (ιδίως για τις εκπομπές και την κατανάλωση) θα πρέπει να αφορούν πρόσφατα έτη.
      Όλα τα υποβαλλόμενα αριθμητικά στοιχεία θα πρέπει να εκφράζονται σε μονάδες του Διεθνούς Συστήματος (SI) ή σε μονάδες που χρησιμοποιούνται ευρέως στον οικείο κλάδο και για τις οποίες έχει συμφωνήσει η ΤΟΕ, κατά προτίμηση στην εναρκτήρια συνεδρίαση.
      Όλα τα δεδομένα, και ιδίως οι πληροφορίες που περιέχονται στα συμπληρωμένα υποδείγματα, θα πρέπει να ελέγχονται με προσοχή προτού υποβληθούν στο EIPPCB ώστε να διασφαλίζεται η πληρότητά τους και να εντοπίζονται και να διορθώνονται τα σφάλματα και οι ασυμφωνίες. Το EIPPCB δεν λαμβάνει υπόψη τα υποβαλλόμενα υποδείγματα που θεωρείται ότι παρουσιάζουν μεγάλες ελλείψεις ή υπερβολικό αριθμό σφαλμάτων.
      5.3.   Ζητήματα εμπιστευτικότητας
      
      Οι εμπιστευτικές επιχειρηματικές πληροφορίες και οι ευαίσθητες πληροφορίες βάσει του δικαίου περί ανταγωνισμού συνήθως δεν αποτελούν πρόβλημα, επειδή η ανταλλαγή πληροφοριών επικεντρώνεται σε δεδομένα εκπομπών που δημοσιοποιούνται, όπως προκύπτει από το άρθρο 24 παράγραφοι 3 και 4 της οδηγίας 2010/75/ΕΕ και από το άρθρο 4 της οδηγίας 2003/4/ΕΚ του Ευρωπαϊκού Κοινοβουλίου και του Συμβουλίου (12).
      Ωστόσο, μπορεί να υπάρξει περίπτωση κατά την οποία εμπιστευτικές επιχειρηματικές πληροφορίες και ευαίσθητες πληροφορίες βάσει του δικαίου περί ανταγωνισμού είναι απαραίτητες/χρήσιμες για τις εκτιμήσεις του EIPPCB (π.χ. κόστος, όγκος παραγωγής).
      Εάν υποβάλλονται στο EIPPCB πληροφορίες που θεωρούνται εμπιστευτικές επιχειρηματικές πληροφορίες ή ευαίσθητες πληροφορίες βάσει του δικαίου περί ανταγωνισμού και οι οποίες, ως εκ τούτου, δεν πρέπει να αναφερθούν στο έγγραφο αναφοράς ΒΔΤ, αυτό θα πρέπει να δηλώνεται σαφώς κατά τη διαβίβαση των πληροφοριών, με αιτιολόγηση της εμπιστευτικότητας/ευαισθησίας.
      Οι εμπιστευτικές επιχειρηματικές πληροφορίες και οι ευαίσθητες πληροφορίες βάσει του δικαίου περί ανταγωνισμού δεν αναφέρονται στο έγγραφο αναφοράς ΒΔΤ, εκτός εάν παρέχουν σημαντική βάση για τα συμπεράσματα ΒΔΤ και ο πάροχος των εν λόγω πληροφοριών επιτρέψει στο EIPPCB, με ειδική εξουσιοδότηση και αφού προηγουμένως ελέγξει τη συμμόρφωση με το δίκαιο περί ανταγωνισμού, να αναφέρει τις πληροφορίες στο έγγραφο αναφοράς ΒΔΤ.
      Υπάρχουν διάφοροι τρόποι χειρισμού των εμπιστευτικών/ευαίσθητων δεδομένων στα έγγραφα αναφοράς ΒΔΤ, όπως η παρουσίαση των πληροφοριών ως συγκεντρωτικών στοιχείων ή η ανωνυμοποίησή τους. Αυτό μπορεί να γίνει από το EIPPCB, με τη βοήθεια εκείνων που παρέχουν τις πληροφορίες, αν είναι απαραίτητη.
      Η περίοδος εκπόνησης των υποδειγμάτων (βλέπε τμήματα 4.6.2.2 και 5.4) είναι ο κατάλληλος χρόνος για να συζητούνται λεπτομερώς οι αναγκαίες πληροφορίες, ο βαθμός εμπιστευτικότητας (κατά περίπτωση) των ζητούμενων δεδομένων και οι πρακτικές λεπτομέρειες του χειρισμού πιθανώς εμπιστευτικών επιχειρηματικών πληροφοριών, ευαίσθητων πληροφοριών βάσει του δικαίου περί ανταγωνισμού, συγκρούσεων συμφερόντων και συναφών θεμάτων, με βάση τη διαδικασία που συζητείται κατά την εναρκτήρια συνεδρίαση.
      5.4.   Δεδομένα περιβαλλοντικών επιδόσεων και λειτουργικά δεδομένα που απαιτούνται για τα κεφάλαια με τίτλο «Τεχνικές προς εξέταση για τον καθορισμό ΒΔΤ» και «Συμπεράσματα για τις Βέλτιστες Διαθέσιμες Τεχνικές (ΒΔΤ)» του εγγράφου αναφοράς ΒΔΤ
      
      5.4.1.   Γενικές πληροφορίες σχετικά με τα δεδομένα περιβαλλοντικών επιδόσεων και τα λειτουργικά δεδομένα
      
      Το παρόν τμήμα πραγματεύεται τα δεδομένα περιβαλλοντικών επιδόσεων και τα λειτουργικά δεδομένα. Ωστόσο, για τη σύνταξη, την αναθεώρηση και, όταν χρειάζεται, την επικαιροποίηση συμπερασμάτων ΒΔΤ, όλες οι τεχνικές που εξετάζονται κατά τη λήψη αποφάσεων σχετικά με τις ΒΔΤ παρουσιάζονται στο έγγραφο αναφοράς ΒΔΤ σύμφωνα με την τυπική δομή που καθορίζεται στο τμήμα 2.3.7, στο πλαίσιο της οποίας παρέχονται και άλλα δεδομένα απαραίτητα για τη συναγωγή συμπερασμάτων ΒΔΤ (ιδίως για οικονομικές και τεχνικές παραμέτρους, καθώς και για πολυτροπικές επιδράσεις).
      Μπορεί να συνταχθεί κοινό ερωτηματολόγιο, το οποίο όμως μπορεί να καλύπτει μόνο κάποια γενικά ζητήματα, χωρίς να υπεισέρχεται σε ειδικές τεχνικές λεπτομέρειες: δεν έχει συμφωνηθεί προς το παρόν κοινό υπόδειγμα για τη συλλογή δεδομένων, ενώ η ποικιλία των δραστηριοτήτων που υπάγονται στην οδηγία 2010/75/ΕΕ επιτρέπει μόνο την εκπόνηση ενός βασικού κοινού υποδείγματος. Ως εκ τούτου, κατά την εναρκτήρια συνεδρίασή της η ΤΟΕ θα πρέπει να αποφασίζει σχετικά με τον μορφότυπο και το υπόλοιπο περιεχόμενο του υποδείγματος για τον κλάδο που εξετάζει (βλέπε τμήματα 4.6.2.2 και 5.5).
      Παρ’ όλα αυτά, στα επόμενα τμήματα σκιαγραφούνται οι βασικοί τύποι δεδομένων για τις περιβαλλοντικές επιδόσεις και τη λειτουργία που θα πρέπει να περιέχονται στο υπόδειγμα για τη συλλογή δεδομένων σχετικά με συγκεκριμένες μονάδες/εγκαταστάσεις.
      5.4.2.   Κατανάλωση
      
      5.4.2.1.   Γενικές πληροφορίες σχετικά με την κατανάλωση
      
      Οι υποβαλλόμενες πληροφορίες θα πρέπει να περιλαμβάνουν δεδομένα για τη χρήση πρώτων και βοηθητικών υλών/υλικών τροφοδοσίας, νερού και ενέργειας στις οικείες διεργασίες.
      5.4.2.2.   Κατανάλωση πρώτων και βοηθητικών υλών/υλικών τροφοδοσίας
      
      Οι πληροφορίες θα πρέπει να περιλαμβάνουν τα εξής, στον βαθμό που είναι συναφή με τις οικείες δραστηριότητες:
      
                  1.
               
               
                  την ποσότητα των πρώτων και βοηθητικών υλών/υλικών τροφοδοσίας (συμπεριλαμβανομένων των δευτερογενών/ανακυκλωμένων υλικών) και τη σύνθεσή τους·
               
            
                  2.
               
               
                  αναφορά των τεχνικών που χρησιμοποιούνται για τη μεγιστοποίηση της αποδοτικής χρήσης των πόρων (συμπεριλαμβανομένων τόσο της χρησιμοποιούμενης τεχνολογίας, όσο και του τρόπου σχεδιασμού, κατασκευής, συντήρησης, λειτουργίας και παροπλισμού των εγκαταστάσεων).
               
            5.4.2.3.   Χρήση νερού
      
      Στις υποβαλλόμενες πληροφορίες θα πρέπει να γίνεται διάκριση μεταξύ νερού ψύξης και νερού διεργασίας και να αναφέρεται αν και πόσο νερό επαναχρησιμοποιείται. Τα δεδομένα/πληροφορίες θα πρέπει να περιλαμβάνουν τα κατωτέρω στοιχεία, εάν είναι συναφή με τις οικείες δραστηριότητες:
      
                  1.
               
               
                  Πληροφορίες σχετικά με την προέλευση του χρησιμοποιούμενου νερού και τον υδάτινο αποδέκτη (π.χ. ονομασία, τύπος – όμβρια ύδατα, επιφανειακά ύδατα, δηλαδή λίμνη, ποταμός, ρεύμα, θάλασσα, ή υπόγεια ύδατα· επίσης, κατά περίπτωση, θερμοκρασία, ροή, ποιότητα).
               
            
                  2.
               
               
                  Κατά πόσον τα ύδατα παροχής υποβάλλονται σε επιτόπια επεξεργασία και ένδειξη του τύπου της εκτελούμενης επεξεργασίας (π.χ. αφαλάτωση, διήθηση).
               
            
                  3.
               
               
                  Αναφορά των τεχνικών που χρησιμοποιούνται για τη μείωση της κατανάλωσης νερού (συμπεριλαμβανομένων τόσο της χρησιμοποιούμενης τεχνολογίας, όσο και του τρόπου σχεδιασμού, κατασκευής, συντήρησης, λειτουργίας και παροπλισμού των εγκαταστάσεων). Εάν οι προσπάθειες που καταβάλλονται για τη μείωση της κατανάλωσης νερού οδηγούν σε πιο συμπυκνωμένα λύματα, αυτό θα πρέπει να αναφέρεται, μαζί με τα μέτρα που λαμβάνονται για την ελαχιστοποίηση των περιβαλλοντικών επιπτώσεων των πιο συμπυκνωμένων λυμάτων.
               
            5.4.2.4.   Χρήση ενέργειας
      
      Οι υποβαλλόμενες πληροφορίες θα πρέπει να περιλαμβάνουν τα εξής, εάν είναι συναφή με τις οικείες δραστηριότητες:
      
                  1.
               
               
                  Εισροές:
                  
                              i)
                           
                           
                              τον τύπο και την ποσότητα καυσίμων/ενέργειας που χρησιμοποιούνται (π.χ. μαζούτ, υγραέριο, φυσικό αέριο, ατμός, ηλεκτρική ενέργεια, απόβλητα, βιοαέριο, βιοκαύσιμο ή βιομάζα που χρησιμοποιούνται ως καύσιμα), συμπεριλαμβανομένων των αερίων ψύξης και τεχνικών αερίων (π.χ. N2, O2). Εάν χρησιμοποιείται ατμός, αναφέρονται η θερμοκρασία και η πίεσή του·
                           
                        
                              ii)
                           
                           
                              την κατανάλωση καυσίμου/ενέργειας (ανά τύπο), με διάκριση μεταξύ θερμικής και ηλεκτρικής ενέργειας.
                           
                        
            
                  2.
               
               
                  Εκροές:
                  
                              i)
                           
                           
                              το κατά πόσον παράγεται ενέργεια (π.χ. ηλεκτροπαραγωγή) και την ποσότητά της. Εάν παράγεται ατμός, αναφέρονται η θερμοκρασία και η πίεσή του·
                           
                        
                              ii)
                           
                           
                              το κατά πόσον πωλείται ενέργεια ή χρησιμοποιείται θερμική ενέργεια εντός ή εκτός της μονάδας (π.χ. τηλεθέρμανση).
                           
                        
            
                  3.
               
               
                  Άλλα:
                  
                              i)
                           
                           
                              το κατά πόσον και σε ποιο τμήμα της εγκατάστασης ανακτάται ενέργεια, καθώς και τη μορφή και την ποσότητά της·
                           
                        
                              ii)
                           
                           
                              το κατά πόσον υπάρχουν εξώθερμες αντιδράσεις, σε ποιο τμήμα της εγκατάστασης και σε ποια ποσότητα·
                           
                        
                              iii)
                           
                           
                              το κατά πόσον υπάρχουν απώλειες θερμότητας, σε ποιο τμήμα της εγκατάστασης και σε ποια ποσότητα·
                           
                        
                              iv)
                           
                           
                              το κατά πόσον εφαρμόζεται συγκριτική αξιολόγηση ενέργειας.
                           
                        
            Στην παρουσίαση των τιμών ενεργειακής κατανάλωσης/απόδοσης θα πρέπει να αναφέρονται τα όρια του συστήματος (περιλαμβανόμενα τμήματα βιομηχανικής μονάδας) και οι συνθήκες αναφοράς.
      Τα ενεργειακά δεδομένα θα πρέπει να εκφράζονται σε kWh ή MJ κατά μάζα προϊόντος (ή κατά μάζα πρώτων υλών), με ένδειξη του αν χρησιμοποιήθηκαν για τον προσδιορισμό τους καθαρές ή μεικτές τιμές θερμογόνου δύναμης.
      Για τη συλλογή και αναφορά ενεργειακών δεδομένων θα πρέπει να λαμβάνεται υπόψη το έγγραφο αναφοράς ΒΔΤ για την ενεργειακή απόδοση.
      5.4.3.   Εκπομπές στα ύδατα
      
      Στις υποβαλλόμενες πληροφορίες θα πρέπει να γίνεται διάκριση μεταξύ νερού ψύξης και νερού διεργασίας και να αναφέρεται αν και πόσο νερό επαναχρησιμοποιείται. Τα δεδομένα/πληροφορίες θα πρέπει να περιλαμβάνουν τα κατωτέρω στοιχεία, εάν είναι συναφή με τις οικείες δραστηριότητες:
      
                  1.
               
               
                  Ποσότητα και ταχύτητα ροής των απορριπτόμενων λυμάτων διεργασίας, καθώς και ένδειξη του κατά πόσον συμπεριλαμβάνονται έκτακτες απορρίψεις.
               
            
                  2.
               
               
                  Ένδειξη των πηγών του απορριπτόμενου νερού διεργασίας (π.χ. διεργασίες μονάδας).
               
            
                  3.
               
               
                  Ποσότητα, ταχύτητα ροής και θερμοκρασία του απορριπτόμενου νερού ψύξης.
               
            
                  4.
               
               
                  Το κατά πόσον συλλέγονται και υποβάλλονται σε επεξεργασία στην εγκατάσταση όμβρια ύδατα και σε ποια ποσότητα.
               
            
                  5.
               
               
                  Το κατά πόσον υποβάλλονται σε επεξεργασία στην εγκατάσταση λύματα άλλων μονάδων (συμπεριλαμβανομένων αστικών λυμάτων) και σε ποια ποσότητα.
               
            
                  6.
               
               
                  Επίπεδα εκπομπών απορριπτόμενων ρύπων (ως συγκεντρώσεις ή/και (ειδικά) φορτία, εάν θεωρούνται συναφή (13) – βλέπε τμήμα 3.3.1) για κάθε εξεταζόμενη ροή λυμάτων και κατά πόσον τα λύματα απορρίπτονται άμεσα ή έμμεσα στον υδάτινο αποδέκτη. Στις πληροφορίες διευκρινίζεται επίσης αν περιλαμβάνονται, ή όχι, μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας). Οι πληροφορίες αυτές θα πρέπει να υποβάλλονται συνοδευόμενες από τις σχετικές πληροφορίες αναφοράς που υποδεικνύονται στο τμήμα 5.4.7.
               
            
                  7.
               
               
                  Ένδειξη του κατά πόσον τα λύματα υποβάλλονται σε επεξεργασία σε εγκατάσταση επεξεργασίας λυμάτων (ΕΕΛ) που βρίσκεται εντός ή εκτός (π.χ. δημοτική ή κεντρική για ολόκληρο βιομηχανοστάσιο) της εγκατάστασης.
               
            
                  8.
               
               
                  Αναφορά των τεχνικών που χρησιμοποιούνται για την πρόληψη ή, εάν αυτή δεν είναι πρακτικά εφικτή, τη μείωση των εκπομπών στα ύδατα (συμπεριλαμβανομένων τόσο της χρησιμοποιούμενης τεχνολογίας, όσο και του τρόπου σχεδιασμού, κατασκευής, συντήρησης, λειτουργίας και παροπλισμού των εγκαταστάσεων).
               
            
                  9.
               
               
                  Ποσότητα ρύπου(-ων) πριν και μετά την εφαρμογή της (των) τεχνικής(-ών) (μείωσης) για να διαπιστώνεται η αποδοτικότητα της μείωσης.
               
            
                  10.
               
               
                  Πληροφορίες σχετικά με συνθήκες/περιστάσεις που παρεμποδίζουν τη χρήση της τεχνικής (μείωσης) σε πλήρη δυναμικότητα ή/και καθιστούν αναγκαία την πλήρη ή μερική παράκαμψή της, καθώς και μέτρα που λαμβάνονται για την αποκατάσταση της πλήρους δυναμικότητας (μείωσης).
               
            5.4.4.   Ατμοσφαιρικές εκπομπές
      
      Τα υποβαλλόμενα δεδομένα/πληροφορίες θα πρέπει να περιλαμβάνουν τα κατωτέρω στοιχεία, εάν είναι συναφή με τον οικείο κλάδο:
      
                  1.
               
               
                  Επίπεδα εκπομπών ρύπων (ως συγκεντρώσεις ή/και (ειδικά) φορτία, εάν είναι διαθέσιμα – βλέπε τμήμα 3.3.1), με διάκριση μεταξύ διοχετευόμενων εκπομπών (π.χ. μέσω καπνοδόχου) και μη διοχετευόμενων (π.χ. διάχυτων/διαφευγουσών) εκπομπών, καθώς και ένδειξη του κατά πόσον περιλαμβάνονται εκπομπές σε μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας). Για τα δεδομένα ειδικού φορτίου, πρέπει να ορίζεται σαφώς το προϊόν στο οποίο αναφέρονται. Οι πληροφορίες αυτές θα πρέπει να υποβάλλονται συνοδευόμενες από τις σχετικές πληροφορίες αναφοράς που υποδεικνύονται στο τμήμα 5.4.7.
               
            
                  2.
               
               
                  Ένδειξη του κατά πόσον τα αέρια απόβλητα υποβάλλονται σε επεξεργασία σε κεντρική μονάδα επεξεργασίας αέριων αποβλήτων που βρίσκεται εντός ή εκτός της εγκατάστασης.
               
            
                  3.
               
               
                  Ένδειξη των πηγών (π.χ. διεργασίες μονάδας) τόσο των διάχυτων/διαφευγουσών εκπομπών, όσο των εκπομπών από καπνοδόχο.
               
            
                  4.
               
               
                  Ταχύτητα ροής απαερίων.
               
            
                  5.
               
               
                  Συνθήκες αναφοράς (π.χ. τα δεδομένα συγκεντρώσεων αναφέρονται σε ξηρά αέρια απόβλητα –εάν αυτό δεν ισχύει, πρέπει να αναφέρεται– και πρέπει να δηλώνεται η περιεκτικότητα αναφοράς σε οξυγόνο, κατά περίπτωση).
               
            
                  6.
               
               
                  Αναφορά των τεχνικών που χρησιμοποιούνται για την πρόληψη ή, εάν αυτή δεν είναι πρακτικά εφικτή, τη μείωση των ατμοσφαιρικών εκπομπών (συμπεριλαμβανομένων τόσο της χρησιμοποιούμενης τεχνολογίας, όσο και του τρόπου σχεδιασμού, κατασκευής, συντήρησης, λειτουργίας και παροπλισμού των εγκαταστάσεων).
               
            
                  7.
               
               
                  Ποσότητα ρύπου(-ων) πριν και μετά την εφαρμογή της (των) τεχνικής(-ών) (μείωσης) για να διαπιστώνεται η αποδοτικότητα της μείωσης.
               
            
                  8.
               
               
                  Πληροφορίες σχετικά με συνθήκες/περιστάσεις που παρεμποδίζουν τη χρήση της τεχνικής (μείωσης) σε πλήρη δυναμικότητα ή/και καθιστούν αναγκαία την πλήρη ή μερική παράκαμψή της, καθώς και μέτρα που λαμβάνονται για την αποκατάσταση της πλήρους δυναμικότητας (μείωσης).
               
            5.4.5.   Υπολείμματα/απόβλητα
      
      Οι υποβαλλόμενες πληροφορίες θα πρέπει να περιλαμβάνουν τα κατωτέρω στοιχεία, εάν είναι συναφή με τον οικείο κλάδο:
      
                  1.
               
               
                  Τύπος(-οι) και ποσότητες των υπολειμμάτων/αποβλήτων (π.χ. ιλύς) που παράγονται/δημιουργούνται από τη δραστηριότητα.
               
            
                  2.
               
               
                  (Φυσικές/Χημικές) ιδιότητες των υπολειμμάτων/αποβλήτων που παράγονται/δημιουργούνται από τη δραστηριότητα (π.χ. περιεκτικότητα σε μέταλλα, μέση περιεκτικότητα σε ξηρά στερεά).
               
            
                  3.
               
               
                  Ειδικό βάρος των οργανικών και ανόργανων υπολειμμάτων/αποβλήτων που απορρίπτονται και ειδικό βάρος εκείνων που ανακυκλώνονται/επαναχρησιμοποιούνται εντός ή εκτός της εγκατάστασης.
               
            
                  4.
               
               
                  Αναφορά των τεχνικών που χρησιμοποιούνται για την πρόληψη ή, εάν αυτή δεν είναι πρακτικά εφικτή, τη μείωση της παραγωγής υπολειμμάτων/αποβλήτων (συμπεριλαμβανομένων τόσο της χρησιμοποιούμενης τεχνολογίας, όσο και του τρόπου σχεδιασμού, κατασκευής, συντήρησης, λειτουργίας και παροπλισμού των εγκαταστάσεων).
               
            5.4.6.   Λοιπές πληροφορίες
      
      Τα παρεχόμενα δεδομένα περιβαλλοντικών επιδόσεων και λειτουργικά δεδομένα θα πρέπει να συνοδεύονται από όλες τις συναφείς γενικές πληροφορίες, όπως κατά περίπτωση:
      
                  1.
               
               
                  το έτος κατασκευής και θέσης σε λειτουργία της εγκατάστασης και αναφορά της φύσης και των ημερομηνιών των εκτεταμένων μετασκευών της·
               
            
                  2.
               
               
                  τον τύπο των παραγωγικών διεργασιών, των καταλυτών, του εξοπλισμού διεργασίας (π.χ. μύλος, εναλλάκτης θερμότητας και υψικάμινος) που χρησιμοποιούνται·
               
            
                  3.
               
               
                  τις βασικές συνθήκες λειτουργίας της διεργασίας (π.χ. συνεχής ή ασυνεχής διεργασία, επαναλαμβανόμενα συμβάντα όπως αφαίρεση του κοκ από την υψικάμινο, αναγέννηση καταλυτών, φορτίο παραγωγής, θερμοκρασία διεργασίας)·
               
            
                  4.
               
               
                  τους διάφορους τύπους προϊόντων που παράγονται και τον τρόπο με τον οποίο μπορεί η ποιότητα/σύνθεσή τους να επηρεάζει τις καταναλώσεις/εκπομπές·
               
            
                  5.
               
               
                  τα μέτρα που λαμβάνονται για την πρόληψη ή, όταν αυτή δεν είναι πρακτικά εφικτή, τη μείωση της ρύπανσης σε μη κανονικές συνθήκες λειτουργίας (όπως η έναρξη και παύση λειτουργίας, οι διαρροές, η ελαττωματική λειτουργία, οι προσωρινές διακοπές και η οριστική παύση λειτουργίας)·
               
            
                  6.
               
               
                  τα μέτρα που λαμβάνονται για τη μείωση της πιθανότητας (συχνότητας) ή/και των περιβαλλοντικών επιπτώσεων συμβάντων/ατυχημάτων.
               
            5.4.7.   Πληροφορίες αναφοράς που πρέπει να συνοδεύουν τα δεδομένα εκπομπών
      
      5.4.7.1.   Γενικά
      
      Όταν πρόκειται για δεδομένα εκπομπών, εκτός από την τιμή και τη μονάδα μέτρησης της παρακολουθούμενης παραμέτρου, οι υποβαλλόμενες πληροφορίες θα πρέπει να περιλαμβάνουν, κατά περίπτωση:
      
                  1.
               
               
                  την πηγή των εκπομπών (π.χ. αντιδραστήρας, υψικάμινος),
               
            
                  2.
               
               
                  αναφορά της τυπολογίας των εκπομπών (π.χ. ελάχιστες/μέγιστες τιμές, εκατοστημόρια ή γραφική παράσταση – βλέπε τμήμα 5.4.7.3).
               
            5.4.7.2.   Παρακολούθηση
      
      Όταν πρόκειται για δεδομένα παρακολούθησης εκπομπών, οι υποβαλλόμενες πληροφορίες θα πρέπει να περιλαμβάνουν τα κατωτέρω στοιχεία, κατά περίπτωση:
      
                  1.
               
               
                  Συχνότητα της μέτρησης/δειγματοληψίας/παρακολούθησης.
               
            
                  2.
               
               
                  Χρονική περίοδος μεσοτίμησης που χρησιμοποιείται για την αναφορά των δεδομένων (βλέπε λεπτομερείς πληροφορίες κατωτέρω).
               
            
                  3.
               
               
                  Τύπος της χρησιμοποιούμενης μεθόδου παρακολούθησης (π.χ. άμεση μέτρηση, έμμεση μέτρηση, ισοζύγια μάζας/θερμότητας, συντελεστές εκπομπών) και ένδειξη του (των) εφαρμοζόμενου(-ων) προτύπου(-ων) παρακολούθησης EN/ISO (ή άλλων), καθώς και της μεθόδου δειγματοληψίας και της προκατεργασίας των δειγμάτων. Αναφέρονται το όριο ανίχνευσης και το όριο ποσοτικού προσδιορισμού για την παρακολουθούμενη παράμετρο, εάν είναι διαθέσιμα. Στις περιπτώσεις που το εφαρμοζόμενο πρότυπο παρακολούθησης δεν είναι πρότυπο EN/ISO, παρέχεται περιγραφή του προτύπου.
               
            
                  4.
               
               
                  Ένδειξη των αβεβαιοτήτων της μέτρησης/δειγματοληψίας/παρακολούθησης.
               
            
                  5.
               
               
                  Λεπτομέρειες σχετικά με την πηγή των δεδομένων, π.χ. ποιος συνέλεξε, ανέλυσε και υπέβαλε τα δεδομένα.
               
            
                  6.
               
               
                  Το αν τα δεδομένα ελήφθησαν κατά τη διάρκεια της κανονικής λειτουργίας ή σε μη κανονικές συνθήκες λειτουργίας (π.χ. έναρξη και παύση λειτουργίας, τακτική συντήρηση, έκτακτες συνθήκες).
               
            Όσον αφορά την έκφραση των αποτελεσμάτων της παρακολούθησης και τον τρόπο αντιμετώπισης των αβεβαιοτήτων, τις άμεσες μετρήσεις και τις απαιτήσεις παρακολούθησης, θα πρέπει να λαμβάνεται υπόψη το έγγραφο αναφοράς για τις γενικές αρχές παρακολούθησης.
      5.4.7.3.   Μέσοι όροι, εύρη και κατανομές των τιμών εκπομπών
      
      Κατά την παροχή πληροφοριών για την παρακολούθηση εκπομπών θα πρέπει να αναφέρεται επακριβώς η περίοδος κατά την οποία συγκεντρώθηκαν οι τιμές και για την οποία υπολογίστηκαν οι μέσες τιμές. Οι πληροφορίες που συλλέχθηκαν σε μη κανονικές συνθήκες λειτουργίας θα πρέπει να αναφέρονται χωριστά.
      Η ανταλλαγή πληροφοριών θα πρέπει να καλύπτει τις επιδόσεις των μονάδων/εγκαταστάσεων και των τεχνικών ως προς τις εκπομπές, εκφραζόμενες τόσο ως βραχυπρόθεσμες όσο και ως μακροπρόθεσμες μέσες τιμές, κατά περίπτωση (βλέπε τμήμα 1.1.1). Η διαθεσιμότητα και η συνάφεια των δύο τύπων πληροφοριών, καθώς και η δυνατότητα συλλογής και μετέπειτα ανάλυσής τους θα πρέπει να συζητούνται κατά την εναρκτήρια συνεδρίαση (βλέπε τμήμα 4.6.2.2).
      Ένα σύνολο δεδομένων που περιέχει βραχυπρόθεσμες μέσες τιμές (π.χ. μέσους όρους ημιώρου, ώρας, ημέρας) οι οποίες καλύπτουν μεγαλύτερο χρονικό διάστημα (π.χ. ένα ή περισσότερα έτη) επιτρέπει τον μεταγενέστερο υπολογισμό βραχυπρόθεσμων και μακροπρόθεσμων μέσων τιμών και εκατοστημορίων. Συγκεκριμένα, το εύρος διακύμανσης και οι συναρτήσεις κατανομής (π.χ. μέγιστη, μέση, τυπική απόκλιση από τις στιγμιαίες μετρήσεις) ημερήσιων ή ωριαίων μέσων όρων που συλλέγονται για μεγάλο χρονικό διάστημα (π.χ. ένα έτος και άνω) είναι απαραίτητα για τον προσδιορισμό της τυπολογίας των εκπομπών και των πιθανών εκπομπών αιχμής.
      Οι ετήσιοι μέσοι όροι παρέχουν γενικά μια καλή εικόνα των περιβαλλοντικών επιδόσεων που σχετίζονται με μια διεργασία/τεχνική, ανεξάρτητα από τις τοπικές διαταραχές ή τις βραχυπρόθεσμες διακυμάνσεις, επειδή περιλαμβάνουν εκπομπές σε επίπεδο εγκατάστασης από όλες τις πηγές και σε όλες τις συνθήκες καθ’ όλη τη διάρκεια του έτους, δηλαδή σε μια σχετικά σταθερή κατάσταση. Οι ετήσιοι μέσοι όροι παρουσιάζουν επίσης ενδιαφέρον και στο πλαίσιο της συγκριτικής αξιολόγησης υποψήφιων τεχνικών. Στη περίπτωση των ετήσιων μέσων όρων, είναι σημαντικό να αναφέρονται ο τρόπος συναγωγής ή υπολογισμού τους (π.χ. από συνεχείς ή στιγμιαίες μετρήσεις και, όταν πρόκειται για στιγμιαίες μετρήσεις, ο αριθμός τους) και η συμπερίληψη ή μη των εκπομπών σε μη κανονικές συνθήκες λειτουργίας.
      5.5.   Ειδικά ζητήματα που υπάγονται στην εντολή κάθε τεχνικής ομάδας εργασίας
      
      Οι ΤΟΕ που συγκροτούνται για τη σύνταξη ή αναθεώρηση εγγράφου αναφοράς ΒΔΤ θα πρέπει να τηρούν τις γενικές αρχές που αναφέρονται στο τμήμα 5.4. Συνεπώς, για τους σκοπούς της ανταλλαγής πληροφοριών που ορίζεται στο άρθρο 13 παράγραφοι 1 και 2 της οδηγίας 2010/75/ΕΕ, τα μέλη των ΤΟΕ θα πρέπει να παρέχουν πληροφορίες (κυρίως δεδομένα κατανάλωσης και εκπομπών) τουλάχιστον σε επίπεδο δραστηριότητας/μονάδας/εγκατάστασης. Οι ΤΟΕ καθορίζουν αν θα φτάσουν σε ακόμη μεγαλύτερο βαθμό ανάλυσης (π.χ. αντιδραστήρας, υψικάμινος, λειτουργία μονάδας, διεργασία) ή όχι. Ωστόσο, μπορούν να χρησιμοποιούνται συγκεντρωτικά δεδομένα από διάφορες μονάδες για την επεξεργασία του κεφαλαίου 3 με τίτλο «Τρέχοντα επίπεδα εκπομπών και κατανάλωσης» του εγγράφου αναφοράς ΒΔΤ.
      Όταν πρόκειται για αναθεώρηση εγγράφου αναφοράς ΒΔΤ, τα μέλη της ΤΟΕ θα πρέπει να προτείνουν στον κατάλογο επιθυμιών τους το είδος και τον μορφότυπο των δεδομένων για συγκεκριμένο κλάδο που θα πρέπει να συλλεχθούν για την αναθεώρηση του συγκεκριμένου εγγράφου αναφοράς ΒΔΤ. Στο ενημερωτικό έγγραφο που συντάσσει το EIPPCB για την εναρκτήρια συνεδρίαση θα πρέπει να παρουσιάζονται οι εισηγήσεις της ΤΟΕ και να διατυπώνονται συγκεκριμένες προτάσεις σχετικά με τον σκελετό ενός υποδείγματος συλλογής δεδομένων για συγκεκριμένο κλάδο και με τη συζήτηση του είδους και του μορφότυπου των δεδομένων προς συλλογή και υποβολή.
      Η ΤΟΕ θα πρέπει να αποφασίζει στην εναρκτήρια συνάντηση αν οι γενικές αρχές του παρόντος εγγράφου κατευθυντήριων γραμμών σχετικά με τη συλλογή δεδομένων θα πρέπει να συμπληρωθούν από ειδικές για τον κλάδο πτυχές για το συγκεκριμένο έγγραφο αναφοράς ΒΔΤ.
      Η ΤΟΕ θα πρέπει να συζητεί και να εκπονεί υπόδειγμα(-τα) κατά κλάδο για τη συλλογή και υποβολή πληροφοριών στο EIPPCB, τηρώντας τις γενικές αρχές του τμήματος 5.2. Η ΤΟΕ θα πρέπει συγκεκριμένα να καθορίζει τον τύπο των δεδομένων, τους μέσους όρους, τα εύρη τιμών, τις κατανομές, τις μονάδες και τις συνθήκες αναφοράς που θα χρησιμοποιηθούν/υποβληθούν, λαμβάνοντας υπόψη τα διαθέσιμα δεδομένα καθώς και τις μονάδες και τις συνθήκες αναφοράς που χρησιμοποιούνται από τους παραγωγούς. Συνεπώς, η επίτευξη συμφωνίας για τα ζητήματα αυτά αποτελεί έναν από τους στόχους της εναρκτήριας συνάντησης και θα πρέπει να προβλέπεται επαρκής χρόνος γι’ αυτό.
      Προσοχή: Το (τα) υπόδειγμα(-τα) θα πρέπει να εκπονείται(-ούνται) σε μορφότυπο που διευκολύνει τη συγκέντρωση και ανάλυση δεδομένων, όπως Excel, XML ή άλλα στατιστικά εργαλεία. Πρέπει να προτιμώνται οι ερωτήσεις πολλαπλών επιλογών. Η χρήση ερωτήσεων που επιτρέπουν την απάντηση με ελεύθερο κείμενο θα πρέπει να είναι όσο το δυνατόν πιο περιορισμένη, επειδή εκ προοιμίου δημιουργεί την ανάγκη διευκρινίσεων εξαιτίας των διαφορετικών όρων που χρησιμοποιούνται. Μια επιλογή που διευκολύνει την επικύρωση των δεδομένων είναι η ενσωμάτωση στα υποδείγματα. Το υπόδειγμα μπορεί να υποβάλλεται σε δοκιμές κατά τις επιτόπιες επισκέψεις προκειμένου να βελτιωθεί περαιτέρω.
      Η ΤΟΕ θα πρέπει να ορίζει κατά την εναρκτήρια συνεδρίασή της το χρονοδιάγραμμα συλλογής και υποβολής δεδομένων στο EIPPCB (σύμφωνα με την τυπική ροή εργασιών για τη σύνταξη και αναθεώρηση εγγράφων αναφοράς ΒΔΤ, που παρατίθεται στο τμήμα 1.2.4). Θα πρέπει να αποφεύγονται τα δεδομένα της τελευταίας στιγμής επειδή είναι δύσκολο να αξιολογηθούν από ομότιμους κριτές από ολόκληρη την ΤΟΕ. Οι πληροφορίες που υποβάλλονται εκπρόθεσμα είναι δυνατόν να μη ληφθούν υπόψη (βλέπε τμήμα 1.2.4).
      Όταν πρόκειται για δεδομένα εκπομπών, η ΤΟΕ θα πρέπει να αποφαίνεται, με βάση τα συλλεγόμενα δεδομένα για τη συγκέντρωση και το (ειδικό) φορτίο (εάν είναι διαθέσιμα και τα δύο δεδομένα, θα πρέπει να υποβάλλονται και τα δύο), αν ο ένας ή και οι δύο τύποι δεδομένων θα συμβάλουν στη συναγωγή χρήσιμων συμπερασμάτων ΒΔΤ.
      Τόσο οι συγκεντρώσεις όσο και τα ειδικά φορτία μπορεί να είναι χρήσιμα για τα έγγραφα αναφοράς ΒΔΤ.
      Τα ειδικά φορτία (π.χ. μάζα ρύπων που εκλύεται κατά μάζα παραγόμενου προϊόντος) επιτρέπουν τη σύγκριση των περιβαλλοντικών επιδόσεων εγκαταστάσεων ανεξάρτητα από τους διαφορετικούς όγκους παραγωγής τους και δεν επηρεάζονται από την ανάμειξη ή την αραίωση.
      Οι συγκεντρώσεις (συνοδευόμενες από συνθήκες αναφοράς και χρονικές περιόδους μεσοτίμησης) παρέχουν γενικά περισσότερες πληροφορίες για τις βραχυπρόθεσμες επιδόσεις επιμέρους διεργασιών ή λειτουργιών μονάδας και, ως εκ τούτου, μπορούν να αποκαλύψουν διακυμάνσεις και εκπομπές αιχμής. Επιτρέπουν επίσης τη διαπίστωση των περιβαλλοντικών επιδόσεων οποιαδήποτε χρονική στιγμή. Ο συνδυασμός τους με δεδομένα ροής επιτρέπει τον προσδιορισμό του φορτίου ρύπανσης οποιαδήποτε χρονική στιγμή. Όταν χρησιμοποιούνται συνεχείς μετρήσεις, οι συγκεντρώσεις μπορούν να χρησιμοποιούνται για την παροχή πληροφοριών σχετικά με τις επιδόσεις για μεγαλύτερο χρονικό διάστημα (π.χ. ένα έτος).
      ΚΕΦΑΛΑΙΟ 6
      
         Διασφάλιση ποιότητας της σύνταξης και αναθεώρησης εγγράφων αναφοράς ΒΔΤ
      
      Η διασφάλιση ποιότητας της διαδικασίας σύνταξης και αναθεώρησης των εγγράφων αναφοράς ΒΔΤ εξαρτάται σε μεγάλο βαθμό από την τήρηση των στις κατευθυντήριων γραμμών που περιέχει το παρόν έγγραφο, ιδίως αναφορικά με το περιεχόμενο και τα όρια των εγγράφων αναφοράς ΒΔΤ και τη συλλογή δεδομένων για τον καθορισμό ΒΔΤ.
      Η ποιότητα ενός εγγράφου αναφοράς ΒΔΤ εξαρτάται τόσο από την ποιότητα των εμπλεκομένων στη διαδικασία (υψηλό επίπεδο τεχνικής εμπειρογνωμοσύνης και υψηλός βαθμός συμμετοχής), όσο και από την ποιότητα της «διαδικασίας της Σεβίλλης» αυτής καθαυτής. Για να διασφαλιστεί αυτή η ποιότητα, αναμένεται από τα κράτη μέλη, τους σχετικούς κλάδους, τις μη κυβερνητικές οργανώσεις που προάγουν την προστασία του περιβάλλοντος και την Επιτροπή να εφαρμόζουν ισάριθμα συστήματα ποιότητας που να περιλαμβάνουν:
      
                  1.
               
               
                  σαφή οριοθέτηση αρμοδιοτήτων και κατανομή καθηκόντων,
               
            
                  2.
               
               
                  μεθόδους και διαδικασίες,
               
            
                  3.
               
               
                  διάθεση επαρκών πόρων (ιδίως προσωπικού),
               
            
                  4.
               
               
                  σύστημα εσωτερικού ελέγχου που έχει ως αποτέλεσμα συνεχείς βελτιώσεις.
               
            Η διασφάλιση της ποιότητας των εγγράφων αναφοράς ΒΔΤ αποτελεί καθημερινή δραστηριότητα που βασίζεται στην προσωπική δέσμευση όλων των εμπλεκομένων στην ανταλλαγή πληροφοριών. Κάθε μέλος της ΤΟΕ, καθώς αποτελεί γενικά την πηγή των συλλεγόμενων πληροφοριών, διαδραματίζει, ως πρωτοβάθμιος ελεγκτής, ειδικό ρόλο στην εγγύηση της ποιότητας των στοιχείων που συνεισφέρει.
      Το προσωπικό του EIPPCB που συντάσσει τα έγγραφα αναφοράς ΒΔΤ βάσει των στοιχείων τα οποία συνεισφέρει η ΤΟΕ αποτελεί δευτεροβάθμιο ελεγκτή της ποιότητας των υποβαλλόμενων πληροφοριών. Το EIPPCB υπάγεται στο Ινστιτούτο Τεχνολογικών Προβλέψεων του Κοινού Κέντρου Ερευνών (JRC) της Επιτροπής. Το Ινστιτούτο Τεχνολογικών Προβλέψεων έχει πιστοποιηθεί κατά ISO 9001 και το JRC λειτουργεί σύμφωνα με τα πρότυπα εσωτερικού ελέγχου και το πλαίσιο στο οποίο βασίζονται, τα οποία έχουν εκπονηθεί από την Επιτροπή και στηρίζονται στη διεθνή ορθή πρακτική. Αυτό διασφαλίζει περαιτέρω την ικανότητα του EIPPCB να εκτελεί τα καθήκοντά του.
      Η διαδικασία διασφάλισης της ποιότητας θα επανεξετάζεται συνεχώς και θα ζητηθεί η συμβολή του φόρουμ στην επανεξέταση αυτή.
      
         (1)  Ο όρος «κεφάλαιο» αναφέρεται στα κεφάλαια του παρόντος παραρτήματος, εκτός αντίθετης διάταξης.
      
         (2)  Ο όρος «τμήμα» αναφέρεται στα τμήματα του παρόντος παραρτήματος, εκτός αντίθετης διάταξης.
      
         (3)  Επιπλέον, η Επιτροπή δύναται να αποφασίζει να εκπονήσει έγγραφα κατευθύνσεων τα οποία είναι δυνατόν να αντικαταστήσουν τελικά ορισμένα από τα οριζόντια έγγραφα αναφοράς ΒΔΤ.
      
         (4)  ΕΕ L 24 της 29.1.2008, σ. 8.
      
         (5)  Με την επιφύλαξη των όρων του δικαίου περί ανταγωνισμού και της προστασίας των εμπιστευτικών επιχειρηματικών πληροφοριών – βλέπε τμήμα 5.3.
      
         (6)  Συγκέντρωση και ειδικό φορτίο ρύπου(-ων) (αν είναι διαθέσιμα) ή τα δεδομένα που απαιτούνται για τη συναγωγή αυτών των πληροφοριών, συμπεριλαμβανομένων των χρησιμοποιούμενων μεθόδων παρακολούθησης και των συνθηκών αναφοράς. Για τα δεδομένα ειδικού φορτίου, πρέπει να ορίζεται σαφώς το προϊόν στο οποίο αναφέρονται.
      
         (7)  Ο όρος «έγκυρες» αναφέρεται στην προσέγγιση που εκτίθεται στο τμήμα 4.6.2.3.2.
      
         (8)  Συμπεριλαμβάνονται τόσο η τεχνολογία που χρησιμοποιείται, όσο και ο τρόπος σχεδιασμού, κατασκευής, συντήρησης, λειτουργίας και παροπλισμού της μονάδας.
      
         (9)  ΕΕ L 55 της 28.2.2011, σ. 13.
      
         (10)  ΕΕ C 146 της 17.5.2011, σ. 3.
      
         (11)  ΕΕ L 8 της 12.1.2001, σ. 1.
      
         (12)  ΕΕ L 41 της 14.2.2003, σ. 26.
      
         (13)  Οι πληροφορίες για τα φορτία (π.χ. μάζα ρύπων που εκλύεται ετησίως) μπορούν να βοηθήσουν στον καθορισμό προτεραιοτήτων όσον αφορά τη μείωση της ρύπανσης.
      
         Προσάρτημα 1
         
            ΣΥΣΤΗΜΑ ΠΟΙΟΤΙΚΗΣ ΔΙΑΒΑΘΜΙΣΗΣ ΔΕΔΟΜΕΝΩΝ
         
         Οι κατωτέρω πληροφορίες έχουν ληφθεί από το έγγραφο αναφοράς για τα οικονομικά και τις πολυτροπικές επιδράσεις (Reference Document on Economics and Cross-media Effects – τμήμα 2.4.1 του εγγράφου αυτού που εκδόθηκε τον Ιούλιο του 2006).
         Για τις εκτιμήσεις εκπομπών χρησιμοποιούνται συστήματα ποιοτικής διαβάθμισης δεδομένων προκειμένου να παρέχουν μια ένδειξη της αξιοπιστίας των εκτιμήσεων δεδομένων. Η προσέγγιση αυτή έχει επεκταθεί με αποτέλεσμα ένα γενικό σύστημα ποιοτικής διαβάθμισης δεδομένων. Συνιστάται το ακόλουθο σύστημα ποιοτικής διαβάθμισης δεδομένων για όλα τα συλλεγόμενα δεδομένα:
         
                     Α.
                  
                  
                     εκτίμηση με βάση μεγάλη ποσότητα πληροφοριών που είναι πλήρως αντιπροσωπευτικές της κατάστασης, για την οποία είναι γνωστές όλες οι βασικές παραδοχές·
                  
               
                     Β.
                  
                  
                     εκτίμηση με βάση σημαντική ποσότητα πληροφοριών που είναι αντιπροσωπευτικές των περισσότερων καταστάσεων, για την οποία είναι γνωστές οι περισσότερες βασικές παραδοχές·
                  
               
                     Γ.
                  
                  
                     εκτίμηση με βάση περιορισμένη ποσότητα πληροφοριών που είναι αντιπροσωπευτικές ορισμένων καταστάσεων, για την οποία οι βασικές παραδοχές είναι περιορισμένες·
                  
               
                     Δ.
                  
                  
                     εκτίμηση με βάση τεχνικό υπολογισμό από εξαιρετικά περιορισμένη ποσότητα πληροφοριών που είναι αντιπροσωπευτικές μόνο μιας ή δύο καταστάσεων, για την οποία είναι γνωστές ελάχιστες από τις βασικές παραδοχές·
                  
               
                     Ε.
                  
                  
                     εκτίμηση με βάση τεχνική κρίση, συναγόμενη μόνο από παραδοχές.
                  
               Τα δεδομένα ποιότητας Α ή Β είναι τα πλέον κατάλληλα για τον καθορισμό ΒΔΤ.
      
      
         Προσάρτημα 2
         
            ΤΥΠΙΚΗ ΡΟΗ ΕΡΓΑΣΙΩΝ ΓΙΑ ΤΗ ΣΥΝΤΑΞΗ ΚΑΙ ΑΝΑΘΕΩΡΗΣΗ ΕΓΓΡΑΦΩΝ ΑΝΑΦΟΡΑΣ ΒΔΤ